༄༅། །བསྟན་བཅོས་ཆེན་པོ་སྡོམ་གསུམ་གྱི་རབ་ཏུ་དབྱེ་བའི་རྣམ་པར་བཤད་པ་ཐུབ་བསྟན་གསལ་བའི་སྒྲོན་མེ་ཞེས་བྱ་བ་ལས་སྐབས་གཉིས་པའི་རྣམ་པར་བཤད་པ་བཞུགས་ལགས་སོ།། གཉིས་པ་བྱང་སེམས་ཀྱི་སྡོམ་པའི་ཉམས་ལེན་བཤད་པ་ལ་གསུམ་སྟེ། སེམས་བསྐྱེད་ཀྱི་དབྱེ་བ་སྤྱིར་བསྟན། ཐེག་ཆེན་སེམས་བསྐྱེད་བྱེ་བྲག་ཏུ་བཤད། བསྟན་པ་རྣམ་པར་དག་པས་མཇུག་བསྡུ་བའོ། །དང་པོ་ནི། སེམས་བསྐྱེད་ལ་ནི། ཞེས་སོགས་ཚིགས་བཅད་གསུམ་སྟེ། སྤྱིར་བྱང་ཆུབ་ཏུ་སེམས་བསྐྱེད་པ་ཙམ་གྱི་སེམས་བསྐྱེད་ལ་ནི། ཉན་ཐོས་པའི་ལུགས་དང་། ཐེག་པ་ཆེན་པོའི་ལུགས་རྣམ་པ་གཉིས་ཡོད་དེ། ཉན་ཐོས་སྡེ་གཉིས་ཀྱི་ལུང་ནས་བཤད་པ་དང་། ཐེག་པ་ཆེན་པོ་དབུ་སེམས་ཀྱི་གཞུང་ནས་བཤད་པ་གཉིས་ཡོད་པའི་ཕྱིར་རོ། །ཉན་ཐོས་རྣམས་ཀྱི་གཞུང་ནས་བཤད་པའི་སེམས་བསྐྱེད་ལ་ཡང་། ཐོབ་བྱ་བྱང་ཆུབ་ཀྱི་སྒོ་ནས་རྣམ་པ་གསུམ་ཡོད་དེ། ཉན་ཐོས་དགྲ་བཅོམ་པ་དང་། རང་རྒྱལ་དགྲ་བཅོམ་པ་དང་། རྫོགས་པའི་སངས་རྒྱས་སུ་སེམས་བསྐྱེད་པ་གསུམ་ཡོད་པའི་ཕྱིར་ཏེ། འདུལ་བ་ལུང་ལས། ཁ་ཅིག་ནི་ཉན་ཐོས་སུ་སེམས་བསྐྱེད་དོ། །ཁ་ཅིག་ནི་རང་རྒྱལ་དུ་སེམས་བསྐྱེད་དོ། །ཁ་ཅིག་ནི་སངས་རྒྱས་སུ་སེམས་བསྐྱེད་དོ་ཞེས་བཤད་པས་སོ། །འོན་ཀྱང་གསུམ་པོ་དེ་ཡི་སེམས་བསྐྱེད་ཀྱི་ཆོ་ག་སྤྱོད་པ་དེང་སང་ཉུང་སྟེ། ཉན་ཐོས་ཀྱི་བསྟན་པ་འབྲས་བུའི་དུས་ལྔ་བརྒྱ་པ་ཕྲག་གསུམ། སྒྲུབ་པའི་དུས་ལྔ་བརྒྱ་པ་ཕྲག་གསུམ་ནུབ་ནས། ད་ལྟ་ལུང་གི་དུས་ཡིན་པས་ནའོ། །སྤྱིའི་དོན་ནི། ཉན་ཐོས་ཀྱི་སྐད་དོད་ཤྲ་བ་ཀ་ཞེས་པ་ཡིན་ལ། དེ་ཡང་སློབ་དཔོན་ལས་ཐོས་པའི་གདམས་ངག་གཞན་ལ་སྒྲོགས་པར་བྱེད་པས་ན། ཐོས་སྒྲོག་པ་དང་། གཞན་ལ་གདམས་ངག་ཉན་ཅིང་ཐོས་པར་བྱེད་པས་ན་ཉན་ཐོས་ཞེས་བྱ་སྟེ། ཇི་སྐད་དུ། མགོན་པོ་དེ་རིང་བདག་ཅག་ཉན་ཐོས་གྱུར། །བྱང་ཆུབ་པ་ཡི་སྒྲ་ཡང་སྒྲགས་པར་བྱ། །ཞེས་གསུངས་པ་ལྟར་རོ། །ཉན་ཐོས་དང་ཐེག་ཆེན་གཉིས་ལ་ལམ་དང་སེམས་བསྐྱེད་ཀྱི་སྒོ་ནས་བཞག་པ་དང་། སྡེ་སྣོད་དམ་གྲུབ་མཐའི་སྒོ་ནས་བཞག་པ་གཉིས་ལས། འདིར་ནི་སྡེ་སྣོད་ཀྱི་སྒོ་ནས་བྱེ་མདོ་གཉིས་བཞག་པའོ། །དེས་ན་ཉན་ཐོས་ལུགས་ཀྱི་སེམས་བསྐྱེད་ཡིན་ན། ཉན་ཐོས་ཀྱི་སེམས་བསྐྱེད་ཡིན་པས་མ་ཁྱབ་པར་གྲུབ་པ་ནི། ཉན་ཐོས་ལུགས་ལ་ཐེག་པ་གསུམ་གྱི་རིགས་གསུམ་ནས། བྱང་ཆུབ་གསུམ་གྱི་བར་ཡོད་པར། རྒྱུད་སྡེ་སྤྱི་རྣམ་དང་། མངོན་རྟོགས་ལྗོན་ཤིང་སོགས་ལས་གསུང་པས་ཤེས་སོ། །ཐེག་པ་ཆེན་པོའི་ལུགས་ཀྱི་སེམས་བསྐྱེད་ལ། དབུ་མ་ལུགས་དང་། སེམས་ཙམ་ལུགས་རྣམ་པ་གཉིས་སུ་ཡོད་དེ། །འདིར་བསྟན་ཐེག་ཆེན་ལུགས་ནི། ཉན་ཐོས་ལུགས་ཀྱི་བཟླས་ཕྱེ་བ་ཡིན་ཞིང་། དེ་ལ་དབུ་སེམས་ཀྱི་ལུགས་གཉིས་སུ་ཡོད་པའི་ཕྱིར་ཏེ། དབུ་སེམས་གཉིས་པོ་དེ་སྡེ་སྣོད་ཀྱིས་ཕྱེ་བའི་ཐེག་པ་ཆེན་པོ་པ་ཡིན་པའི་ཕྱིར་རོ། །འདིའི་ཐད། གསུང་རབ་དགོངས་གསལ་ལས། དེ་གཉིས་ཀ་ཡང་བླ་མེད་བྱང་ཆུབ་ཏུ་སེམས་བསྐྱེད་པ་ཁོ་ན་ཡིན་གྱི། བྱང་ཆུབ་གསུམ་དུ་སེམས་བསྐྱེད་པའི་ཚུལ་ནི་མེད་དོ་ཞེས་གསུངས། དེའི་དོན་དབུ་མ་པའི་སེམས་བསྐྱེད་དང་། སེམས་ཙམ་པའི་སེམས་བསྐྱེད་གཉིས་བླ་མེད་བྱང་ཆུབ་ཏུ་སེམས་བསྐྱེད་པ་ཁོ་ན་དང་། ཐེག་པ་ཆེན་པོའི་སེམས་བསྐྱེད་ཁོ་ན་ཡིན་གྱི། དེ་ལ་བྱང་ཆུབ་གསུམ་དུ་སེམས་བསྐྱེད་པའི་ཚུལ་མེད་ཅེས་པའི་དོན་ཡིན་གྱི། སེམས་ཙམ་ལུགས་ལ་བྱང་ཆུབ་གསུམ་དུ་སེམས་བསྐྱེད་པ་འདོད་དགོས་པ་འདྲ་སྟེ། ཕར་ཕྱིན་དཀའ་འགྲེལ་གྱི་རིགས་ཀྱི་སྐབས་དང་། ངོ་མཚར་གསུམ་ལྡན་སོགས་སུ་བྱེ་མདོ་སེམས་གསུམ་གྱི་ལུགས་ལ་ཐེག་པ་གསུམ་གྱི་རིགས་གསུམ་དང་། ལམ་སྒྲོད་ཚུལ་གསུམ་དང་། མཐར་ཐུག་ཐེག་པ་གསུམ་དུ་གྲུབ་པར་བཤད་ཅིང་། བླ་མེད་བྱང་ཆུབ་ཏུ་སེམས་བསྐྱེད་པ་ཁོ་ནས་མཐར་ཐུག་ཉན་རང་གི་བྱང་ཆུབ་ཐོབ་པ་ཇི་ལྟར་འཐད། སེམས་ཙམ་མན་ཆད་ཀྱི་ལུགས་ལ་མཐར་ཐུག་ཐེག་པ་གསུམ་དང་། དབུ་མ་པའི་ལུགས་ལ་གནས་སྐབས་ཐེག་པ་གསུམ་དང་། མཐར་ཐུག་ཐེག་པ་གཅིག་ཏུ་གྲུབ་པར་གཞུང་ལུགས་ཚད་ལྡན་དུ་མ་ལས་བཤད་པས་སོ། །སྙམ་པ་ནི་རང་གི་མ་གོ་བའི་དོགས་པའི་གཞི་ཙམ་ལགས་སོ། །གཞུང་འདི་ལ། ༈ །མཁས་པ་ཁ་ཅིག་་་་་་ཤཱཀྱ་མཆོག་ལྡན་གིས་དྲི་བ།ཐེག་པ་ཆེན་པོའི་སེམས་བསྐྱེད་ལ། །དབུ་མ་སེམས་ཙམ་ལུགས་གཉིས་སུ། །ངེས་ཤིང་ལེན་པའི་ཆོ་ག་དང་། ལྟུང་བ་ཕྱིར་བཅོས་ལ་སོགས་པ། །སོ་སོར་ངེས་ན་རྒྱུད་སྡེ་ལས། །གསུང་པའི་སེམས་བསྐྱེད་ཆོ་ག་དེ། །གསུམ་པོ་གང་གིས་ལུགས་དང་མཐུན། །ཞེས་པའི་ལན། ཀུན་མཁྱེན་གྱིས། སྤྱིར་འདིའི་སྐབས་གཉིས་པར་ཐེག་པ་ཆེན་པོའི་སེམས་བསྐྱེད་ལ། དབུ་སེམས་ཀྱི་ལུགས་གཉིས་སུ་ངེས་པར་གསུང་པ་དེ་སྐབས་ཐོབ་ཀྱི་ཐེག་པ་ཆེན་པོའི་ཕ་རོལ་ཏུ་ཕྱིན་པའི་ལུགས་ཀྱི་སེམས་བསྐྱེད་ལ་དེ་གཉིས་སུ་ངེས་པའི་དོན་ཡིན་གྱི། མདོ་རྒྱུད་ནས་གསུང་པའི་སེམས་བསྐྱེད་ཀྱི་ལུགས་ཐམས་ཅད་དེ་གཉིས་སུ་ངེས་པར་སྟོན་པ་ག་ལ་ཡིན། དེ་ལྟར་ན། སེམས་བསྐྱེད་པ་ནི་གཞན་དོན་ཕྱིར། །ཡན་ལག་རྫོགས་པའི་བྱང་ཆུབ་འདོད། །ཅེས་པ་ལ་ཡང་། སེམས་བསྐྱེད་ཐམས་ཅད་དེར་ངེས་ན། ཐེག་ཆེན་གྱི་སེམས་བསྐྱེད་དེ་ཡང་དེར་ངེས་སམ། ཞེས་དང་། དེ་ཡང་ས་གསེར་ཟླ་བ་མེ། །ཞེས་པ་ནས། སྒྲ་གཉན་ཆུ་བོ་སྤྲིན་རྣམས་ཀྱི། །རྣམ་པ་ཉི་ཤུ་རྩ་གཉིས་སོ། །ཞེས་པ་ལ་ཡང་། ས་དང་གསེར་ལ་སོགས་པའི་བེམ་པོ་ཉི་ཤུ་རྩ་གཉིས་པོ་ཐེག་ཆེན་སེམས་བསྐྱེད་ཀྱི་དབྱེ་བར་བཤད་དམ། ཞེས་སོགས་གཞུང་ལུགས་ཆེན་པོ་རྣམས་ལ་ཡང་དྲི་བ་མང་ཆེས་པ་འདྲའོ། །དེས་ན། རྒྱུད་སྡེ་ནས་གསུང་བའི་སེམས་བསྐྱེད་ལ་ལུགས་མང་དུ་ཡོད་དེ། དབང་བསྐུར་གྱི་སྟ་གོན་དང་། འཇུག་པའི་གནས་སྐབས་སུ་སེམས་བསྐྱེད་ལེན་པའི་ཆོ་ག་དང་། སྒྲུབ་ཐབས་ཐམས་ཅད་ཀྱི་སྔོན་འགྲོ་བསོད་ནམས་ཚོགས་བསགས་ཀྱི་སྐབས་སུ་སེམས་བསྐྱེད་ལེན་པའི་ཆོ་ག་དང་། དབང་གི་སྔོན་འགྲོའི་སེམས་བསྐྱེད་ལེན་པའི་ཆོ་ག་བརྒྱུད་པ་ཁྱད་པར་གཉིས་ལྡན་ལྟ་བུ་སོགས་ཡོད་པ་ལས། དང་པོ་གཉིས་ལ་ཀྱཻ་རྡོར་འགྲེལ་པ་ལུགས་ལྟ་བུ་དབུ་མ་ལུགས་ཀྱི་སེམས་བསྐྱེད་དང་ཚུལ་མཚུངས་པ་ཡང་ཡོད་མོད་ཀྱི་ཕལ་ཆེར་ནི་ལུགས་གཉིས་པོ་གང་དང་ཡང་མཐུན་པའི་ངེས་པ་མེད་དེ། དངོས་གཞིའི་སྐབས་སུ་སེམས་བསྐྱེད་ལེན་པའི་ཆོ་ག་དང་། དབང་གི་སྔོན་འགྲོའི་སེམས་བསྐྱེད་ལེན་པའི་ཆོ་ག་བརྒྱུད་པ་ཁྱད་པར་གཉིས་ལྡན་ལ་སྔགས་སྡོམ་ལེན་པའི་སྔོན་འགྲོའི་གནས་སྐབས་ཀྱི་སེམས་བསྐྱེད་ཀྱི་ཆོ་ག་ཡིན་པས་ཆོ་ག་བསྡུས་པའི་ལུགས་ཡིན་པའི་ཕྱིར་དང་། ལུགས་གཉིས་པོ་ནི་དངོས་གཞི་ལ་བྱང་སེམས་ཀྱི་སྡོམ་པ་ལེན་པའི་སྐབས་ཡིན་པས་ཆོ་ག་རྒྱས་པའི་ལུགས་མ་ཡིན་པར། བརྒྱུད་པ་ཁྱད་པར་གཉིས་ལྡན་གྱི་དབང་གི་སྔོན་འགྲོའི་ཆོ་ག་ནི། སྦྱོར་བའི་སྐབས་སུ། སྡིག་པ་བཤགས་པ་དང་། རྗེས་སུ་ཡི་རང་བ་དང་། བསྔོ་བ་ཡོད་པས་སེམས་ཙམ་ལུགས་ཀྱང་མ་ཡིན། ཡང་སྦྱོར་བའི་སྐབས་སུ་ཡན་ལག་བདུན་ཚང་བ་མེད་ཅིང་། སྐྱབས་འགྲོ་དངོས་གཞིར་བསྡུས་པ་དང་། བསླབ་པ་བརྗོད་པའི་སྐབས་སུ་སེམས་ཙམ་ལུགས་ཀྱི་རྩ་ལྟུང་བཞི་བརྗོད་པས། དབུ་མ་ལུགས་ཀྱང་མ་ཡིན་པས། རྒྱུད་སྡེ་ནས་གསུང་པའི་སེམས་བསྐྱེད་ཀྱི་ལུགས་དེ། ཕ་རོལ་ཏུ་ཕྱིན་པའི་དབུ་སེམས་གང་གིས་ཀྱང་ལུགས་ཡིན་མི་དགོས་སོ། །ཞེས་གསུངས། དེས་ན་རྡོ་རྗེ་ཐེག་པ་བ་དབུ་མ་པར་བཞེད་པ་ན། གསང་སྔགས་རྡོ་རྗེ་ཐེག་པའི་སེམས་བསྐྱེད་ལ་སོགས་པ་དབུ་མ་པའི་སེམས་བསྐྱེད་ཡིན་ཀྱང་། སེམས་ཙམ་ལུགས་ཀྱི་བཟླས་ཕྱེ་བའི་དབུ་མ་ལུགས་ཀྱི་སེམས་བསྐྱེད་མིན་པ་དང་། འདི་ལྟར་ན་ལུགས་གཉིས་གང་རུང་གི་སེམས་བསྐྱེད་དང་། སྔགས་སྡོམ་གྱི་གཞི་མཐུན་ཡོད་ཀྱང་། སྐབས་གཉིས་པའི་སྐབས་ནས་དངོས་བསྟན་གྱི་སྔགས་སྡོམ་མེད་པར་ཡང་གྲུབ་བོ། །འོ་ན་ལུགས་གཉིས་བྱུང་ཚུལ་ཇི་ལྟ་བུ་ཞེ་ན། དབུ་མ་ལུགས་ནི། སྡོང་པོ་བཀོད་པ་དང་། ནམ་མཁའི་སྙིང་པོ་དང་། དཀོན་བརྩེགས་སོགས་ཀྱི་མདོའི་རྗེས་སུ་འབྲང་ནས། དང་པོར་འཕགས་པ་འཇམ་དཔལ་གྱིས་གསུང་པ། མགོན་པོ་ཀླུ་སྒྲུབ་ལས་བརྒྱུད་དེ། ཞི་བ་ལྷའི་རྗེས་སུ་འབྲང་ནས། ཛེ་ཏ་རི་དང་། ཇོ་བོ་པུཎྱ་ཤྲཱི་ལ་སོགས་པའི་བཀའ་སྲོལ་དཔལ་ལྡན་ས་སྐྱ་པ་ཡབ་སྲས་རྣམས་ཀྱིས་ཕྱག་ལེན་དུ་མཛད་པ་འདི་ཡིན་ལ། སེམས་ཙམ་ལུགས་ནི་བྱང་ཆུབ་སེམས་དཔའི་སྡེ་སྣོད་འགའ་ཞིག་གི་རྗེས་སུ་འབྲང་ནས། དང་པོར་མགོན་པོ་བྱམས་པས་གསུང་པ། སློབ་དཔོན་ཐོགས་མེད་ལས་བརྒྱུད་དེ་ཙནྡྲ་གོ་མིའི་རྗེས་སུ་འབྲང་ནས་ཇོ་བོ་རྗེ་ལ་སོགས་པའི་བཀའ་སྲོལ་དགེ་བའི་བཤེས་གཉེན་བཀའ་གདམ་པ་རྣམས་ཀྱིས་ཕྱག་སྲོལ་དུ་མཛད་པ་དེ་ཡིན་ནོ། །ལུགས་དེ་གཉིས་ཀྱི་སྤྱོད་པ་སེམས་བསྐྱེད་ཀྱི་ངོ་བོ་དང་། དེ་འབོགས་པར་བྱེད་པའི་ཆོ་ག་ཡང་ནི་ཐ་དད་ཡིན་པ་དང་། ཉམས་པར་བྱེད་པའི་ལྟུང་བ་དང་ནི། ཉམས་པ་ཕྱིར་བཅོས་པའི་ཐབས་དང་། དེར་མ་ཟད་བསྲུང་བའི་བསླབ་པར་བྱ་བའང་སོ་སོར་ཏེ་ཐ་དད་དུ་ཡོད་པ་ཡིན་ཏེ། ལུགས་དེ་གཉིས་ལ་ལྟ་བ་མཐོ་དམན་ཐ་དད་དུ་ཡོད་པས་དེ་དང་མཐུན་པར་སེམས་བསྐྱེད་ཀྱི་ལུགས་གཉིས་རྫོགས་པའི་སངས་རྒྱས་ཀྱིས་གསུངས་པའི་ཕྱིར། རྗེས་འཇུག་གི་གདུལ་བྱས་གཉིས་ཀ་ཉམས་སུ་ལེན་པ་ལ་འགལ་བ་མེད་དེ། དཔེར་ན་ཉན་ཐོས་ལ་སོ་ཐར་རིགས་བདུན་དང་། ཐེག་པ་ཆེན་པོ་ལ་སེམས་བསྐྱེད་ཀྱི་སྡོམ་པ་ཐོབ་བྱེད་ཀྱི་ཆོ་ག་སོ་སོར་གསུངས་ཀྱང་། གང་ཟག་གཅིག་གིས་གཉིས་ཀ་ཉམས་སུ་ལེན་པ་ལ་འགལ་བ་མེད་པ་བཞིན་ནོ། ༈ །གཞུང་འདི་ལ་མཁས་པ་ཁ་ཅིག་གིས། ལྟ་བས་ཆོ་ག་འབྱེད་པ་ནི། །དབུ་མའི་ལྟ་བ་དང་ལྡན་པ། །དེ་ལ་བྱང་སའི་ཆོ་ག་ཡིས། །སེམས་བསྐྱེད་སྡོམ་པ་མི་སྐྱེ་འམ། །ཞེས་པའི་ལན། ཀུན་མཁྱེན་གྱིས། དེ་ཉིད་ལྟ་བ་ཐ་དད་ལས། །ཆོ་ག་ཡང་ནི་ཐ་དད་ཡིན། །ཞེས་པའི་དོན། དབུ་སེམས་གཉིས་ལ་ལྟ་བ་ཐ་དད་དུ་ཡོད་པས། དེ་དང་མཐུན་པའི་ཆོ་ག་ཐ་དད་པ་གཉིས་རྫོགས་པའི་སངས་རྒྱས་ཀྱིས་བཅས་ཞེས་པའི་དོན་ཡིན་གྱི་ཆོ་ག་གཉིས་པོ་ལྟ་བ་ཐ་དད་པ་ཁོ་ནས་ལེན་དགོས་ཞེས་པའི་དོན་མ་ཡིན་ནོ། །གལ་ཏེ་ལྟ་བ་ཐ་དད་ལ། ཆོ་ག་ཐ་དད་དུ་བཅས་པ་ལྟ་བ་ཐ་དད་ཁོ་ནས་ལེན་དགོས་ན། ཐེག་པ་ཆེན་པོའི་ལྟ་བ་དང་ལྡན་པས། ཉན་ཐོས་ཀྱི་སྡེ་སྣོད་ནས་གསུང་པའི་གསོལ་བཞིའི་ལས་ཀྱི་སྡོམ་པ་ལེན་པ་མི་རུང་བར་འགྱུར་རོ། །ཞེས་གསུང་ངོ་། །དེ་གཉིས་ཀྱི་ལྟ་བ་ཐ་དད་དུ་ཡོད་དེ། སེམས་ཙམ་པས། ས་བཅུ་པ་ལས། ཀྱཻ་རྒྱལ་བའི་སྲས་དག་ཁམས་གསུམ་པོ་འདི་དག་ནི་སེམས་ཙམ་མོ། ཞེས་དང་། ལང་གཤེགས་ལས། ཕྱི་རོལ་སྣང་བ་ཡོང་མེད་དེ། །སེམས་ནི་སྣ་ཚོགས་རྣམས་སུ་སྣང་། །ཞེས་གསུང་པ་ལྟར། སྣང་བ་ཐམས་ཅད་སེམས་དང་། རྣམ་འགྲེལ་ལས། དེ་ཕྱིར་གཉིས་སྟོང་གང་ཡིན་པ། །དེ་ནི་དེའི་ཡང་དེ་ཉིད་ཡིན། །ཞེས་གསུང་པ་ལྟར། གཟུང་འཛིན་བདེན་པས་སྟོང་པའི་སྟོང་ཉིད་དང་། ཤེས་པ་ཐམས་ཅད་ཀྱི་སྟེང་གི་གཉིས་མེད་ཀྱི་ཤེས་པ་རང་རིག་རང་གསལ་བདེན་གྲུབ་ཏུ་འདོད་ལ། དབུ་མ་པས། དེ་ཕྱིར་བརྟེན་འབྱུང་རིག་པ་འདི་ཡིས་ནི། །ལྟ་ངན་དྲྭ་བ་མཐའ་དག་གཅོད་པར་བྱེད། །ཞེས་གསུང་པ་ལྟར། རྟེན་འབྲེལ་གྱི་རྟགས་ལས། སྣང་བ་ཐམས་ཅད་བདེན་པར་མེད་པ་དང་། དབུ་མ་བརྒྱན་ལས། ཡོད་མིན་མེད་མིན་ཡོད་མེད་མིན། །གཉིས་ཀའི་བདག་ཉིད་ཀྱང་མིན་ལ། །མཐའ་བཞི་ལས་གྲོལ་དབུ་མ་པ། །ཅེས་པ་ལྟར། གནས་ལུགས་ཀྱི་ལྟ་བ་ཡོད་མེད་ལ་སོགས་པ་སྤྲོས་པའི་མཐའ་ཐམས་ཅད་དང་བྲལ་བའི་ཆོས་ཉིད་ཟུང་འཇུག་ལ་བཞེད་པའི་ཕྱིར་རོ། །དེ་གཉིས་སེམས་བསྐྱེད་ཀྱི་ངོ་བོ་ཐ་དད་དུ་འདོད་དེ། སེམས་ཙམ་པས་དེ་བདེན་གྲུབ་དང་། དབུ་མ་པས། དེ་བདེན་པས་སྟོང་པར་འདོད་པའི་ཕྱིར་རོ། །དེ་གཉིས་ཀྱི་བླང་བའི་ཡུལ་ཐ་དད་དུ་འདོད་དེ། སེམས་ཙམ་པ་ལྟར་ན། མགོན་པོ་བྱམས་པས། བཤེས་གཉེན་དུལ་བ་ཞི་བ་ཉེར་ཞི་གང་། །ཡོན་ཏན་ལྷག་པར་བརྩོན་བྱས་ལུང་གིས་ཕྱུག །དེ་ཉིད་རབ་ཏུ་རྟོགས་པ་སྨྲ་མཁས་ལྡན། །བརྩེ་བའི་བདག་ཉིད་སྐྱོང་ལ་སྤངས་ལ་བརྟེན། །ཞེས་གསུང་པའི་ཡོན་ཏན་དང་ལྡན་པའམ། དེ་མ་འབྱོར་ན། སྡོམ་ཉི་ལས། བླ་མ་སྡོམ་ལ་གནས་ཤིང་མཁས། །ནུས་དང་ལྡན་ལས་བླང་བར་བྱ། །ཞེས་གསུང་པ་ལྟར་གྱི་བླ་མ་ལས་བླང་བར་བྱའོ། །དབུ་མ་པ་ལྟར་ན། དབུ་མ་རིན་ཆེན་ཕྲེང་བ་ལས། དགེ་བའི་བཤེས་གཉེན་དེ་དག་གིས། །མཚན་ཉིད་མདོར་བསྡུས་མཁྱེན་པར་མཛོད། །ཆོག་ཤེས་སྙིང་རྗེ་ཚུལ་ཁྲིམས་ལྡན། །ཉོན་མོངས་སྤོང་བའི་ཤེས་རབ་ཅན། །དེ་དག་གིས་ནི་ཁྱོད་བསྟན་ན། །ཁྱོད་ཀྱིས་མཁྱེན་གྱི་གྲུབ་པར་མཛོད། །ཅེས་དང་། སྤྱོད་འཇུག་ལས། རྟག་པར་དགེ་བའི་བཤེས་གཉེན་ནི། །ཐེག་ཆེན་དོན་ལ་མཁས་པ་དང་། །བྱང་ཆུབ་སེམས་དཔའི་བརྟུལ་ཞུགས་མཆོག །སྲོག་གི་ཕྱིར་ཡང་མི་གཏོང་ངོ་། །ཞེས་དང་། བསླབ་བཏུས་ལས། སྡོམ་པ་གཟུང་བ་ཡང་བྱང་ཆུབ་སེམས་དཔའི་བསླབ་པའི་གནས་ལ་བསྒོམ་པ་ལྷུར་བྱེད་པ་སྡོམ་པ་དང་ལྡན་པ་ལས་ནོད་དོ། །ཞེས་གསུང་པ་ལྟར་གྱི་ཡོན་ཏན་དང་ལྡན་པ་ལས་ལེན་ནོ། །འོ་ན་མཚན་ཉིད་དེ་དག་ལྡན་པའི་བླ་མ་མེད་པའམ། ཡོད་ཀྱང་སྲོག་དང་ཚངས་སྤྱོད་ཀྱི་བར་ཆད་དུ་འགྱུར་ན་ཇི་ལྟར་བྱེད་ཅེ་ན། རང་ཉིད་ཀྱིས་སངས་རྒྱས་བྱང་ཆུབ་སེམས་དཔའི་སྤྱན་སྔར་སེམས་བསྐྱེད་བླང་པས་ཆོག་པར་དབུ་སེམས་གཉིས་ཀར་མཐུན་ཏེ། བྱང་ས་ལས། བྱང་ཆུབ་སེམས་དཔའི་སྡོམ་པ་ཡང་དག་པར་བླང་བ་དེ་ཡང་། གལ་ཏེ་ཡོན་ཏན་དེ་དག་དང་ལྡན་པའི་དགེ་བའི་བཤེས་གཉེན་གང་ཟག་མེད་པར་གྱུར་ན། བྱང་ཆུབ་སེམས་དཔའ་དེ་བཞིན་གཤེགས་པའི་སྐུ་གཟུགས་ཀྱི་སྤྱན་སྔར་བདག་ཉིད་ཀྱིས་བྱང་ཆུབ་སེམས་དཔའི་ཚུལ་ཁྲིམས་ཀྱི་སྡོམ་པ་ཡང་དག་པར་བླང་བར་བྱ་སྟེ། འདི་ལྟར་སྤྱན་སྔར་བླ་གོས་ཕྲག་པ་གཅིག་ཏུ་བཟར་ནས་པུས་མོ་གཡས་པའི་ལྷ་ང་ས་ལ་བཙུགས་པའི་ཙོག་ཙོག་པུར་འདུག་པས་འདི་སྐད་དུ། བདག་མིང་འདི་ཞེས་བགྱི་བ། ཕྱོགས་བཅུའི་དེ་བཞིན་གཤེགས་པ་ཐམས་ཅད་དང་། ས་ཆེན་པོ་ལ་བཞུགས་པའི་བྱང་ཆུབ་སེམས་དཔའ་ཐམས་ཅད་ལ་གསོལ་བར་འཚལ་ཏེ། དེ་དག་གི་སྤྱན་སྔར། བྱང་ཆུབ་སེམས་དཔའི་བསླབ་པའི་གཞི་ཐམས་ཅད་དང་། བྱང་ཆུབ་སེམས་དཔའི་ཚུལ་ཁྲིམས་ཐམས་ཅད་དང་། སྡོམ་པའི་ཚུལ་ཁྲིམས་དང་། དགེ་བའི་ཆོས་སྡུད་པའི་ཚུལ་ཁྲིམས་དང་། སེམས་ཅན་གྱི་དོན་བྱེད་པའི་ཚུལ་ཁྲིམས་དང་། གང་ཡང་འདས་པའི་བྱང་ཆུབ་སེམས་དཔའ་ཐམས་ཅད་ཀྱིས་བསླབ་པ་དང་། མ་འོངས་པའི་བྱང་ཆུབ་སེམས་དཔའ་ཐམས་ཅད་སློབ་པར་འགྱུར་བ་དང་། ཕྱོགས་བཅུ་ན་ད་ལྟར་བྱུང་བའི་བྱང་ཆུབ་སེམས་དཔའ་ཐམས་ཅད་ད་ལྟར་སློབ་པ་རྣམས་བདག་གིས་ཡང་དག་པར་བླང་ངོ་། །ཞེས་བརྗོད་པར་བྱ་སྟེ། ལན་གཉིས་ལན་གསུམ་དུ་བརྗོད་ནས་བླང་བར་བྱའོ། །ལྷག་མ་ཐམས་ཅད་ནི་སྔ་མ་བཞིན་དུ་རིག་པར་བྱའོ། །ཞེས་གསུང་ཞིང་། བསླབ་པ་ཀུན་ལས་བཏུས་པ་ལས་ཀྱང་། དགེ་བའི་བཤེས་གཉེན་མེད་ན། ཕྱོགས་བཅུ་ན་བཞུགས་པའི་སངས་རྒྱས་དང་། བྱང་ཆུབ་སེམས་དཔའ་རྣམས་མངོན་སུམ་དུ་བསྒོམ་ནས། བདག་ཉིད་ཀྱི་ནུས་པ་དང་ཡང་སྦྱར་ལ། སྡོམ་པ་བཟུང་ཞེས་བྱ་བ་དང་། སྤྱོད་འཇུག་ལས། སངས་རྒྱས་བྱང་ཆུབ་སེམས་དཔའ་རྣམས། །ཀུན་ཏུ་ཐོགས་མེད་གཟིགས་པར་ལྡན། །ཞེས་དང་། སློབ་དཔོན་དགྲ་ལས་རྣམ་རྒྱལ་གྱིས། རྣམ་པ་དེ་ལྟ་བུས་དགེ་བའི་བཤེས་གཉེན་མེད་ན། སངས་རྒྱས་དང་བྱང་ཆུབ་སེམས་དཔའི་སྤྱན་སྔར་རོ། །ཞེས་གསུངས་པའི་ཕྱིར་རོ། །ལེན་པ་པོའི་གང་ཟག་ནི། སེམས་ཙམ་པ་ལྟར་ན། སོ་ཐར་རིགས་བདུན་གང་རུང་དང་ལྡན་ཞིང་སྨོན་པ་སེམས་བསྐྱེད་ཐོབ་པས་ཚུལ་ཁྲིམས་གསུམ་གྱིས་བསྡུས་པའི་འཇུག་པ་སེམས་བསྐྱེད་ལེན་པར་བྱེད་དེ། བྱང་ས་ལས། དེ་ལ་བྱང་ཆུབ་སེམས་དཔའ་ཁྱིམ་པ། རབ་ཏུ་བྱུང་བ། བྱང་ཆུབ་སེམས་དཔའི་བསླབ་པ་ཚུལ་ཁྲིམས་ཀྱི་ཕུང་པོ་བསླབ་པ་གསུམ་པོ་འདི་དག་ལ་བསླབ་པར་འདོད་ཅིང་། བླ་ན་མེད་པ་ཡང་དག་པར་རྫོགས་པའི་བྱང་ཆུབ་ཏུ་སྨོན་ལམ་བཏབ་པས། ཞེས་གསུངས་པའི་ཕྱིར། དབུ་མ་པ་ལྟར་ན། དེ་ལས་གཞན་པའི་འགྲོ་བ་ཐམས་ཅད་ཀྱིས་བླང་པས་སྐྱེ་བར་བཞེད་པ་ཡིན་ནོ། །ཡང་བྱང་སེམས་ཀྱི་སྡོམ་པ་སྐྱེ་བ་དང་། གནས་པའི་བརྟེན་དུ། སོ་ཐར་རིགས་བདུན་གང་རུང་དང་ལྡན་པ་ངེས་པར་དགོས་སམ་མི་དགོས་ཤེ་ན། དབུ་མ་པའི་ལུགས་ལ། དེའི་རྟེན་དུ་ཉན་ཐོས་དང་ཐུན་མོང་བའི་སོ་ཐར་རིགས་བདུན་གང་རུང་དང་ལྡན་པ་མི་དགོས་ཏེ། རྗེ་བཙུན་གྱིས་རྩ་ལྟུང་འཁྲུལ་སྤོངས་ལས། སོ་སོ་ཐར་པའི་སྡོམ་པ་འདི་ནི། བྱང་ཆུབ་སེམས་དཔའི་སྡོམ་པ་ཐོབ་པའི་རྟེན་དུ་མི་རུང་སྟེ། སོ་སོ་ཐར་པ་ནི། གླིང་གསུམ་གྱི་སྐྱེས་པ་དང་། བུད་མེད་མ་ཡིན་པ་གཞན་ལ་མི་སྐྱེ་ལ། བྱང་ཆུབ་ཀྱི་སེམས་ནི། འགྲོ་བ་མཐའ་དག་ལ་སྐྱེ་བར་གསུངས་པའི་ཕྱིར་རོ། །ཡང་གནས་པའི་རྟེན་དུ་ཡང་མི་འཐད་དེ། སོ་སོ་ཐར་པ་ནི་ཤི་ནས་གཏོང་ལ། བྱང་ཆུབ་སེམས་དཔའ་ནི་ཇི་སྲིད་སངས་མ་རྒྱས་ཀྱི་བར་དུ་མི་གཏོང་བའི་ཕྱིར་རོ། །ཞེ་ན་ཞེས་གཞན་གྱི་དོགས་པ་བཀོད་ནས་ཉན་ཐོས་དང་ཐུན་མོང་བའི་སོ་སོ་ཐར་པ་འདི་ནི། སྡོམ་པ་ཐོབ་པ་དང་གནས་པའི་རྟེན་དུ་མི་རུང་བར་ཁྱེད་སྨྲ་བ་བཞིན་དུ་ཁོ་བོ་ཅག་ཀྱང་སྨྲའོ། །ཞེས་གསུངས་པའི་ཕྱིར་རོ། །སེམས་ཙམ་པའི་ལུགས་ལ། བྱང་སྡོམ་སྐྱེ་བའི་རྟེན་དུ་སོ་ཐར་རིགས་བདུན་གང་རུང་དང་ལྡན་པ་དགོས་ཏེ། ཇོ་བོས། སོ་སོ་ཐར་པ་རིགས་བདུན་གྱི། །ཞེས་སོགས་དང་། གཞུང་ལས། དེས་ན་སེམས་ཙམ་པ་ཡི་ལུགས། །ཞེས་པ་ནས། ཐོག་མར་སོ་སོ་ཐར་པ་ལོང་། །ཞེས་པའི་བར་གསུངས་པའི་ཕྱིར། གནས་པའི་རྟེན་དུ་མི་དགོས་ཏེ། སོ་ཐར་རིགས་བདུན་ནི། རྟེན་ཤི་འཕོས་ནས་གཏོང་ལ། བྱང་སེམས་ཀྱི་སྡོམ་པ་དེ་ལྟར་མི་གཏོང་བ་ཡིན་པའི་ཕྱིར། ཆོ་གའི་ཁྱད་པར་ནི། ཆོས་རྗེ་པའི་སེམས་བསྐྱེད་ཀྱི་ཆོ་ག་དང་། བདག་ཉིད་ཆེན་པོའི་གསུང་སྒྲོས། ལྷོ་པ་རིན་ཆེན་དཔལ་གྱིས་བྲིས་པའི་སྤྱོད་འཇུག་གི་ཊཱིཀྐ་ལས་འབྱུང་བ་ལྟར་བཤད་ན། སྦྱོར་བའི་ཆོ་ག་ལ་ཁྱད་པར་ཡོད་དེ། དབུ་མ་པ་རྣམས་ཀྱིས་སྤྱོད་འཇུག་ལས་འབྱུང་བ་ལྟར་མཆོད་པ། སྐྱབས་འགྲོ། སྡིག་བཤགས། རྗེས་སུ་ཡི་རང་བ། ཆོས་འཁོར་བསྐོར་བར་བསྐུལ་བ། མྱ་ངན་ལས་མི་འདའ་བར་གསོལ་བ་འདེབས་པ། བསྔོ་བ་སྟེ་ཡན་ལག་བདུན་དུ་མཛད་ལ། སེམས་ཙམ་པ་རྣམས་ཀྱིས་ནི། སྡོམ་ཉི་ལས། ཕྱོགས་བཅུའི་སངས་རྒྱས་ཐམས་ཅད་ལ། །གུས་པས་ཕྱག་འཚལ་ཅི་ནུས་མཆོད། །ཅེས་གསུངས་པ་ལྟར། ཕྱག་དང་མཆོད་འབུལ་གཉིས་བྱེད་ཀྱི། ལྷག་མ་རྣམས་མི་བྱེད་དོ། །དེ་ལྟར་ཡན་ལག་བདུན་པ་བྱེད་མི་བྱེད་ཀྱི་ཁྱད་པར། ཊཱིཀྐ་གསུང་སྒྲོས་མ་ལས། དབུ་མ་ལུགས་ཀྱི་སེམས་བསྐྱེད་ནི། བཤན་པ་སོགས་སོ་ཐར་སྡོམ་པས་མ་བསྡམ་པ་ལ་ཡང་སྐྱེ་བའི་དབང་དུ་བྱས་ནས། དེ་དག་གིས་རང་བཞིན་གྱི་ཁ་ན་མ་ཐོ་བ་ཚབ་ཆེ་བ་སྦྱང་ནས། སྡོམ་པ་སྐྱེ་བའི་ཆེད་དུ་ཡན་ལག་བདུན་པ་མཛད་པ་ཡིན་ལ། སེམས་ཙམ་ལུགས་ཀྱི་སེམས་བསྐྱེད་སྐྱེ་བ་ལ། སོ་ཐར་གྱི་སྡོམ་པས་རྒྱུད་བསྡམ་པ་སྔོན་དུ་སོང་བའི་དབང་དུ་བྱས་ནས། ཚོགས་བསོགས་པའི་ཡན་ལག་ཕྱག་འཚལ་བ་དང་། མཆོད་པ་འབུལ་གཉིས་བྱེད་ཀྱི། སྡིག་པ་བཤགས་པ་སོགས་མི་མཛད་པར་གསུངས་སོ། །གཞན་ཡང་། དབུ་མ་པ་རྣམས་ཀྱིས་ནི། བར་ཆད་དྲི་བ་མི་མཛད། སེམས་ཙམ་པ་རྣམས་ཀྱིས་ནི། བྱང་ཆུབ་སེམས་དཔའ་ཡིན་ནམ། བྱང་ཆུབ་ཏུ་སྨོན་ལམ་བཏབ་བམ། བྱང་ཆུབ་སེམས་དཔའི་སྡེ་སྣོད་ཀྱི་མ་མོ་ཤེས་སམ། ཞེས་སོགས་བར་ཆད་དྲི་བར་མཛད་པའི་ཕྱིར་རོ། །དངོས་གཞི་ལ་ཁྱད་པར་ཡོད་དེ། དབུ་མ་པ་རྣམས་ཀྱིས་ནི། སྨོན་འཇུག་གཉིས་པོ་ཆོ་ག་གཅིག་གིས་སྟབས་གཅིག་ཏུ་ལེན་ལ། སེམས་ཙམ་པ་རྣམས་ཀྱིས་ནི། ཐོག་མར་སྨོན་པ་བླང་ནས། དེའི་རྗེས་སུ་བྱང་ཆུབ་སེམས་དཔའི་སྡེ་སྣོད་བསླབ་ཏེ་བསླབ་བྱ་རྣམས་ཉམས་འོག་ཏུ་ཚུད་པར་བྱས་ནས་བསྒྲུབ་པར་ནུས་ན། འཇུག་སྡོམ་ལེན་པར་བྱེད་པའི་ཕྱིར་རོ། །འཇུག་ཆོག་ལ་ཁྱད་པར་ཡོད་དེ། དབུ་མ་པ་རྣམས་ཀྱིས་ནི། དེང་དུས་བདག་ཚེ་འབྲས་བུ་ཡོད། །ཅེས་སོགས་རང་དགའ་བ་བསྒོམ་པ་དང་། བདག་གིས་དེ་རིང་སྐྱོབ་པ་ཐམས་ཅད་ཀྱི། །ཞེས་སོགས་གཞན་དགའ་བ་བསྒོམ་དུ་འཇུག་པ་མཛད་ལ། སེམས་ཙམ་པ་རྣམས་ཀྱིས་ནི། མཁྱེན་པར་གསོལ་བ་མཛད་དེ། ཇི་སྐད་དུ། འདི་ལྟར་ནོད་པའི་བྱང་ཆུབ་སེམས་དཔའ་དེ་མ་ལང་པར་དེ་བཞིན་གཤེགས་པའི་སྐུ་གཟུགས་དེ་ཉིད་ཀྱི་སྤྱན་སྔར་ཞེས་པ་ནས། ལན་གཉིས་སམ་གསུམ་གྱི་བར་དུ་བརྗོད་པར་བྱའོ། །ཞེས་པའི་བར་གསུངས་པའི་ཕྱིར། རྩ་བའི་ལྟུང་བ་ཐ་དད་དུ་ཡོད་དེ། དབུ་མ་པས་ནམ་སྙིང་ལས་འབྱུང་བ་ལྟར། རྩ་ལྟུང་བཅུ་བཞི་དང་། སེམས་ཙམ་པས། སྡོམ་ཉི་ལས་གསུང་པ་ལྟར། རྩ་ལྟུང་བཞིར་འདོད་པའི་ཕྱིར་རོ། །ཕྱིར་བཅོས་ཀྱི་ཚུལ་སོ་སོར་ཡོད་དེ། དབུ་མ་པས་བསླབ་བཏུས་སུ། རྨི་ལམ་འཕགས་པ་ནམ་སྙིང་པོའི། །མདུན་དུ་འདུག་ཏེ་བཤགས་པར་བྱ། །ཞེས་འབྱུང་བ་ལྟར། སྐྱ་རེང་ལ་གསོལ་བ་བཏབ་ནས། ནམ་མཁའི་སྙིང་པོ་རྨི་ལམ་དུ་བྱུང་བ་ལ། རྩ་བའི་ལྟུང་བ་བཤགས་པ་དང་། སེམས་ཙམ་པས་སྡོམ་ཉིར། སྡོམ་པ་སླར་ཡང་བླང་བར་བྱ། །ཟག་པ་འབྲིང་ནི་གསུམ་ལ་བཤགས། །གཅིག་གི་མདུན་དུ་ལྷག་མ་རྣམས། །ཉོན་མོངས་མི་མོངས་བདག་སེམས་བཞིན། །ཞེས་བཤད་པ་ལྟར་མཛད་པའི་ཕྱིར་རོ། །དེའི་དོན་ནི། ཀུན་དཀྲིས་ཆེན་པོས་རྩ་ལྟུང་བཞི་སྤྱད་ན། ཉི་མའི་གསུམ་ཆ་འདས་ནས་སྡོམ་པ་གཏོང་བས། སླར་སྐྱར་ནས་ལེན་པར་བྱེད། དེ་འབྲིང་གིས་སྤྱད་ན། གང་ཟག་གསུམ་གྱི་དྲུང་དུ་བཤགས་སྡོམ་བྱེད། དེ་ཆུང་ངུས་སྤྱད་པའི་ཉེས་བྱས་རྣམས་གང་ཟག་གཅིག་གི་མདུན་དུ་བཤགས་པར་བྱེད་ཅེས་པའོ། །བསླབ་པར་བྱ་བ་སོ་སོར་ཡོད་དེ། དབུ་མ་པའི་ལུགས་ལ། དབང་རྣོན་ལ་བཅུ་བཞིར་དབྱེ་བ། དབང་འབྲིང་ལ་བཞིར་བསྟན་པ། དབང་བརྟུལ་ལ་གཅིག་ཏུ་བསྟན་པ་དང་གསུམ་ལས། དང་པོ་ནི། མདོ་ནམ་སྙིང་ལས་གསུང་པ་བསླབ་བཏུས་ལས་ཚིགས་བཅད་དུ་བྱས་པ་ནི། དཀོན་མཆོག་གསུམ་གྱི་སྐོར་ཕྲོགས་པ། །ཕས་ཕམ་པ་ཡི་ལྟུང་བར་འདོད། །དམ་པའི་ཆོས་ནི་སྤོངས་བྱེད་པ། །གཉིས་པར་ཐུབ་པས་གསུང་པ་ཡིན། །ཚུལ་ཁྲིམས་འཆལ་བའི་དགེ་སློང་ལ། །ངུར་སྨྲིག་འཕྲོག་དང་རྡེག་པ་དང་། །བརྩོན་རར་འཇུག་པར་བྱེད་པ་དང་། །རབ་ཏུ་བྱུང་བ་འབེབས་པ་དང་། །སྲོག་དང་འབྲལ་བྱེད་གསུམ་པ་ཡིན། །མཚམས་མེད་ལྔ་པོ་བྱེད་པ་དང་། །ལོག་པར་བལྟ་བ་འཛིན་པ་དང་། །ཞེས་རྒྱལ་པོ་ལ་འབྱུང་བ་ལྔ་དང་། བློན་པོ་ལ་འབྱུང་བ་ནི། སྔར་གྱི་དང་པོ་བཞིའི་སྟེང་དུ། གྲོང་ལ་སོགས་པ་འཇིག་པ་ཡང་། །རྩ་བའི་ལྟུང་བར་རྒྱལ་བས་གསུང་། །ཞེས་པ་དང་ལྔ་ཡིན་ལ། ལས་དང་པོ་པ་ལ་འབྱུང་བ་བརྒྱད་ནི། བློ་སྦྱང་མ་བྱས་སེམས་ཅན་ལ། །སྟོང་པ་ཉིད་ནི་སྟོན་པ་དང་། །སངས་རྒྱས་ཉིད་ལ་ཞུགས་པ་དག །རྫོགས་པའི་བྱང་ཆུབ་ལྡོག་པ་དང་། །སོ་སོ་ཐར་པ་ཡོངས་སྤངས་ཏེ། །ཐེག་པ་ཆེ་ལ་སྦྱོར་བ་དང་། །སློབ་པའི་ཐེག་པས་ཆགས་ལ་སོགས། །སྤོངས་བར་འགྱུར་བ་མིན་ཞེས་འཛིན། །ཕ་རོལ་དག་ཀྱང་འཛིན་འཇུག་དང་། །རང་གི་ཡོན་ཏན་བརྗོད་པ་དང་། །རྙེད་པ་དང་ནི་བསྐུར་བསྟི་དང་། །ཚིགས་བཅད་རྒྱུ་ཡི་གཞན་སྨོད་དང་། །བདག་ནི་ཟབ་མོ་བཟོད་པ་འོ། །ཞེས། ལོག་པ་ཉིད་ནི་སྨྲ་བ་དང་། །དགེ་སྦྱོང་ཆད་པས་གཅོད་པ་དང་། །དཀོན་མཆོག་གསུམ་གྱི་སྦྱིན་བྱེད་དང་། །སྦྱིན་པ་ལེན་པར་བྱེད་པ་དང་། །ཞི་གནས་འདོར་བར་བྱེད་པ་དང་། །ཡང་དག་འཇོག་གི་ལོངས་སྤྱོད་རྣམས། །ཁ་བཏོན་བྱེད་ལ་སྦྱིན་པ་ནི། །དེ་དག་རྩ་བའི་ལྟུང་བ་སྟེ། །སེམས་ཅན་དམྱལ་བ་ཆེན་པོའི་རྒྱུ། །ཞེས་གསུངས་སོ། །འདི་དག་རྒྱལ་པོ་ལ་འབྱུང་བའི་དང་པོ་བཞི་དང་། བློན་པོ་ལ་འབྱུང་བའི་དང་པོ་བཞི་ནི། ལྟུང་བ་གཅིག་པས་ངོ་བོའི་སྒོ་ནས་བཅུ་བཞི་ཡིན་ལ། བཅོ་བརྒྱད་དུ་ཕྱེ་བ་ནི་རྟེན་གྱི་སྒོ་ནས་ཡིན་ཞིང་། མཚམས་མེད་ལྔ་པོ་སོ་སོར་བྱེད་ན་ཉེར་གཉིས་སུ་བྱས་པ་ཡང་ཡོད་དོ། །འོ་ན་རྟེན་གྱི་སྒོ་ནས་བཅོ་བརྒྱད་དུ་བྱེད་པ་དེ་དག་རྒྱལ་བློན་ལས་དང་པོ་པ་གསུམ་ཆར་ལ་ལྟུང་བར་འགྱུར་ན་ནི། སོ་སོར་བཅས་པ་ལ་དགོས་པ་མེད་ཅིང་། གཅིག་ལ་བཅས་པ་གཞན་ལ་མི་འབྱུང་ན་ནི། དེ་ཐམས་ཅད་ཀྱང་བྱང་སེམས་དབང་རྣོན་གྱི་དབང་དུ་བྱས་པ་འགལ་ལོ་ཞེ་ན། གང་ཟག་དེ་དག་རེ་རེས་ཀྱང་ཐམས་ཅད་བསྲུང་དགོས་མོད་ཀྱི། སོ་སོར་བཅས་པ་ནི་གང་ལ་འབྱུང་ཉེ་བ་དེའི་དབང་དུ་བྱས་པ་ཡིན་ཏེ། བསླབ་བཏུས་ལས། གལ་ཏེ་རྒྱལ་རིགས་ལ་སོགས་པ་བྱང་ཆུབ་སེམས་དཔའ་ཡིན་ན། ཇི་ལྟར་དེ་དག་གི་ལྟུང་བར་ངེས་ཤིང་། གཞན་ལ་ནི་མིན། ཞེས་སོགས་ཀྱི་དོགས་པ་བཀོད་ནས། དེའི་འཇུག་ཐོགས་སུ་འདི་ལ་ཉེས་པ་མེད་དོ། །གང་དུ་གང་ལ་མང་དུ་བྱུང་བ་དེ་ལ་དེར་རང་གི་མིང་ནས་སྨོས་ཏེ་བསྟན་པས་འཇིགས་པ་སྐྱེད་པའི་ཕྱིར་ཏེ། ཐམས་ཅད་ཀྱིས་ཀྱང་ཕན་ཚུན་དུ་ལྟུང་བ་ཐམས་ཅད་སྤང་བར་བྱའོ། །ཞེས་སོགས་གསུངས་སོ། །གཉིས་པ་དབང་འབྲིང་གི་བསླབ་བྱ་བཞིར་བསྟན་པ་ནི། ཐབས་ལ་མཁས་པས་མདོའི་དོན། བསླབ་བཏུས་ལས། བྱང་ཆུབ་སེམས་ནི་ཡོངས་དོར་དང་། །ཆགས་དང་སེར་སྣ་མི་འཐད་པས། །སློང་ལ་སྦྱིན་པར་མི་བྱེད་དང་། །སྒྲིམས་ཏེ་དགའ་བར་བྱེད་པ་ན། །སེམས་དཔའ་ལ་ཡིད་མི་བཟོད་པར། །ཁྲོས་པས་སེམས་ཅན་བརྡེག་པ་དང་། །ཉོན་མོངས་པ་དང་གནས་མཐུན་པས། །ལོག་ལྟར་བཅོས་པ་སྟོན་པ་འོ། །ཞེས་གསུང་པ་རྣམས་སོ། །གསུམ་པ་དབང་བརྟུལ་གྱི་བསླབ་བྱ་གཅིག་ཏུ་བསྟན་པ་ནི། སྨོན་པ་བྱང་ཆུབ་ཀྱི་སེམས་ལ་བསླབ་པ་སྟེ། རྒྱལ་པོ་ལ་གདམ་པའི་མདོ་ལས། རྒྱལ་པོ་ཆེན་པོ་ཁྱོད་ནི་འདི་ལྟར། བྱ་བ་མང་བ། བྱེད་པ་མང་བ་སྟེ། ཐམས་ཅད་ཀྱིས་ཐམས་ཅད་དུ་སྦྱིན་པ་ནས། ཤེས་རབ་ཀྱི་ཕ་རོལ་ཏུ་ཕྱིན་པའི་བར་ལ་བསླབ་པར་མི་ནུས་ཀྱི། དེ་ལས་གཞན་རྒྱལ་པོ་ཆེན་པོས་ཀྱང་ཡང་དག་པར་རྫོགས་པའི་བྱང་ཆུབ་ལ་འདུན་པ་དང་། དད་པ་དང་། དོན་དུ་གཉེར་བ་དང་། སྨོན་པ་གསུམ་འགྲོ་ཡང་རུང་། འགྲེང་ཡང་རུང་། འདུག་ཀྱང་རུང་། ཉལ་ཡང་རུང་། བསྡད་ཀྱང་རུང་། ཟ་ཡང་རུང་། འཐུང་ཡང་རུང་། རྟག་པར་རྒྱུན་དུ་དྲན་པ་ཡིད་ལ་བཟུང་སྟེ་སྒོམས་ཤིག གཞན་གྱི་དགེ་བ་ལ་རྗེས་སུ་ཡི་རང་བར་གྱིས་ཤིག རྗེས་སུ་ཡི་རང་ནས་ཀྱང་། སངས་རྒྱས་དང་། བྱང་ཆུབ་སེམས་དཔའ་དང་། ཉན་ཐོས་དང་། རང་སངས་རྒྱས་ཐམས་ཅད་ལ་ཕུལ་ཅིག ཕུལ་ནས་སེམས་ཅན་ཐམས་ཅད་ཐུན་མོང་དུ་གྱིས་ཤིག དེ་ནས་སེམས་ཅན་ཐམས་ཅད་ཀྱི་ཆོས་ཡོངས་སུ་རྫོགས་པར་འགྱུར་བར་ཉིན་གཅིག་བཞིན་དུ་བླ་ན་མེད་པའི་བྱང་ཆུབ་ཏུ་སྔོས་ཤིག རྒྱལ་པོ་ཆེན་པོ་ཁྱོད་དེ་ལྟར་ན། རྒྱལ་སྲིད་ཀྱང་བྱེད་ལ་རྒྱལ་པོའི་བྱ་བ་ཡང་ཉམས་པར་མི་འགྱུར་ལ་བྱང་ཆུབ་ཀྱི་ཚོགས་ཀྱང་ཡོངས་སུ་རྫོགས་པར་འགྱུར་རོ། །ཞེས་གསུངས་སོ། །དེས་ན་སྨོན་པ་བྱང་ཆུབ་ཀྱི་སེམས་སྤོངས་བ་ནི། བྱང་ཆུབ་སེམས་དཔའ་དབང་པོ་རྣོ་འབྲིང་བརྟུལ་གསུམ་ཐམས་ཅད་ལ་རྩ་བའི་ལྟུང་བ་ཤིན་ཏུ་ལྕི་བ་ཡིན་ཏེ། མདོ་བསྡུས་པ་ལས། གལ་ཏེ་བསྐལ་པ་བྱེ་བར་དགེ་བའི་ལས་ལམ་བཅུ། །སྤྱོད་ཀྱང་རང་རྒྱལ་དགྲ་བཅོམ་ཉིད་དུ་སེམས་བསྐྱེད་ན། །དེ་ནི་ཚུལ་ཁྲིམས་སྐྱོན་བྱུང་ཚུལ་ཁྲིམས་ཉམས་པ་སྟེ། །སེམས་བསྐྱེད་དེ་ནི་ཕས་ཕམ་བས་ཀྱང་ཤིན་ཏུ་ལྕི། །ཞེས་དང་། སྤྱོད་འཇུག་ལས། དེ་ནི་བྱང་ཆུབ་སེམས་དཔའ་ལ། །ལྟུང་བའི་ནང་ནས་ལྕི་བ་སྟེ། །འདི་ལྟར་དེ་ནི་བྱུང་གྱུར་ན། །སེམས་ཅན་ཀུན་གྱི་དོན་ལ་དམན། །ཞེས་སོ། །གཉིས་པ་སེམས་ཙམ་ལུགས་ཀྱི་བསླབ་བྱ་ལ། ཕམ་འདྲའི་ཉེས་བྱས་བཞི་སྤོང་བ་དང་། ཡན་ལག་གི་ཉེས་བྱས་བཞི་ཅུ་ཞེ་དྲུག་སྤོང་བ་གཉིས་ལས། དང་པོ་ལ་ཕམ་འདྲ་བཞི་ནི། སྡོམ་ཉི་ལས། རྙེད་དང་བསྐུར་བསྟི་ཆགས་པ་ཡིས། །བདག་བསྟོད་གཞན་ལ་སྨོད་པ་དང་། །སྡུག་བསྔལ་མགོན་མེད་གྱུར་པ་ལ། །སེར་སྣས་ཆོས་ནོར་མི་གཏེར་དང་། །གཞན་གྱིས་བཤགས་ཀྱང་མི་ཉན་པར། །ཁྲོས་པས་གཞན་ལ་བཙོག་པ་དང་། །ཐེག་པ་ཆེན་པོ་སྤོངས་བྱེད་ཅིང་། །དམ་ཆོས་འདྲར་སྣང་སྟོན་པ་འོ། །ཞེས་གསུངས་སོ། །ཅིའི་ཕྱིར་དེ་དག་ལ་ཕམ་པ་དང་འདྲ་བ་ཞེས་བརྗོད་ཅེ་ན། འདུལ་བ་ལས། ཡན་ལག་ཚང་བའི་སྲོག་གཅོད་སོགས་ཀྱིས་དགེ་སློང་གི་སྡོམ་པ་ཕམ་པར་བྱེད་པས་ན། ཕམ་པར་བཞག་པ་ལྟར། འདིར་ཡང་བདག་བསྟོད་སོགས་བཞི་པོ་དེས། སེམས་བསྐྱེད་ཕམ་པར་ཏེ་ཉམས་པར་བྱེད་པས་ན། ཕམ་པ་དང་འདྲ་བར་བརྗོད་དོ། །ཁ་ཅིག་་་་་་རྩོང་འདིའི་ཡ་གྱལ་སོ་སོར་བསྒྲང་ནས་བརྒྱད་དུ་བྱེད་པ་ནི། བྱང་སེམས་ཀྱི་སྡེ་སྣོད་དང་འགལ་ཏེ། བྱང་སར། དེ་ལྟར་བྱང་ཆུབ་སེམས་དཔའ་ཚུལ་ཁྲིམས་ཀྱི་སྡོམ་པ་ལ་གནས་པའི་ཕམ་པའི་གནས་ལྟ་བུའི་ཆོས་བཞི་ཡོད་དེ། བཞི་གང་ཞེ་ན། ཞེས་དང་། སྡོམ་ཉིར། དེའི་ཉེས་པ་བཞི་པོ་ནི་ཞེས་དང་། འགྲེལ་པའི་མཚམས་སྦྱོར་དུ། ཉེས་པ་བཞི་པོ་དེ་དག་ཀྱང་གང་ཡིན་ཞེ་ན། ཞེས་བཞིར་གསུངས་ཀྱི་བརྒྱད་དུ་མ་གསུངས་པའི་ཕྱིར་རོ། །གཞན་དུ་ན་དགུར་ཡང་འགྱུར་རོ། །གཉིས་པ་ཡན་ལག་གི་ཉེས་བྱས་ནི། ཉེས་བྱས་བཞི་ཅུ་ཞེ་དྲུག་ནི། དགེ་བ་ཆོས་བསྡུད་དང་འགལ་བ་སོ་བཞི་དང་། སེམས་ཅན་དོན་བྱེད་དང་འགལ་བ་བཅུ་གཉིས་རྣམས་སུ་ཡོད་པ་ལས། དང་པོ་སྦྱིན་པ་དང་འགལ་བ་བདུན་ནི། དཀོན་མཆོག་གསུམ་ལ་གསུམ་མི་མཆོད། །ཅེས་སོགས་དང་། ཚུལ་ཁྲིམས་དང་འགལ་བ་དགུ་ནི། ཚུལ་ཁྲིམས་འཆལ་པ་ཡལ་བར་འདོར། །ཞེས་སོགས་དང་། བཟོད་པ་དང་འགལ་བ་བཞི་ནི། གཤེ་ལ་ལན་དུ་གཤེ་ལ་སོགས། །ཞེས་སོགས་དང་། བརྩོན་འགྲུས་དང་འགལ་བ་གསུམ་ནི། ལེ་ལོ་ལ་སོགས་སེལ་མི་བྱེད། །ཅེས་སོགས་དང་། བསམ་གཏན་དང་འགལ་བ་གསུམ་ནི། ཏིང་ངེ་འཛིན་གྱི་དོན་མི་འཚོལ། །ཞེས་སོགས་དང་། ཤེས་རབ་དང་འགལ་བ་བརྒྱད་ནི། ཉན་ཐོས་ཐེག་པ་སྤོང་བར་བྱེད། །ཅེས་སོགས་ཀྱིས་བསྟན་ཏོ། །གཉིས་པ་སེམས་ཅན་དོན་བྱེད་དང་འགལ་བ་བཅུ་གཉིས་ནི། དགོས་པའི་གྲོགས་སུ་འགྲོ་མི་བྱེད། །ཅེས་སོགས་ཀྱིས་བསྟན་ཏོ། །ཉེས་བྱས་ཞེ་དྲུག་པོ་འདི་དག་ནི། བྱང་སར། ཉོན་མོངས་པ་ཅན་གྱི་ཉེས་པ་དང་། ཉོན་མོངས་པ་ཅན་མིན་པའི་ཉེས་པ་དང་། ཉེས་མེད་གསུམ་དུ་ཕྱེ་ནས་གསུངས་ལ། གསུམ་པོ་དེ་ཡང་འདིའི་འགྲེལ་པར། གལ་ཏེ་མ་གུས་པ་དང་སྙོམས་ལས་དང་། ལེ་ལོའི་ཉེས་པ་བྱུང་ན་ནི། ཉོན་མོངས་པ་ཅན་གྱི་ཉེས་པར་འགྱུར་རོ། །གལ་ཏེ་བརྗེད་པས་ཉེས་པ་བྱུང་ན་ནི། ཉོན་མོངས་པ་ཅན་མིན་པའི་ཉེས་པར་འགྱུར་རོ། །སེམས་འཁྲུགས་པ་ལ་ནི་ཉེས་པ་མེད་དོ། །ཞེས་གསུང་། འདི་དག་གི་དོན་སྡོམ་ཉིའི་འགྲེལ་པ། རྗེ་བཙུན་ཆེན་པོས་མཛད་པ་ལས་རྒྱས་པར་འབྱུང་ངོ་། །འོ་ན་ལུགས་གཉིས་ལ། རྩ་ལྟུང་བྱུང་བས་སྡོམ་པ་གཏོང་མི་གཏོང་མཚུངས་སམ་ཞེ་ན། དེའི་ཁྱད་པར་ནི། ཆག་ལོའི་དྲིས་ལན་ལས། སྡོམ་པ་གཏོང་བའི་ཚུལ་ཡང་། སོ་སོ་ཐར་པ་ལའང་ལྟུང་བ་བྱུང་བས། སྡོམ་པ་གཏོང་བ་དང་མི་གཏོང་བའི་ལུགས་གཉིས་གདའ། དེ་བཞིན་དུ་ཐེག་པ་ཆེན་པོ་ལ་ཡང་གཉིས་ཡོད་པའི་སེམས་ཙམ་པ་ལྟུང་བས་སྡོམ་པ་གཏོང་བའི་ལུགས་སུ་གསལ། དབུ་མ་པ་ལ་ལུགས་གཉིས་ཀ་གདའ། ངེད་ཅག་སྨོན་པའི་སེམས་མ་བཏང་ན་སྡོམ་པའི་རྩ་བ་མི་གཏོང་བའི་ལུགས་དེའི་རྗེས་སུ་འབྲང་བ་ལགས། ཞེས་སོགས་རྒྱས་པར་གསུངས་པས་ཤེས་སོ། །དེ་ལ་སེམས་ཙམ་པ་ལྟུང་བ་བྱུང་བས་སྡོམ་པ་གཏོང་བའི་ལུགས་སུ་གསལ། ཞེས་པ་ཡང་། ཀུན་དཀྲིས་དྲག་པོས་རྩ་ལྟུང་བྱུང་བའི་དབང་དུ་བྱས་ཀྱི། ཀུན་དཀྲིས་འབྲིང་དང་ཆུང་ངུས་ཕམ་པའི་གནས་ལྟ་བུའི་ཆོས་སྤྱད་ཀྱང་སྡོམ་པ་མི་གཏོང་བར་འདོད་དེ། བྱང་ས་ལས། མདོར་བསྡུས་ན་རྒྱུ་གཉིས་ཁོ་ནས་བྱང་ཆུབ་སེམས་དཔའི་ཚུལ་ཁྲིམས་ཀྱི་སྡོམ་པ་ཡང་དག་བླང་པ་བཏང་བར་འགྱུར་ཏེ། བླ་ན་མེད་པ་ཡང་དག་པར་རྫོགས་པའི་བྱང་ཆུབ་ཏུ་སྨོན་པ་ཡོངས་སུ་བཏང་བ་དང་། ཕམ་པའི་གནས་ལྟ་བུའི་ཆོས་ཀྱི་ཀུན་ནས་དཀྲིས་པ་ཆེན་པོའི་ཀུན་ནས་སྤྱོད་པའོ། །བྱང་ཆུབ་སེམས་དཔའ་གང་གི་སྨོན་ལམ་ཡང་མ་བཏང་ལ་ཕམ་པའི་གནས་ལྟ་བུའི་ཆོས་རྣམས་ཀྱིས་ཀུན་ནས་དཀྲིས་པས་ཆེན་པོ་ཡང་། ཀུན་ཏུ་མ་སྤྱད་ན་ཚེ་བརྗེས་སུ་ཟིན་ཀྱང་། འོག་དང་སྟེང་དང་ཐད་ཀ་ཐམས་ཅད་དུ་སྐྱེས་པ་ན། བྱང་ཆུབ་སེམས་དཔའི་ཚུལ་ཁྲིམས་ཀྱི་སྡོམ་པ་ཡང་དག་པར་བླང་པ་སྤོང་བར་མི་འགྱུར་རོ། །བྱང་ཆུབ་སེམས་དཔའ་ཚེ་བརྗེས་ཏེ། བརྗེད་ན་ཡང་དགེ་བའི་བཤེས་གཉེན་བསྟེན་པ་ལ་བརྟེན་ནས་དྲན་པ་བསོ་བའི་ཕྱིར། ཡང་དང་ཡང་ནོད་པར་ཟད་ཀྱི། གསར་དུ་ཡང་དག་པར་ལེན་པ་ནི་མིན་ནོ། །ཞེས་དང་། ཕམ་པའི་གནས་ལྟ་བུ་བཞི་པོ་འདི་དག་ནི་ཀུན་ནས་དཀྲིས་པ་ཆུང་ངུ་དང་། འབྲིང་གིས་ནི་ཚུལ་ཁྲིམས་ཀྱི་སྡོམ་པ་ཡང་དག་པར་བླང་པ་དེ་བྱང་ཆུབ་ཀྱི་སེམས་གཏང་བར་མི་འགྱུར་རོ། །ཀུན་ནས་དཀྲིས་པ་ཆེན་པོས་ནི་གཏང་བར་འགྱུར་ཏེ། ཞེས་གསུངས་སོ། །འོ་ན་ཀུན་དཀྲིས་ཆུང་ངུ་དང་། འབྲིང་དང་། ཆེན་པོའི་ཁྱད་པར་ཇི་ལྟ་བུ་ཞེ་ན། བྱང་ས་ལས། གང་གི་ཕྱིར་བྱང་ཆུབ་སེམས་དཔས་ཕམ་པའི་གནས་ལྟ་བུའི་ཆོས་བཞི་པོ་འདི་དག་རྒྱུན་མ་ཆད་པ་ཀུན་ཏུ་སྤྱོད་པ་དང་། ངོ་ཚ་ཤེས་པ་དང་། ཁྲེལ་ཡོད་པ་ཆུང་ངུ་ཡང་མི་སྐྱེད་པ་དང་། དེས་མགུ་བར་བྱེད་ཅིང་། དེ་ལ་དགའ་བར་བྱེད་པ་དང་། དེ་ཉིད་ལ་ཡོན་ཏན་དུ་བལྟ་བ་ཅན་དུ་གྱུར་པ་འདི་ནི་ཀུན་ནས་དཀྲིས་པ་ཆེན་པོ་ཡིན་པར་རིག་པར་བྱའོ། །ཞེས་གསུང་ལ། ཡན་ལག་གསུམ་ཚང་བ་ཆེན་པོར་བསྟན་པའི་ཤུགས་ལ་ཡན་ལག་གཉིས་ཙམ་ཚང་བ་འབྲིང་དང་། གཅིག་ཙམ་ཚང་བ་ཆུང་ངུར་ཤེས་པར་བྱའོ། །གནས་བརྟན་བྱང་བཟང་གིས་སྡོམ་ཉིའི་འགྲེལ་པར། གང་གིས་ཚེ་སླར་ངོ་ཚ་དང་། ཁྲེལ་ཅུང་ཟད་ཙམ་སྐྱེ་བ་དང་། ཕ་རོལ་གྱི་གསོལ་བ་བཏབ་པས་ཟློག་པ་དེ་ནི་འབྲིང་ལ་གནས་པའོ། །གང་གིས་ཚེ་མྱུར་བ་ཉིད་དུ་ངོ་ཚ་བར་བྱེད་ཅིང་། རང་ཉིད་ཀྱང་རུང་སྟེ། སྐད་ཅིག་ཟློག་པ་དེ་ནི། ཆུང་ངུ་ལ་གནས་པར་རིག་པར་བྱའོ། །ཞེས་གསུང་པ་ཡིན་ནོ། །ལུགས་གཉིས་ཀྱི་ཁྱད་པར་མདོར་བསྡུ་ན། དབུ་མ་ལུགས་ཀྱི་སེམས་བསྐྱེད་ལ་ནི། གཞན་དོན་དུ་སངས་རྒྱས་ཐོབ་པར་བྱའོ་སྙམ་པའི་སྨོན་པའི་སེམས་མི་ཉམས་པར་བསྲུངས་ནས། འཇུག་པའི་བསླབ་བྱ་ལ། རང་གི་བློ་ཚོད་དང་སྦྱར་ནས་ཇི་ཙམ་ནུས་པ་བསྲུང་ཞིང་། དུས་ཀྱང་ཞག་གཅིག་དང་། ཟླ་བ་དང་། ལོ་དང་ཇི་སྲིད་འཚོའི་བར་དང་། བྱང་ཆུབ་ཀྱི་བར་ཇི་ཙམ་བློས་ལེན་པར་ནུས་པ་དེ་ཙམ་བླང་བར་བྱ་སྟེ། བསླབ་བཏུས་ལས། སྡོམ་པ་བདག་ཉིད་ཀྱི་སྟོབས་དང་སྦྱར་ནས་བླང་བར་བྱ་སྟེ། དེ་ལྟ་མིན་ན། སངས་རྒྱས་བྱང་སེམས་ཐམས་ཅད་དང་བཅས་པའི་འཇིག་རྟེན་བསླུས་པར་འགྱུར་རོ། །ཞེས་གསུང་པ་ཡིན་ནོ། །སེམས་ཙམ་ལུགས་ཀྱི་སེམས་བསྐྱེད་ལ་ནི། སྨོན་སེམས་བཏང་བ་དང་། ཀུན་དཀྲིས་དྲག་པོས་ཕམ་པ་བྱུང་བས་སྡོམ་པ་བཏང་ཞིང་། བསླབ་བྱ་ཡང་མཐའ་དག་ལ་སློབ་པ་དང་། དུས་ཀྱང་བྱང་ཆུབ་ཀྱི་བར་དུ་ལེན་པ་ཁོ་ན་གསུངས་ཀྱི་བསླབ་བྱ་སོ་སོར་ཕྱེ་བ་དང་། དུས་ཡུན་རིང་ཐུང་གི་རྣམ་གཞག་མ་གསུང་པས་ལུགས་དེ་དག་མ་འདྲེས་པར་སོ་སོར་ཤེས་པར་བྱའོ། །ཆོ་གའི་ལག་ལེན་ནི། སེམས་བསྐྱེད་ཆེན་མོ་སོགས་ན་བཞུགས། འདི་དག་ནི་གཞུང་གི་ཚིག་དོན་རྒྱས་པར་ཕྱེ་བ་ཡིན་ལ། འབྲུ་གནོན་ཙམ་བྱེད་ན་གསུང་རབ་དགོངས་གསལ་ནས་འབྱུང་བ་བཞིན་དང་། ཤིན་ཏུ་བསྡུས་པ་ནི། སྔར་གྱི་སྦྱོར་བའི་དོན་ཚང་ངོ་། །གཞུང་གང་དང་གང་གི་ཚིག་དོན་རྣམ་པར་བཅད་པ་བསྡུས་རྒྱས་ཀྱི་ཚུལ་འདི་ལྟ་བུ་ཡང་དགོངས་པར་བཞུགས་འཚལ། གཉིས་པ་ཐེག་ཆེན་སེམས་བསྐྱེད་བྱེ་བྲག་ཏུ་བཤད་པ་ལ་གསུམ་སྟེ། མ་ཐོབ་པ་ཐོབ་པར་བྱེད་པའི་ཆོ་ག ཐོབ་པ་མི་ཉམས་པར་བསྲུང་བའི་བསླབ་བྱ། དེ་དག་དང་འབྲེལ་བའི་ཐབས་ལམ་རྣམ་དག་ཏུ་བསྒྲུབ་པའོ། །དང་པོ་ལ་གཉིས་ཏེ། ཀུན་རྫོབ་སེམས་བསྐྱེད་སྐྱེ་བའི་ཆོ་ག་བཤད་པ། དོན་དམ་སེམས་བསྐྱེད་ཆོ་གས་སྐྱེ་བ་དགག་པའོ། །དང་པོ་ལ་བཞི་སྟེ། ལུགས་གསུམ་རྟེན་གྱི་ཁྱད་པར་ལུང་གི་བསྒྲུབ། དེ་ཉིད་དཔེ་ཡི་སྒོ་ནས་གསལ་བར་བཤད། ལུང་གི་དོན་ལ་ལོག་པར་རྟོག་པ་དགག ལུགས་གཉིས་ཆོ་གའི་ཁྱད་པར་སོ་སོར་བཤད་པའོ། །དང་པོ་ལ་གཉིས་ཏེ། སེམས་ཙམ་ལུགས་ཀྱི་སེམས་བསྐྱེད་སྐྱེ་བའི་ཡུལ་ངེས་པར་བསྟན། དབུ་མ་ལུགས་ཀྱི་སེམས་བསྐྱེད་ཀུན་ལ་སྐྱེ་བར་བསྟན་པའོ། །དང་པོ་ལ་གསུམ་སྟེ། དངོས་ཀྱི་དོན་དང་། དེ་ལ་ལོག་པར་རྟོག་པའི་ཚུལ་བརྗོད་པ། དེ་ཉིད་ལུང་དང་རིགས་པས་དགག་པའོ། །དང་པོ་ནི། སེམས་ཙམ་པ་ཡི། ཞེས་སོགས་ཚིགས་བཅད་གཅིག་སྟེ། སེམས་ཙམ་པ་ཡི་སེམས་བསྐྱེད་ཀྱི་ཆོ་ག་འདི་བོད་ན་བྱེད་པ་མང་དུ་ཡོད་མོད་ཀྱི། ཆོ་ག་དེ་ནི་སུ་ཡང་རུང་བ་ཡི་གང་ཟག་སོ་ཐར་གྱི་སྡོམ་པ་མེད་པའི་ཁྱིམ་པ་དང་། སྡོམ་པ་ཡོད་ཀྱང་བྱང་ཆུབ་སེམས་དཔའི་སྡེ་སྣོད་མི་ཤེས་པ་དང་། ཤེས་ཀྱང་བསླབ་བྱ་ཉམས་འོག་ཏུ་མ་ཚུད་པའི་འགྲོ་བ་རྣམས་ལ་བྱར་མི་རུང་ངོ་། །གཉིས་པ་ནི། ལ་ལ་སྐྱེ་བོ་ཞེས་སོགས་རྐང་པ་གསུམ་སྟེ། བཀའ་གདམ་གདམས་ངག་པ་ལ་ལ། སྐྱེ་བོ་འགའ་ཞིག་སྟེ་སྟོད་ལུང་དུ་དགེ་བཤེས་ཕྱག་སོར་བ་ལ་སོགས་པའི་རྨི་ལམ་དུ་བྱམས་པ་མགོན་པོ་ཁྲི་མཐོན་པོ་ལ་བཞུགས་ནས་ཁྲོམ་ཆེན་པོ་ལ་སེམས་བསྐྱེད་མཛད་པར་རྨིས་པའི་རྨི་ལམ་གྱི་ནི་རྗེས་སུ་འབྲངས་ནས། སོ་ཐར་གྱི་སྡོམ་པ་ཐོབ་པ་དང་མ་ཐོབ་པའི་སེམས་ཅན་ཀུན་ལ་སེམས་ཙམ་ལུགས་ཀྱི་སེམས་བསྐྱེད་འབོགས་པར་བྱེད་དོ། །གསུམ་པ་ནི། རྨི་ལམ་བདུད་ཀྱི། ཞེས་སོགས་ཚིགས་བཅད་བཞི་སྟེ། དེ་ལྟར་རྨི་ལམ་གྱི་རྗེས་སུ་འབྲང་ནས་སྐྱེ་བོ་ཀུན་ལ་སེམས་ཙམ་ལུགས་ཀྱི་སེམས་བསྐྱེད་བྱེད་པའི་ལུགས་དེ་སངས་རྒྱས་ཀྱི་བསྟན་པ་མིན་ཏེ། དེ་ལྟ་བུའི་རྨི་ལམ་བདུད་ཀྱིས་བྱིན་གྱིས་བརླབས་པ་མིན་ན་དེ་ལྟར་རུང་ཡང་། སངས་རྒྱས་ཀྱི་གསུང་དང་མི་མཐུན་པའི་ཐབས་ལམ་སྟོན་པའི་རྨི་ལམ་བདུད་ཀྱི་བྱིན་རླབས་ཡོད་པའི་ཕྱིར་ཏེ། མདོ་ལས། བདུད་སྡིག་ཅན་སངས་རྒྱས་ཀྱི་ཆ་བྱད་དུ་བྱས་ནས་ཆོས་ལོག་པ་སྟོན་པར་འགྱུར་རོ། །ཞེས་གསུངས་པའི་ཕྱིར་དང་། ཐོགས་མེད་ཀྱི་བྱང་ཆུབ་སེམས་དཔའི་ས་དང་ནི། ཇོ་བོ་རྗེ་མར་མེ་མཛད་ཀྱིས་བཀག་པའི་ཕྱིར་དང་། དེའི་ཆོ་ག་ལས་ཀྱང་དེ་ལྟར་མི་རུང་བ་གསལ་བར་གསུངས་པའི་ཕྱིར། དང་པོ་གྲུབ་སྟེ། བྱང་སའི་ཚུལ་ཁྲིམས་ལེའུར། རིགས་ཀྱི་བུ་ཁྱོད་བྱང་ཆུབ་སེམས་དཔའ་ཡིན་ནམ། བྱང་ཆུབ་ཏུ་སྨོན་ལམ་བཏབ་བམ། ཞེས་གསུངས་པའི་ཕྱིར་དང་། གཉིས་པ་གྲུབ་སྟེ། ཇོ་བོའི་ལམ་སྒྲོན་དུ། སོ་སོ་ཐར་པ་རིགས་བདུན་གྱི། །རྟག་ཏུ་སྡོམ་གཞན་ལྡན་པ་ལ། །བྱང་ཆུབ་སེམས་དཔའི་སྡོམ་པ་ཡི། །སྐལ་བ་ཡོད་ཀྱི་གཞན་དུ་མིན། །ཞེས་བྱང་ཆུབ་སེམས་དཔའི་སྡེ་སྣོད་མི་ཤེས་པ་དང་། སོ་སོ་ཐར་པའི་སྡོམ་པ་མེད་པ་ལ། སེམས་ཙམ་ལུགས་ཀྱི་སེམས་བསྐྱེད་བཀག་པའི་ཕྱིར། ལམ་སྒྲོན་རང་འགྲེལ་ལས། སོ་སོ་ཐར་པའི་སྡོམ་པ་ནི། བྱང་ཆུབ་སེམས་དཔའི་སྡོམ་པའི་ཡན་ལག་ཏུ་གྱུར་པ་ཡིན་ཏེ། ཕྱོགས་གཅིག་ཉིད་དུ་ཤེས་པར་བྱའོ། །དེའི་ཕྱིར་སོ་སོ་ཐར་པའི་སྡོམ་པ་བཞིན་དང་ལྡན་པ་འདིས་བྱང་ཆུབ་སེམས་དཔའི་སྡོམ་པ་ཡང་དག་པར་ལེན་པའི་སྣོད་དུ་གྱུར་པ་ལ་བསླབ་པའི་ཚིགས་འདི་ཡང་སྦྱིན་པར་བྱ། ཞེས་པའི་དོན་ཏོ་ཞེས་དང་། སོ་སོ་ཐར་པའི་སྡོམ་པ་ཡང་དག་མེད་ན་གཅིག་ཤོས་ལྟ་ག་ལ་ཡོད་དུ་རུང་། ཞེས་དང་། དེ་ལྟ་བས་ན་སོ་སོ་ཐར་པའི་སྡོམ་པ་དེ་དང་པོར་དགོས་ཤིང་སྔོན་དུ་འགྲོ་བ་ཉིད་དོ། །ཞེས་གསུངས་པའི་ཕྱིར་རོ། །འོན་ཀྱང་སེམས་ཙམ་ལུགས་ཀྱི་སེམས་བསྐྱེད་ལེན་པའི་གང་ཟག་ཡིན་ན། སོ་ཐར་རིགས་བདུན་གང་རུང་དང་ལྡན་པས་མ་ཁྱབ་པའི་དམིགས་གསལ་དགོས་ཏེ། ཐེག་པ་ཆེན་པོར་རིགས་བསད་པ་དང་། སྐྱེ་བ་གཞན་དུ་ཐེག་པ་ཆེན་པོ་ལ་གོམ་པར་བྱས་པ་ལ། རིགས་བདུན་གང་རུང་མེད་ཀྱང་དང་པོ་ཉིད་དུ་སེམས་བསྐྱེད་སྐྱེ་སྟེ། རང་འགྲེལ་ལས། ཡང་ན་རིགས་ལ་གནས་པ་དང་སྐྱེ་བ་གཞན་དུ་ཐེག་པ་ཆེན་པོ་ལ་གོམ་པར་བྱས་པ་ལ་ནི། རང་བཞིན་གྱི་སྡིག་པ་མི་སྤྱོད་པར་བྱང་ཆུབ་སེམས་དཔའི་སྡོམ་པ་དེ་ཉིད་དང་པོ་ཉིད་དུ་བླངས་ཀྱང་ཉེས་པ་མེད་དོ། །ཞེས་གསུངས་པའི་ཕྱིར་རོ། །མཁས་པ་ཁ་ཅིག དེའི་རྟེན་དུ་རིགས་བདུན་གང་རུང་དགོས་པར་གསུང་པ་རྟེན་ཁྱད་པར་ཅན་གྱི་དབང་དུ་བྱས་པ་ཡིན་གྱི། དེ་ངེས་པར་དགོས་པ་མིན་ཏེ། རང་འགྲེལ་ལས། ད་ནི་ཚུལ་ཁྲིམས་ཀྱི་སྡོམ་པའི་རྟེན་ཁྱད་པར་ཅན་བསྟན་པར་འདོད་ནས། སོ་སོ་ཐར་པ་རིགས་བདུན་གྱི། །ཞེས་སོགས་གསུངས་པའི་ཕྱིར། བཞེད་དེ། ཡང་ཁ་ཅིག སེམས་བསྐྱེད་ཀྱི་རྟེན་དུ་སོ་ཐར་ལྡན་པ་ནི་མ་དག་པའི་རྟེན་དང་། དེ་ལྟར་མི་དགོས་པ་ནི་དག་པའི་རྟེན་དུ་འདོད་དེ། རང་འགྲེལ་ལས། ཁྱོད་ཀྱིས་དང་པོར་དེ་ནི་སྐྱེས་བུ་མཆོག་ཡིན་ནོ། །སེམས་ཅན་དམ་པ་བྱང་ཆུབ་མཆོག་འདོད་པར་འགྱུར་པ་དེ་དག་ལ་ཞེས་མ་སྨྲས་ལ། ཡང་འདིར་འདི་སྐད་དུ་བརྗོད་པ་དེ་ཇི་ལྟ་བུ་སྨྲས་པ་བདེན་ཏེ། སྔ་མ་ནི་མ་དག་པའི་རྟེན་དུ་བཞག་ལ། འདི་ནི་དག་པའི་རྟེན་དུ་འདོད་པ་ཡིན་ནོ། །ཞེས་གསུངས་པའི་ཕྱིར། ཞེས་བཞེད་མོད། སྤྱིར་བཏང་དམིགས་བསལ་ཡིན་པས་འགལ་བ་མེད་དོ། །སེམས་བསྐྱེད་འབོག་པའི་ཆོ་ག་ལས་ཀྱང་དེ་ལྟར་དུ་གསུང་སྟེ། བྱང་སར་རིགས་ཀྱི་བུའམ། ཆོས་ཀྱི་ཡུལ་ཅན་མིང་འདི་ཞེས་བྱ་བ་ཁྱོད་བྱང་ཆུབ་སེམས་དཔའ་ཡིན་ནམ། བྱང་ཆུབ་ཏུ་སྨོན་ལམ་བཏབ་བམ། ཞེས་སྨྲོས་ཤིག དེས་ཀྱང་ལེགས་སོ་ཞེས་ཁས་ལོངས་ཤིག ཅེས་གསུང་པའི་ཕྱིར་རོ། །དེ་ལ་བཀའ་གདམ་པ་ཁ་ཅིག སེམས་ཙམ་ལུགས་ཀྱི་སེམས་བསྐྱེད་བྱེད་པ་ལ། བྱང་ཆུབ་སེམས་དཔའི་སྡེ་སྣོད་ཤེས་པ་དང་། སོ་ཐར་གྱི་སྡོམ་པས་རྒྱུད་གདམ་པ་དགོས་ཀྱང་། སྐྱེ་བོ་ཀུན་ལ་བྱེད་པ་མི་འགལ་ཏེ། གང་ཟག་བླུན་པོ་སྡིག་པ་ཅན་ཡིན་ཡང་སེམས་བསྐྱེད་ཀྱི་གྲལ་དེར་འཚོགས་པ་ཐམས་ཅད་ནི། སོ་སོ་ཐར་པའི་སྡོམ་པ་དང་ལྡན་པ་ཅན་དང་། བྱང་ཆུབ་སེམས་དཔའི་སྡེ་སྣོད་ཀྱི་མ་མོ་ལ་མཁས་པ་ཤ་སྟག་ཡིན་ནོ་ཟེར་ལོ། །དེ་ནི་མི་འཐད་དེ། སོ་ཐར་གྱི་སྡོམ་པ་མེད་ཀྱང་ཡོད་ཅེས་ཟེར་བ་དང་། བྱང་སེམས་ཀྱི་སྡེ་སྣོད་ལ་མི་མཁས་ཀྱང་མཁས་པ་ཤ་སྟག་ཡིན་ཟེར་བ་འདི་འདྲའི་རྫུན་གྱི་ཚིག་ལའང་བདེན་པར་འཛིན་པ་ཡོད་པས་སེམས་སོ་ན་ཡོད་པ་དང་། ལུང་རིགས་ལ་མཁས་པ་རྣམས་ཀྱིས་རྫུན་ཚིག་འདི་ལ་ལེགས་པར་དཔྱོད་ཅིག གལ་ཏེ་འདི་འདྲ་བའི་རྫུན་གྱི་ཚིག་བདེན་ན་ཚིག་དེ་ལས་མི་བདེན་པའི་རྫུན་ཚིག་ཅན་ཅི་ཞིག་ཡོད་དེ་མེད་པ་དེས་ན་ཆོས་ཀྱི་རྗེས་སུ་འབྲངས་བའི་མཁས་པ་རྣམས་ཀྱིས་སེམས་ཙམ་ལུགས་ཀྱི་འཇུག་པའི་སེམས་བསྐྱེད་ཁྲོམ་ཆེན་པོ་ལ་བྱེད་པའི་ལུགས་འདི་སྤོངས་ཤིག་ཅེས་གདམས་པའོ། །གཉིས་པ་ནི། དབུ་མའི་ལུགས་ཀྱི་སེམས་བསྐྱེད། ཅེས་སོགས་རྐང་པ་བཅུ་གཅིག་སྟེ། འོ་ན་དབུ་མ་ལུགས་ཀྱི་སེམས་བསྐྱེད་ཀྱི་རྟེན་ལ་ཡང་སོ་ཐར་རིགས་བདུན་གང་རུང་བླང་པ་དང་། སྡེ་སྣོད་ཀྱི་མ་མོ་ཤེས་པ་སོགས་དགོས་སམ་ཞེ་ན། མི་དགོས་ཏེ། དབུ་མ་ལུགས་ཀྱི་སེམས་བསྐྱེད་འདི་ནི། ཆོ་གའི་བརྡ་འཕྲོད་ཅིང་ལེན་འདོད་ཡོད་པའི་སེམས་ཅན་ཀུན་གྱིས་ལེགས་པར་ཐོབ་པ་སྟེ། བླང་ན་རྫོགས་པའི་སངས་རྒྱས་ཀྱི་རྒྱུར་འགྱུར་ཞེས་ཐེག་པ་ཆེན་པོའི་མདོ་དང་བསྟན་བཅོས་རྣམས་ལས་གསུངས་པའི་ཕྱིར་ཏེ། དེ་ཡང་མདོ་ལས་གསུང་པ་ནི། སྡོང་པོ་བཀོད་པ་དང་། མདོ་སྡེ་སྐལ་བཟང་དང་། ནམ་མཁའི་སྙིང་པོའི་མདོ་དང་། དཀོན་མཆོག་བརྩེགས་པ་དང་། རྒྱལ་པོ་ལ་གདམ་པ་ཡི་མདོ་སྡེ་དང་། ཀླུའི་རྒྱལ་པོ་རྒྱ་མཚོའི་ཞུས་པའི་མདོ་ལ་སོགས་པ་རྣམས་སུ་ལྟོས་ཏེ། སྡོང་པོ་བཀོད་པ་ལས། འཕགས་པ་འཇམ་དཔལ་གྱིས་གྲོང་ཁྱོར་སྐྱིད་པའི་འབྱུང་གནས་ཀྱི་ཤར་ཕྱོགས་ནགས་ཚལ་པ་ལ་སྣ་ཚོགས་ཀྱི་རྒྱལ་མཚན་ཞེས་བྱ་བར། ཆོས་ཀྱི་དབྱིངས་ཀྱི་ཚུལ་སྣང་བ་ཞེས་བྱ་བའི་ཆོས་ཀྱི་རྣམ་གྲངས་བསྟན་པས། རྒྱ་མཚོའི་ཀླུ་སྟོང་ཕྲག་བཅུ་བླ་ན་མེད་པའི་བྱང་ཆུབ་ཏུ་ངེས་པར་གྱུར་ཏོ་ཞེས་དང་། སྐལ་བཟང་ལས། རྒྱལ་བ་ཕན་བཞེད་གྲོང་དཔོན་གྱུར་པའི་ཚེ། །དེ་བཞིན་གཤེགས་པ་བསོད་ནམས་འོད་དེ་ལ། །ཉིན་གཅིག་སྲོག་གཅོད་སྡོམ་པ་བླང་ནས་ཀྱང་། །དང་པོར་བྱང་ཆུབ་མཆོག་ཏུ་སེམས་བསྐྱེད་དོ། །ཞེས་དང་། ནམ་མཁའི་སྙིང་པོའི་མདོ་ལས། བྱང་སེམས་རྒྱལ་པོ་ལ་ལྔ་དང་། བློན་པོ་ལ་ལྔ། ལས་དང་པོ་པ་ལ་བརྒྱད་དེ། རང་སར་འབྱུང་ཉེ་བས་རྟེན་གྱི་སྒོ་ནས་དབྱེ་བ་བཅོ་བརྒྱད་གསུང་པ་དང་། དཀོན་བརྩེགས་ཀྱི་གཙུག་ན་རིན་པོ་ཆེས་ཞུས་པའི་མདོ་ལས། ཤེས་རབ་ཀྱི་ཕ་རོལ་ཏུ་ཕྱིན་པའི་སྤྱོད་པ་ཡོངས་སུ་དག་པ་འདི་བསྟན་པ་ན། འཁོར་དེའི་ནང་ནས་ལྷ་དང་། མིའི་སྲོག་ཆགས་ཁྲི་ཉིས་སྟོང་བླ་ན་མེད་པ་ཡང་དག་པར་རྫོགས་པའི་བྱང་ཆུབ་ཏུ་སེམས་བསྐྱེད་དོ། །ཞེས་དང་། རྒྱལ་པོ་ལ་གདམ་པའི་མདོ་ལས། རྒྱལ་པོ་ཆེན་པོ་འདི་ལྟར་ཁྱོད་ནི། བྱ་བ་མང་བ། བྱེད་པ་མང་བ། ཞེས་པ་ནས། བྱང་ཆུབ་ཀྱི་ཚོགས་ཀྱང་ཡོངས་སུ་རྫོགས་པར་འགྱུར་ཏོ། །ཞེས་དང་། ཀླུའི་རྒྱལ་པོ་རྒྱ་མཚོས་ཞུས་པའི་མདོ་ལས། ཀླུ་ཁྲི་ཉིས་སྟོང་གིས་བྱང་ཆུབ་ཏུ་སེམས་བསྐྱེད། ཅེས་པ་དང་། གཞན་ཡང་འཕགས་པ་སྤྱན་རས་གཟིགས་དབང་ཕྱུག་གིས་ངན་སོང་གི་གནས་རྣམས་སུ་བྱོན་ཏེ། ངན་སོང་པ་དེ་དག་བདེན་པ་མཐོང་བ་ལ་བཀོད་ཅེས་སོགས་ཐེག་ཆེན་གྱི་མདོ་སྡེ་དུ་མ་ལས་གསུངས་པའི་ཕྱིར་རོ། །བསྟན་བཅོས་ལས་གསུང་སྟེ། འཕགས་པ་ཀླུ་སྒྲུབ་ཀྱིས་མཛད་པའི་རིན་ཆེན་འཕྲེང་བར། སེམས་ཅན་ཐམས་ཅད་བྱང་ཆུབ་ཏུ། །སེམས་བསྐྱེད་བཅུག་ཅིང་བརྟན་བྱས་ནས། །རི་དབང་རྒྱལ་པོ་ལྟར་བརྟན་པའི། །བྱང་ཆུབ་སེམས་དང་རྟག་ལྡན་འགྱུར། །ཞེས་དང་། རྒྱལ་སྲས་ཞི་བ་ལྷས་མཛད་པའི་བསྟན་བཅོས་བསླབ་བཏུས་སུ། དཔའ་བར་འགྲོ་བའི་མདོ་དྲངས་ཏེ། གཡོ་རྒྱུས་སེམས་བསྐྱེད་པ་ཡང་སངས་རྒྱས་ཀྱི་རྒྱུར་གསུང་ན། དགེ་བ་སྣ་འགའ་བྱས་ཏེ། སེམས་ཅན་སེམས་བསྐྱེད་པ་ལྟ་ཅི་སྨོས་ཞེས་པ་ལ་སོགས་པ་ཐེག་ཆེན་གྱི་བསྟན་བཅོས་རྣམས་ལས་གསུངས་པའི་ཕྱིར་རོ། །གཉིས་པ་ནི། ཇི་ལྟར་འབྲས་ཀྱི། ཞེས་སོགས་ཚིགས་བཅད་གཉིས་ཏེ། འོ་ན་སེམས་ཙམ་ལུགས་ཀྱི་སེམས་བསྐྱེད་ཀྱི་ཡུལ་ངེས་པ་དང་། དབུ་མ་ལུགས་ཀྱི་སེམས་བསྐྱེད་སེམས་ཅན་ཀུན་ལ་སྐྱེ་བའི་དཔེ་ཇི་ལྟར་ཡིན་ཞེ་ན། དེའི་དཔེ་ཡོད་དེ། འབྲས་ཀྱི་ས་བོན་ནི། གྲང་བའི་ཡུལ་དུ་མི་སྐྱེ་ལ། དཔེ་དེ་བཞིན་དུ། སེམས་ཙམ་པ་ཡི་ཡང་སེམས་བསྐྱེད་སོ་ཐར་གྱི་སྡོམ་པ་དང་མི་ལྡན་པའི་རང་བཞིན་གྱི་སྡིག་པ་ཅན་ལ་མི་སྐྱེ་བ་དང་། ཇི་ལྟར་ནས་ཀྱི་ས་བོན་ནི། ཡུལ་གྲང་དྲོ་གང་དུའང་སྐྱེ་བ་ལྟར། དཔེ་དེ་བཞིན་དུ། དབུ་མའི་ལུགས་ཀྱི་སེམས་བསྐྱེད་ཀྱང་། རང་བཞིན་གྱི་སྡིག་པ་ཆེན་པོ་ཡོད་པ་དང་། དེ་མེད་པའི་སེམས་ཅན་ཀུན་ལ་སྐྱེ་བའི་ཕྱིར་རོ། །གཉིས་པ་ནི། གལ་ཏེ་མདོ་ལས། ཞེས་སོགས་རྐང་པ་བཅུ་གཅིག་སྟེ། གལ་ཏེ་སྔར་དྲངས་པའི་མདོ་སྐལ་བཟང་ལས། སེམས་ཅན་ཐམས་ཅད་ལ་སེམས་བསྐྱེད་སྐྱེ་བར་བཤད་པ་ཡི་རྒྱལ་བ་ཕན་བཞེད་ཞེས་སོགས་ཀྱི་གཞུང་དེ། དབུ་མ་པར་མ་ཟད་སེམས་ཙམ་པ་ཡི་ཡང་ལུགས་ཀྱི་སེམས་བསྐྱེད་ཀྱི་ལུང་དུ་ཅི་འགལ་ཏེ་མི་འགལ་བར་ཐལ། གཞུང་དེར་སོ་ཐར་རིགས་བདུན་གང་རུང་དང་ལྡན་པའི་རྟེན་ལ་སེམས་བསྐྱེད་མཛད་པར་བསྟན་པའི་ཕྱིར། ཞེས་པ་འཐད་སྙམ་ན། དེ་ལྟར་འདོད་པ་ནི་འཁྲུལ་པ་ཡིན་ཏེ། སེམས་ཙམ་ལུགས་ཀྱི་སེམས་སྐྱེ་བའི་རྟེན་ལ་སོ་ཐར་རིགས་བདུན་གང་རུང་དང་ལྡན་པ་གཅིག་དགོས་ཤིང་། སྐལ་བཟང་ལས། སྔོན་རྒྱལ་བ་ཕན་བཞེད་གྲོང་དཔོན་དུ་གྱུར་པའི་ཚེ་དེ་བཞིན་གཤེགས་པ་བསོད་ནམས་འོད་ཀྱི་དྲུང་དུ། ཉིན་གཅིག་གི་བར་སྲོག་གཅོད་ཙམ་སྤོང་བའི་སྡོམ་པ་བླངས་པ་ལ། བྱང་ཆུབ་སེམས་དཔའི་སེམས་བསྐྱེད་འབོགས་པར་མཛད་ལ། ཉིན་གཅིག་གི་སྲོག་གཅོད་སྤོང་བའི་སྡོམ་པ་དེ་ནི་སོ་སོ་ཐར་པ་རིགས་བདུན་གང་རུང་མ་ཡིན་པའི་ཕྱིར། དེ་ལ་སོགས་པ་སོ་ཐར་རིགས་བདུན་གང་རུང་གི་རྟེན་དུ་མི་རུང་བའི་ལྷ་དང་ཀླུ་ལ་སོགས་པ་ལ་སེམས་བསྐྱེད་མཛད་པ་གོང་དུ་དྲང་པའི་མདོ་བསྟན་བཅོས་ཀྱི་འཐད་པ་རྣམས་དབུ་མ་པའི་ལུགས་ལ་འཐད་པ་ཡིན་མོད་ཀྱི། སེམས་ཙམ་པ་ཡི་ལུགས་ལ་འཐད་པ་མ་ཡིན་པའི་ཕྱིར་རོ། །བཞི་པ་ནི། དེས་ན་སེམས་ཙམ། ཞེས་སོགས་རྐང་པ་བཅུ་སྟེ། སེམས་ཙམ་ལུགས་ཀྱི་སེམས་བསྐྱེད་སྐྱེ་བའི་ཡུལ་ངེས་པ་དེས་ན། གལ་ཏེ་སེམས་ཙམ་པ་ཡི་ལུགས་ཀྱི་སེམས་བསྐྱེད་དེ་ལེན་པར་འདོད་ན་ཐོག་མར་སོ་སོ་ཐར་པ་རིགས་བདུན་གང་ཡང་རུང་བ་ལོངས། དེ་ནས་བྱང་ཆུབ་སེམས་དཔའི་སྡེ་སྣོད་བྱང་ས་ལྟ་བུ་ལ་སློབ། དེའི་བསླབ་བྱ་ལ་དད་ཅིང་སྒྲུབ་པར་ནུས་པར་གྱུར་ན་ཕྱིས་ནས་འཇུག་པ་སེམས་བསྐྱེད་ཀྱི་སྡོམ་པ་ལོང་སྟེ། བྱང་སའི་ཚུལ་ཁྲིམས་ལེའུ་དང་། གནས་བརྟན་བྱང་བཟང་སོགས་ཀྱིས་ལེན་ཚུལ་གྱི་རིམ་པ་དེ་ལྟར་དུ་བཤད་པའི་ཕྱིར་རོ། །རྒྱུ་མཚན་ཅི་སྟེ་སེམས་ཅན་ཐམས་ཅད་ལ་སངས་རྒྱས་ཀྱི་ས་བོན་ཐེག་ཆེན་སེམས་བསྐྱེད་འཇོག་པར་འདོད་ན། སྦྱོར་དངོས་རྗེས་གསུམ་གྱི་ཆོ་ག་འཁྲུལ་པ་མེད་པའི་སྒོ་ནས་དབུ་མ་པ་ཡི་གཞུང་སྤྱོད་འཇུག་དང་། ཡི་དམ་བླང་པའི་ཆོ་ག་བཞིན་དུ་གྱིས་ཏེ། གཞུང་དེ་དག་ལས། བརྡ་འཕྲོད་ཅིང་ལེན་འདོད་ཡོད་པའི་སེམས་ཅན་ཀུན་ལ་སེམས་བསྐྱེད་སྐྱེ་བར་བཤད་པ་དེ་དབུ་མ་པའི་ལུགས་ལ་སྒྲུབ་བྱེད་ཚད་མ་ཡིན་པའི་ཕྱིར་རོ།། ༈ །།དབུ་མའི་ལུགས་ཀྱི་སེམས་བསྐྱེད་འདི་ཞེས་སོགས་ལ་་་་་་ཡང་མཁས་པ་ཆེན་པོ་ཁ་ཅིག་གིས། དབུ་མའི་ལུགས་ཀྱི་སེམས་བསྐྱེད་ཀྱི། །རྟེན་དུ་སོ་ཐར་མི་དགོས་ན། །ཡན་ལག་བདུན་པ་སྔོན་འགྲོ་བར། །གསུང་པའི་དགོངས་པ་གང་ཞིག་ཡིན། །ཞེས་པའི་ལན། ཀུན་མཁྱེན་གྱིས། དབུ་མ་ལུགས་དང་། སེམས་ཙམ་ལུགས་ཀྱི་སེམས་བསྐྱེད་ལ་སོ་ཐར་སྔོན་དུ་འགྲོ་མི་དགོས་པ་དང་། དགོས་པའི་ཁྱད་པར་གསུང་པ་ནི། ལུགས་དེའི་སེམས་བསྐྱེད་ཀྱི་སྦྱོར་དངོས་རྗེས་གསུམ་གྱི་ཆོ་གའི་སྔོན་དུ་སོ་ཐར་གྱི་སྡོམ་པ་དང་ལྡན་པ་མི་དགོས་པ་དང་དགོས་པའི་ཁྱད་པར་ཡིན་གྱི། སེམས་བསྐྱེད་ཀྱི་དངོས་གཞི་ལ་སྦྱོར་བའི་སྐབས་སུ་སོ་ཐར་ལེན་པ་མི་དགོས་པ་དང་། དགོས་པའི་ཁྱད་པར་མིན་ཏེ། སྦྱོར་བའི་སྐབས་སུ་གཉིས་ཀ་ལ་ཡང་ཐུན་མོང་མ་ཡིན་པའི་སྐྱབས་འགྲོའི་སྡོམ་པ་ལེན་པར་མ་གསུངས་པའི་ཕྱིར་རོ། །དཔེར་ན་སྐལ་དམན་རིམ་འཇུག་པ་དང་། སྐལ་ལྡན་ཅིག་ཆར་བ་གཉིས་ལ། དབང་བསྐུར་གྱི་སྔོན་དུ་སྡོམ་པ་འོག་མ་གཉིས་འགྲོ་མི་དགོས་པ་དང་། དགོས་པའི་ཁྱད་པར་ཡང་། དབང་བསྐུར་གྱི་ཆོ་གའི་སྔོན་དུ་ཡིན་གྱི། དབང་གི་དངོས་གཞིའི་སྔོན་དུ་སྟ་གོན་དང་འཇུག་པའི་སྐབས་སུ་སྡོམ་པ་འོག་མ་གཉིས་ལེན་པ་ཡོད་པ་ལ་ཁྱད་པར་མེད་པ་བཞིན་ནོ། །དེས་ན་རྗེ་བཙུན་ཆེན་པོས། རྒྱུན་བཤགས་ཀྱི་དུས་སུ་ཉེས་སྤྱོད་སྤོང་བའི་ཚུལ་ཁྲིམས་སྐྱེ་ཞིང་དེ་ཉིད་ཀྱང་། སོ་སོ་ཐར་པར་བཤད་དེ་ཅི། །ཞེས་པའི་ལན་ཡང་སྔ་མ་དེ་ཉིད་ཀྱིས་གསལ་བར་བསྟན་ཅིང་རང་ལ་གནོད་པའི་ཚུལ་སྣང་བ་ནི་འོག་ཏུ་འཆད་དོ། །སོ་སོ་ཐར་པ་རིགས་བདུན་པོ། །སེམས་ཙམ་ལུགས་ཀྱི་སེམས་བསྐྱེད་ཀྱི། །རྟེན་དུ་དགོས་ན་རྗེ་བཙུན་གྱིས། །དེ་དག་དེ་ཡི་རྟེན་མིན་པར། །གསུང་པའི་དགོངས་པ་གང་དུ་བསྩལ། །ཞེས་པའི་ལན་ནི། རྗེ་བཙུན་གྱིས་དེ་ལྟར་གསུང་པ་གཏན་མེད་དེ། སྡོམ་པ་ཉི་ཤུ་པའི་ཊཱིཀྐར། བྱང་ས་ནས་གསུང་པ་ལྟར། འཇུག་པ་སེམས་བསྐྱེད་ཀྱི་སྦྱོར་བའི་སྐབས་སུ། སོ་སོ་ཐར་པའི་སྡོམ་པས་བསྡམ་མམ་ཞེས་དྲི་བ་མཛད་པར་བཞེད་པའི་ཕྱིར་རོ། །སྡོམ་པ་ཉི་ཤུ་པའི་ཊཱིཀྐར། སོ་སོ་ཐར་པའི་སྡོམ་པ་བྱང་སེམས་ཀྱི་སྡོམ་པ་སྐྱེ་བ་དང་གནས་པ་གཉིས་ཀའི་རྟེན་དུ་མི་རུང་བར་རྒྱུ་མཚན་དང་བཅས་ཏེ་སྤྱིར་མང་དུ་གསུང་པ་ནི། ཉན་ཐོས་དང་ཐུན་མོང་བའི་སོ་སོ་ཐར་པ་རིགས་བདུན་ལ་དགོངས་ཏེ། རྩ་ལྟུང་འཁྲུལ་སྤོང་དུ་ཡང་དེ་ཉིད་ཀྱི་དོགས་པ་བཀོད་ནས། ཉན་ཐོས་དང་ཐུན་མོང་བའི་སོ་སོ་ཐར་པ་འདི་སྐྱེ་བ་དང་གནས་པ་གཉིས་ཀའི་རྟེན་དུ་མི་རུང་བར་ཁྱེད་སྨྲ་བ་བཞིན་དུ། ཁོ་བོ་ཅག་ཀྱང་སྨྲའོ། །ཞེས་གསལ་བར་གསུངས་པའི་ཕྱིར་རོ། །ཞེས་འབྱུང་ངོ་། །འཁྲུལ་སྤོང་ལ་གསུང་པ་ནི་འདི་ཡིན་ཏེ། སོ་སོ་ཐར་པའི་སྡོམ་པ་འདི་ནི། བྱང་ཆུབ་སེམས་དཔའི་སྡོམ་པ་ཐོབ་པའི་རྟེན་དུ་མི་རུང་སྟེ། སོ་སོ་ཐར་པ་ནི་གླིང་གསུམ་གྱི་སྐྱེས་པ་དང་བུད་མེད་མིན་པ་གཞན་ལ་མི་སྐྱེ་ལ། བྱང་ཆུབ་ཀྱི་སེམས་ནི་འགྲོ་བ་མཐའ་དག་ལ་སྐྱེ་བར་གསུངས་པའི་ཕྱིར་རོ། །ཡང་གནས་པའི་རྟེན་དུ་ཡང་མི་འཐད་དེ། སོ་སོ་ཐར་པ་ནི་ཤི་ནས་གཏོང་ལ། བྱང་ཆུབ་སེམས་དཔའ་ནི་ཇི་སྲིད་སངས་མ་རྒྱས་ཀྱི་བར་དུ་མི་གཏོང་བའི་ཕྱིར་རོ། །ཞེ་ན། ཉན་ཐོས་དང་ཐུན་མོང་བའི་སོ་སོ་ཐར་པ་འདི་ནི་ཐོབ་པ་དང་གནས་པའི་རྟེན་དུ་མི་རུང་བར་ཁྱེད་སྨྲ་བ་བཞིན་དུ་ཁོ་བོ་ཅག་ཀྱང་སྨྲའོ། །ཞེས་སོ། །གཉིས་པ་དོན་དམ་སེམས་བསྐྱེད་ཆོ་གས་སྐྱེས་པ་དགག་པ་ལ་གསུམ་སྟེ། མདོར་བསྟན། རྒྱས་པར་བཤད། དོན་བསྡུ་བའོ། །དང་པོ་ནི། དོན་དམ་སེམས་བསྐྱེད་ཅེས་སོགས་རྐང་པ་གསུམ་སྟེ། ཕག་གྲུ། འབྲི། སྟག བཀའ་གདམ་པ་ཁ་ཅིག དོན་དམ་སེམས་བསྐྱེད་ཆོ་ག་ལས་ཐོབ་པར་འདོད་པ་མི་འཐད་དེ། ཕ་རོལ་ཏུ་ཕྱིན་པའི་གཞུང་ལས་བཤད་པའི་དོན་དམ་སེམས་བསྐྱེད་ཅེས་བྱ་བ་ནི། ཚོགས་སྦྱོར་གྱི་གནས་སྐབས་སུ་བསོད་ནམས་དང་ཡེ་ཤེས་ཀྱི་ཚོགས་བསྐལ་པ་གྲངས་མེད་གཅིག་ཏུ་བསྒོམ་པའི་སྟོབས་ཀྱིས། ས་དང་པོར་རྣམ་པར་མི་རྟོག་པའི་ཡེ་ཤེས་རང་གི་ངང་གིས་སྐྱེ་བ་ལ་འཇོག་པ་ཡིན་ཏེ། མདོ་སྡེའི་རྒྱན་ལས། རྫོགས་པའི་སངས་རྒྱས་རབ་མཉེས་བྱས། །བསོད་ནམས་ཡེ་ཤེས་ཚོགས་རབ་བསགས། །ཆོས་ལ་མི་རྟོག་ཡེ་ཤེས་ནི། །སྐྱེ་ཕྱིར་དེ་ནི་དམ་པར་འདོད། །ཅེས་གསུངས་པའི་ཕྱིར་རོ། །དེ་ལྟ་ཡིན་མོད་ཀྱི། ཆོ་གའི་སྒོ་ནས་དོན་དམ་སེམས་བསྐྱེད་འདི་མི་སྐྱེ་སྟེ། དེ་ལ་འོག་ནས་འཆད་པའི་ལུང་རིགས་རྣམས་ཀྱིས་གནོད་པའི་ཕྱིར་རོ། །གཉིས་པ་ལ་བཞི་སྟེ། ཆོ་གས་སྐྱེ་བ་ལ་གནོད་བྱེད་བསྟན། ཆོ་གས་སྐྱེ་བའི་སྒྲུབ་བྱེད་མེད། ཆོ་གས་མི་སྐྱེ་བ་དཔེའི་སྒོ་ནས་སྒྲུབ། དེ་ལ་ལུང་དང་འགལ་བ་སྤང་བའོ། །དང་པོ་ནི། གལ་ཏེ་ཆོ་གས། ཞེས་སོགས་རྐང་པ་བཞི་སྟེ། གལ་ཏེ་དོན་དམ་སེམས་བསྐྱེད་ཆོ་གའི་སྒོ་ནས་སྐྱེ་ན་སྐྱོན་ནི་ཅི་ཞིག་ཡོད་སྙམ་ན། དོན་དམ་སེམས་བསྐྱེད་འདི་ནི་ཆོས་ཅན། ཁྱོད་རགས་པ་བརྡ་ལས་བྱུང་བའི་སེམས་བསྐྱེད་དུ་འགྱུར་བར་ཐལ། ཁྱོད་ཆོ་ག་ལས་ཐོབ་པའི་སེམས་བསྐྱེད་ཡིན་པའི་ཕྱིར། འདོད་མི་ནུས་ཏེ། ཁྱོད་དོན་དམ་ཆོས་ཉིད་བསྒོམ་པའི་སྟོབས་ཀྱིས་ཐོབ་པ་ཞེས་བྱ་བའི་སེམས་བསྐྱེད་ཡིན་པའི་ཕྱིར་རོ། །གཉིས་པ་ནི། འདི་ལ་སྦྱོར་དངོས་ཞེས་སོགས་རྐང་པ་དྲུག་ཏེ། དོན་དམ་སེམས་བསྐྱེད་ཆོ་ག་ལས་ཐོབ་པའི་བསྒྲུབ་བྱེད་མེད་དེ། དོན་དམ་སེམས་བསྐྱེད་འདི་ལ་ཐོབ་བྱེད་སྦྱོར་དངོས་རྗེས་གསུམ་གྱི་ཆོ་ག་རྒྱལ་བས་གསུང་པ་མེད་པའི་ཕྱིར་དང་། ཀླུ་སྒྲུབ་དང་། དབྱིག་གཉེན་ལ་སོགས་མཁས་པ་ཐམས་ཅད་དོན་དམ་སེམས་བསྐྱེད་འདི་ལ་ཐོབ་བྱེད་ཀྱི་ཆོ་ག་མི་མཛད་ཅིང་། རྒྱ་ལ་མཛད་ཀྱང་སངས་རྒྱས་ཀྱིས་མ་གསུང་པས་ཆོ་ག་ཡང་དག་པར་མི་འགྱུར་བའི་ཕྱིར་རོ། །རྒྱུ་མཚན་དེས་ན་དོན་དམ་སེམས་བསྐྱེད་ལ་ཆོ་ག་བྱེད་པ་འདི་འདྲ་བའི་རིགས་ཅན་ཀུན་སངས་རྒྱས་ཀྱི་བསྟན་པའི་གཟུགས་བརྙན་ཙམ་ཡིན་གྱི། བསྟན་པ་རྣམ་པར་དག་པ་མ་ཡིན་པས་སྤངས་བར་བྱའོ། །གསུམ་པ་ནི། དཔེར་ན་ཆུ་ལུད། ཅེས་སོགས་ཚིགས་བཅད་གསུམ་སྟེ། དོན་དམ་སེམས་བསྐྱེད་ཆོ་གའི་སྒོ་ནས་མི་སྐྱེ་བ་དང་། ཀུན་རྫོབ་སེམས་བསྐྱེད་ཆོ་གའི་སྒོ་ནས་སྐྱེ་བའི་དཔེ་ཡོད་དེ། དཔེར་ན་ཞིང་ལ་ཆུ་ལུད་འགྲེམ་པ་དང་། ས་བོན་འདེབས་པ་སོགས་ཀྱི་སོ་ནམ་སྐྱེས་བུ་ཞིང་པས་དངོས་སུ་བྱ་བར་ནུས་ཀྱི། མྱུ་གུ་དང་སྡོང་བུ་སྙེ་མ་ལ་སོགས་པ་ཞིང་ལས་དངོས་སུ་འབྱུང་གི་ཞིང་པའི་མི་ལས་དངོས་སུ་འབྱུང་བ་མ་ཡིན་པ་དེ་བཞིན་དུ། ཀུན་རྫོབ་བྱང་ཆུབ་ཀྱི་སེམས་རང་རྒྱུ་ཆོ་གའི་སྒོ་ནས་དངོས་སུ་བསྐྱེད་ནུས་ཀྱི་ཐེག་པ་ཆེན་པོའི་མཐོང་ལམ་སོགས་དོན་དམ་པའི་བྱང་ཆུབ་ཀྱི་སེམས་དང་ནི་ཟག་པ་མེད་པའི་སྡོམ་པ་དང་། བསམ་གཏན་གྱི་ནི་སྡོམ་པ་ལ་སོགས་་་་་་སོགས་ཞེས་པའི་ཐད་དུ། རང་མཆན་དང་འདྲེས་པའི་མཆན་སྙིང་ཞིག་ལས། ཁོང་ནས་དབང་བཞི་པའི་ཡེ་ཤེས་ཕྱག་རྒྱ་ཆེན་པོ་རྣམས་བསྒོམ་པས་སྐྱེ་ཡི་ཆོ་གས་མི་སྐྱེ་གསུང་། ཞེས་པ་སྣང་། པ་བསྒོམ་པའི་སྟོབས་ཀྱིས་ངང་གིས་སྐྱེ་ཡི། ཆོ་གའི་སྒོ་ནས་སྐྱེ་བ་མིན་པའི་ཕྱིར་རོ། །ཚུལ་འདི་དག་འཐད་པ་དང་བཅས་པ། མདོ་རྒྱུད་བསྟན་བཅོས་ཀུན་ལས་འབྱུང་སྟེ། ཀཱ་མ་ལ་ཤཱི་ལའི་བསྒོམ་རིམ་དུ། དགོངས་པ་ངེས་འགྲེལ་གྱི་མདོ་དྲངས་པ་ལས། དོན་དམ་བྱང་ཆུབ་ཀྱི་སེམས་དེ་ནི་འཇིག་རྟེན་ལས་འདས་པ། སྤྲོས་པ་མཐའ་དག་བྲལ་བ་ཤིན་ཏུ་གསལ་བ། དོན་དམ་པའི་སྤྱོད་ཡུལ་དྲི་མ་མེད་པ། མི་གཡོ་བ་རླུང་མེད་པའི་མར་མེའི་རྒྱུན་བཞིན་དུ་མི་གཡོ་བའོ། །དེ་འགྲུབ་པ་ནི། རྟག་ཏུ་གུས་པས་ཞི་གནས་དང་། ལྷག་མཐོང་གི་རྣལ་འབྱོར་གོམ་པ་ལས་འགྱུར་རོ། །ཞེས་དང་། ཀླུ་སྒྲུབ་ཀྱི་བྱང་ཆུབ་སེམས་འགྲེལ་ལས། སངས་རྒྱས་རྣམས་ཀྱི་བྱང་ཆུབ་སེམས། །བདག་དང་ཕུང་པོ་རྣམ་རིག་གི །རྟོག་པ་རྣམས་ཀྱིས་མ་སྒྲིབ་པ། །རྟག་ཏུ་སྟོང་ཉིད་མཚན་ཉིད་འདོད། །སྙིང་རྗེས་བརླན་པའི་སེམས་ཀྱིས་ནི། །འབད་དེ་བསྒོམ་པར་བྱ་བ་ཉིད། །ཅེས་པ་དང་། ཡང་དེ་ཉིད་ལས། དོན་དམ་བྱང་ཆུབ་ཀྱི་སེམས་བསྒོམ་པའི་སྟོབས་ཀྱིས་བསྐྱེད་པར་བྱ་ཞེས་གསུངས་པའི་ཕྱིར་རོ།། ༈ །།འདིར་པཎྜི་ཏ་ཁ་ཅིག དོན་དམ་སེམས་བསྐྱེད་བྱ་བ་ཡི། །ཆོ་ག་རྒྱལ་བས་མ་གསུང་ན། །འཕགས་པ་ལ་ཀླུ་སྒྲུབ་སྐྱོབ་ཉིད་ཀྱིས། །བྱང་ཆུབ་སེམས་འགྲེལ་ཞེས་བྱ་བའི། །བསྟན་བཅོས་དག་ལས་གསུང་དེ་ཅི། །ཞེས་པའི་ལན། ཀུན་མཁྱེན་གྱི། ཀླུ་སྒྲུབ་ཀྱིས་མཛད་པའི་བྱང་ཆུབ་སེམས་འགྲེལ་ལས། ཀུན་རྫོབ་སེམས་བསྐྱེད་ཆོ་གས་བླང་ནས། དོན་དམ་སེམས་བསྐྱེད་བསྒོམ་པའི་སྟོབས་ཀྱིས་སྐྱེ་དགོས་པས་བསྒོམ་ཚུལ་བཤད་པ་ཙམ་ཞིག་སྣང་གི ཆོ་གའི་སྒོ་ནས་བསྐྱེད་པ་མི་སྣང་སྟེ། དེ་ཉིད་ལས། བྱང་ཆུབ་ཀྱི་སེམས་ཆེན་པོ་སངས་རྒྱས་བཅོམ་ལྡན་འདས་རྣམས་དང་། བྱང་ཆུབ་སེམས་དཔའ་ཆེན་པོ་རྣམས་ཀྱིས་ཇི་ལྟར་སེམས་བསྐྱེད་པ་དེ་བཞིན་དུ། བདག་གིས་དུས་འདི་ནས་བཟུང་སྟེ། ཇི་སྲིད་སྙིང་པོ་བྱང་ཆུབ་ལ་མཆིས་ཀྱི་བར་དུ་བྱང་ཆུབ་ཀྱི་སེམས་ཆེན་པོ་བསྐྱེད་པར་བགྱིས་ཏེ། སེམས་ཅན་མ་བསྒྲལ་བ་རྣམས་སྒྲོལ་བར་བགྱིའོ། །མ་གྲོལ་བ་རྣམས་གྲོལ་བར་བགྱིའོ། །དབུགས་མ་ཕྱུང་བ་རྣམས་དབུགས་དབྱུང་བར་བགྱིའོ། །ཡོངས་སུ་མྱ་ངན་ལས་མ་འདས་པ་རྣམས་ཡོངས་སུ་མྱ་ངན་ལས་འདའ་བར་བགྱིའོ། །དེ་ལྟར་བྱང་ཆུབ་ཀྱི་སེམས་བསྐྱེད་པ་ནི་སྨོན་ལམ་གྱི་རང་བཞིན་ཀུན་རྫོབ་ཀྱི་སྣང་བའོ། །བྱང་ཆུབ་སེམས་དཔའ་གསང་སྔགས་ཀྱི་སྒོ་ནས་སྤྱད་པ་སྤྱོད་པ་རྣམས་ཀྱིས་དོན་དམ་པ་ཡང་བསྒོམ་པའི་སྟོབས་ཀྱིས་བསྐྱེད་པར་བྱའོ། །ད་ནི་དེའི་རང་བཞིན་འཆད་པར་བྱེད་དེ། བྱང་ཆུབ་སེམས་ཀྱི་བདག་ཉིད་སྐུ། །དཔལ་ལྡན་རྡོ་རྗེ་འཆང་རྒྱུད་ནས། །སྲིད་པ་འཇོམས་པར་བྱེད་པ་ཡི། །བྱང་ཆུབ་སེམས་བསྒོམ་བདག་གིས་བཤད། །བྱང་ཆུབ་སེམས་ཀྱི་མཚན་ཉིད་དུ། །བདག་དང་ཕུང་པོ་རྣམ་རིག་གི །རྟོག་པ་རྣམས་ཀྱིས་མ་སྒྲིབ་ཅིང་། །སྟོང་པར་སངས་རྒྱས་རྟག་ཏུ་བཞེད། །ཅེས་གསུང་ཞིང་། འགོས་འགྱུར་དང་། པ་ཚབ་འགྱུར་ལས། བྱང་ཆུབ་སེམས་དཔའ་ལ་སྔགས་ཀྱི་སྤྱད་པ་སྤྱོད་པ་རྣམས་ཀྱིས་དེ་ལྟར་ཀུན་རྫོབ་ཀྱི་རྣམ་པས་བྱང་ཆུབ་ཀྱི་སེམས་སྨོན་པའི་རང་བཞིན་ཅན་བསྐྱེད་ནས། ཞེས་སོགས་གསུངས་སོ། །ཀུན་རྫོབ་སེམས་བསྐྱེད་ཆོ་གས་བླང་པའི་རྗེས་སུ། དོན་དམ་སེམས་བསྐྱེད་བསྒོམ་པའི་སྟོབས་ཀྱིས་བསྐྱེད་པར་བྱང་ཆུབ་སེམས་འགྲེལ་ལས་འདི་ལྟར་གསུང་། ཞེས་སོགས་འབྱུང་ངོ་། །བཞི་པ་ནི། དོན་དམ་སེམས་བསྐྱེད་བྱའོ། །ཞེས་སོགས་རྐང་པ་བཅུ་གཅིག་སྟེ། ཁ་ཅིག དོན་དམ་སེམས་བསྐྱེད་ལ་ཆོ་ག་མེད་ན། རྣམ་སྣང་མངོན་བྱང་ལས། སངས་རྒྱས་དང་བྱང་ཆུབ་སེམས་དཔའ་ཐམས་ཅད་བདག་ལ་དགོངས་སུ་གསོལ། བདག་མིང་འདི་ཞེས་བགྱི་པ། དུས་འདི་ནས་བཟུང་ནས་ནམ་བྱང་ཆུབ་སྙིང་པོ་ལ་མཆིས་ཀྱི་བར་དུ་དངོས་པོ་ཐམས་ཅད་དང་བྲལ་བ་ཕུང་པོ་དང་། ཁམས་དང་། སྐྱེ་མཆེད་དང་། གཟུང་བ་དང་། འཛིན་པ་རྣམ་པར་སྤངས་པ། ཆོས་བདག་མེད་པ་མཉམ་པ་ཉིད་ཀྱི་རང་བཞིན་སེམས་ཐོག་མ་ནས་མ་སྐྱེས་པ། སྟོང་པ་ཉིད་ཀྱི་རང་བཞིན། ཇི་ལྟར་སངས་རྒྱས་བཅོམ་ལྡན་འདས་རྣམས་དང་། བྱང་ཆུབ་སེམས་དཔའ་དེ་རྣམས་ཀྱིས་བྱང་ཆུབ་ཏུ་སེམས་བསྐྱེད་པ་དེ་ལྟར་བདག་གིས་ཀྱང་བྱང་ཆུབ་ཏུ་སེམས་བསྐྱེད་དོ། །ཞེས་ལན་གསུམ་བརྗོད་པར་གསུང་པ་དང་། དཔའ་བསྐོང་ཕྱག་རྒྱ་པ་ལས། དུས་འདི་ནས་བཟུང་སྟེ། ནམ་བྱང་ཆུབ་སྙིང་པོ་ལ་མཆིས་ཀྱི་བར་དུ། དཀོན་མཆོག་གསུམ་ལ་སྐྱབས་སུ་མཆི་སྟེ། བདག་ཉིད་ལུས་འབུལ་གྱི་ཐུགས་རྗེ་ཆེན་པོ་དང་ལྡན་པ་རྣམས་ཀྱིས། སོ་སོ་ནས་རྟག་ཏུ་བཞེས་ཤིང་ཇི་ལྟར་ན་དུས་གསུམ་གྱི་སངས་རྒྱས་དང་། བྱང་ཆུབ་སེམས་དཔའ་དངོས་པོ་ཐམས་ཅད་དང་བྲལ་བ། ཕུང་པོ་དང་། ཁམས་དང་། སྐྱེ་མཆེད་ཀྱིས་མ་ཟིན་པ། ཆོས་ཐམས་ཅད་བདག་མེད་པ་དང་མཉམ་པ། ཐོག་མ་མེད་པ་ནས་མ་སྐྱེས་པ། སྟོང་པ་ཉིད་ཀྱི་རང་བཞིན་ཅན་གྱི་བྱང་ཆུབ་ཀྱི་མཆོག་ཏུ་སེམས་བསྐྱེད་པ་ལྟར། བདག་མིང་འདི་ཞེས་བགྱི་པས་ཀྱང་། དུས་འདི་ནས་བཟུང་སྟེ། ནམ་བྱུང་ཆུབ་སྙིང་པོ་ལ་མཆིས་ཀྱི་བར་དུ། སེམས་བསྐྱེད་པར་བགྱིའོ། །ཞེས་དང་། ཀླུ་སྒྲུབ་ཀྱི་རིམ་ལྔ་ལས་ཀྱང་། སློབ་མ་བཟང་པོ་སྐལ་ལྡན་མན་ངག་ཐོབ། །ཐལ་སྦྱར་ལག་པ་མེ་ཏོག་འཛིན་པ་ཡིས། །བྱང་ཆུབ་སེམས་ནི་དོན་དམ་ཞེས་བྱ་བ། །བླ་མ་ལ་ནི་སླར་ཡང་བླང་བར་བྱ། །ཞེས་གསུངས་པ་དང་འགལ་ལོ་ཞེ་ན། མི་འགལ་ཏེ། གཞུང་དེ་དག་ལས། དོན་དམ་སེམས་བསྐྱེད་བྱའོ་ཞེས་གལ་ཏེ་རྒྱ་ལ་གསུང་སྲིད་ཀྱང་། དོན་དམ་སེམས་བསྐྱེད་བཟུང་བ་དང་། བསྒོམ་པར་དམ་བཅའ་བ་ཡིན་གྱི། དེ་ཆོ་གའི་སྒོ་ནས་བསྐྱེད་པ་མིན་པའི་ཕྱིར་དང་། དཔའ་བསྐོང་ནི་བོད་དུ་གནམ་བབས་སུ་བྱུང་བ་ཡིན་གྱི་རྒྱ་གར་ནས་མ་ཡིན་པས་པཎྜི་ཏ་རྣམས་རྩིས་སུ་བྱེད་པ་དཀའ་འོ། །དེ་དག་དམ་པའི་ཚིག་ཡིན་པ་དཔེར་ན། སྦྱིན་པ་གཏང་བར་བྱ། ཚུལ་ཁྲིམས་དམ་པ་བསྲུང་བར་བྱ། སངས་རྒྱས་ཡོན་ཏན་བསྒྲུབ་པར་བྱ། དེ་ལ་སོགས་པ་སོ་ཐར་གྱི་མདོ་ལ། བརྩམ་པར་བྱ་ཞིང་དབྱུང་བར་བྱ། །སངས་རྒྱས་བསྟན་ལ་འཇུག་པར་བྱ། །འདམ་བུའི་ཁྱིམ་ལས་གླང་ཆེན་བཞིན། །འཆི་བདག་སྡེ་ནི་གཞོམ་པར་བྱ། །ཞེས་གསུང་པ་ཀུན་དམ་བཅའ་བའི་ཚིག་ཙམ་ཉིད་ཡིན་གྱི། དོན་དེ་དག་ཆོ་གའི་སྒོ་ནས་བསྐྱེད་པ་མིན་པ་བཞིན་ནོ། །དེ་དག་ཀྱང་ཆོ་ག་ཡིན་ན་གནས་ག་གེ་མོ་ཞིག་ཏུ་འགྲོ་བར་བྱའོ། །ཞེས་སོགས་ཆོ་ག་ཧ་ཅང་ཐལ་བར་འགྱུར་གྱི། ཆོ་ག་ཡང་ནི་ཐུག་མེད་དུ་འགྱུར་ཏེ། དམ་བཅའ་བའི་ཚིག་རྣམས་ཆོ་ག་ཡིན་པའི་ཕྱིར་རོ། །གསུམ་པ་ནི། སྐྱེ་མ་འཇིག་རྟེན། ཞེས་སོགས་ཚིགས་བཅད་གཅིག་ཏེ། སྐྱེ་མ་འཇིག་རྟེན་བླུན་པོ་མི་མཁས་པ་འདི་དག་གིས་རྒྱལ་བ་སངས་རྒྱས་ཀྱིས་གསུང་པའི་སྡོམ་གསུམ་གྱི་ཆོ་ག་རྣམ་དག་ཀུན་བོར་ནས། མ་གསུང་པའི་དོན་དམ་སེམས་བསྐྱེད་ལ་ཆོ་ག་ནན་གྱིས་ཚང་བ་འདི་འདྲ་བ་ནི། བདེ་འགྲོ་དང་། ངན་འགྲོ་ཅིར་འགྱུར་བརྟགས་ཏེ་སྤང་བར་བྱ་དགོས་སོ།། ༈ །།དོན་དམ་སེམས་བསྐྱེད་ཆོ་གས་མི་སྐྱེ་བར་གསུང་པ་དང་།་་་་་མཁས་པ་ཁ་ཅིག་་་་་ཤཱཀ སརྦ་ཡོ་ག་ཙིཏྟ་སོགས། །སློབ་མས་བཟླས་པས་ཀུན་རྫོབ་དང་། །དོན་དམ་སེམས་བསྐྱེད་འཛིན་བཅུག་ནས། །སུ་ར་ཏི་ས་མ་ཞེས་སོགས་ཀྱིས། །སྐྱེས་ཟིན་བརྟན་པར་མཛད་དེ་ཅི། །ཞེས་པའི་ལན། ཀུན་མཁྱེན་གྱིས། སྤྱིར་བདག་ཉིད་ཆེན་པོ་འདིས། སེམས་བསྐྱེད་དེ་ཆོ་གའི་སྒོ་ནས་བསྐྱེད་ན། ཆོ་ག་དེ་ལས་སེམས་བསྐྱེད་དེ་སྐྱེ་དགོས་པས་ཕ་རོལ་ཏུ་ཕྱིན་པའི་ལུགས་ལ། ཀུན་རྫོབ་སེམས་བསྐྱེད་ལ་ཆོ་ག་ཡོད་པ་དང་། དོན་དམ་སེམས་བསྐྱེད་ལ་ཆོ་ག་མེད་པར་བཞེད་ལ། རྣམ་སྣང་མངོན་བྱང་ལ་སོགས་པའི་རྒྱུད་སྡེ་འགའ་ཞིག་ལས། རྒྱུན་བཤགས་ཀྱི་སྐབས་སུ་དོན་དམ་བྱང་ཆུབ་ཀྱི་སེམས་བསྐྱེད་པར་བྱའོ། །ཞེས་སོགས་ཀྱི་ཚིག་ཡོད་པ་རྣམས་ནི། དམ་བཅའ་ཙམ་ཡིན་གྱི་ཆོ་གའི་སྒོ་ནས་བསྐྱེད་པ་མིན་པར། བསྟན་བཅོས་འདིར་སྦྱིན་པ་གཏང་བར་བྱ། །ཚུལ་ཁྲིམས་བསྲུང་བར་བྱ། །ཞེས་སོགས་ཀྱི་དཔེ་དང་། ཐུབ་པ་དགོངས་གསལ་ལས། ཕྱག་རྒྱ་ཆེན་པོ་བསྒོམ་པར་བྱའོ། །ཞེས་སོགས་ཀྱིས། དཔེའི་སྒོ་ནས་གསལ་བར་གསུངས་པ་ངེས་ན། དོགས་པ་འདི་ལྟ་བུའི་གཞི་མེད་དོ། །གཞན་དུ་ན། སརྦ་ཡོ་ག་སོགས་སློབ་མས་འདས་མ་ཐག་ཏུ་སློབ་མ་དེས་ཐེག་པ་ཆེན་པོའི་མཐོང་ལམ་ཐོབ་པར་འགྱུར་ཏེ། དོན་དམ་སེམས་བསྐྱེད་སྐྱེས་པའི་ཕྱིར་རོ། །ཞེས་སོགས་གསུང་པ་ནི། གསང་སྔགས་ཀྱི་སྐབས་སུའང་མཁོ་བར་གདའ་འོ། །གཉིས་པ་ཐོབ་པ་མི་ཉམས་པར་བསྲུང་བའི་བསླབ་བྱ་ལ་གཉིས་ཏེ། ལྟུང་བའི་རྣམ་གཞག་མུ་བཞིར་བསྟན་པ་དང་། བསླབ་བྱའི་གཙོ་བོ་ལ་ལོག་རྟོག་དགག་པའོ། །དང་པོ་ལ་གཉིས་ཏེ། མུ་བཞིར་དབྱེ་བ་དང་། བཞིར་འགྱུར་བའི་འཐད་པའོ། །དང་པོ་ནི། དེ་ལྟར་སེམས་ཙམ་ཞེས་སོགས་རྐང་པ་བཅོ་ལྔ་ཏེ། འོ་ན་ལུགས་གཉིས་ཀྱི་སེམས་བསྐྱེད་ཀྱི་ཆོ་གའི་ཁྱད་པར་དེ་ལྟར་ཡིན་ན། བསླབ་བྱའི་ཁྱད་པར་ཇི་ལྟ་བུ་སྙམ་ན། སྔར་བཤད་པ་དེ་ལྟར། སེམས་ཙམ་པ་དང་། དབུ་མ་པ་གཉིས་སེམས་བསྐྱེད་ལེན་པའི་ཆོ་ག་སོགས་ཀྱི་རྣམ་གཞག་ཐ་དད་དུ་ཡོད་མོད་ཀྱི། འོན་ཀྱང་ཐེག་ཆེན་དབུ་སེམས་ཀུན་མཐུན་པར་ལྟུང་བའི་རྣམ་གཞག་མུ་བཞི་གསུངས་ཏེ། ལྟུང་བ་མེད་པ་དང་། ལྟུང་བ་དང་། ལྟུང་བ་ཡི་གཟུགས་བརྙན་དང་། ལྟུང་བ་མེད་པ་ཡི་གཟུགས་བརྙན་ཞེས་བྱ་བ་རྣམ་པ་བཞིར་གསུངས་པའི་ཕྱིར་རོ། །བཞི་པོ་གང་ཞེ་ན། དེ་དག་གི་མཚན་ཉིད་ཡོད་དེ། སེམས་བསྐྱེད་དང་ལྡན་པས་བསམ་པ་དག་པ་དགེ་བའི་ཀུན་ནས་བླང་སྟེ། སྦྱིན་པ་གཏོང་བ། ཚུལ་ཁྲིམས་བསྲུང་བ་སོགས་ནི། རྣམ་པ་ཀུན་ཏུ་ལྟུང་བ་མེད་པ་དང་། བསམ་པ་ངན་པ་ཞེ་སྡང་སོགས་ཀྱིས་ཀུན་ནས་བླངས་ཏེ་གཞན་གྱི་སྲོག་གཅོད་པ་དང་། མ་བྱིན་པར་ལེན་པ་སོགས། རྣམ་པ་ཀུན་ཏུ་ལྟུང་བར་འགྱུར་བ་དང་། དགེ་བའི་སེམས་ཀྱིས་ཀུན་ནས་བླངས་ཏེ་སེམས་ཅན་སད་པ་དང་། མ་བྱིན་པར་ལེན་པ་སོགས་ལྟུང་བའི་གཟུགས་བརྙན་ཡིན་ཞེས་གསུངས་ཏེ། དེད་དཔོན་སྙིང་རྗེ་ཆེན་པོ། མི་ནག་མདུང་ཐུང་ཅན་བསད་པ་ལྟ་བུའོ། །གཞན་ལ་གནོད་ན་རྫུན་མ་ཡིན་པར་ཚིག་དྲང་པོར་སྨྲ་ཡང་ལྟུང་བ་མེད་པའི་གཟུགས་བརྙན་ཡིན་ཏེ། དཔེར་ན་དགྲ་ཤ་ལེན་པའི་སྐྱེ་བོས། གསད་ཡུལ་དེ་གར་སོང་འདྲི་ན་འདི་ནའོ་ཞེས་སྨྲ་བ་ལྟ་བུའོ། །གཉིས་པ་ནི། མདོར་ན་སེམས་ཀྱི། ཞེས་སོགས་རྐང་པ་དགུ་སྟེ། དེ་དག་གི་འཐད་པ་ཡོད་དེ། ཀུན་སློང་དང་ལུས་ངག་གི་སྦྱོར་བ་གཉིས་ཀ་གནག་པ་ལྟུང་བ་དང་། དེ་གཉིས་ཀ་དཀར་བ་ལྟུང་མེད་དང་། ཀུན་སློང་དཀར་ན་སྦྱོར་བ་གནག་ཀྱང་ལྟུང་བའི་གཟུགས་བརྙན་ཡིན་གྱི་དོན་ལ་ལྟུང་མེད་ཡིན་པ་དང་། ཀུན་སློང་གནག་ན་སྦྱོར་བ་དཀར་ཡང་ལྟུང་བ་མེད་པའི་གཟུགས་བརྙན་ཡིན་གྱི་དོན་ལ་ལྟུང་བ་ཡིན་པའི་རྒྱུ་མཚན་མདོར་བསྡུ་ན། ཀུན་སློང་སེམས་ཀྱིས་འཕེན་པ་ལས་གཞན་པའི་ཐེག་པ་ཆེན་པོའི་དགེ་སྡིག་ཡོད་པ་མ་ཡིན་པའི་ཕྱིར་ཏེ། སློབ་དཔོན་འཕགས་པ་ལྷ་ཡི་བཞི་བརྒྱ་པར། ཀུན་སློང་བསམ་པ་ཡི་སྒོ་ནས་བྱང་ཆུབ་སེམས་དཔའ་ཡི་ལུས་ངག་གི་དགེ་བའམ། ཡང་ན་མི་དགེ་བར་སྣང་བ་ཐམས་ཅད་དགེ་བ་ཉིད་དུ་འགྱུར་གྱི་གཞན་དུ་མིན་ཏེ། རྒྱུ་མཚན་གང་གི་ཕྱིར་ན་བྱང་ཆུབ་སེམས་དཔའི་ལས་དགེ་སྡིག་ལ་ཀུན་སློང་གི་སེམས་དེ་གཙོ་བོའི་ཕྱིར། ཞེས་གསུངས་པ་དང་། དེར་མ་ཟད། མདོ་རྒྱུད་བསྟན་བཅོས་ཀུན་ལས་ཀྱང་། དགེ་སྡིག་གི་རྣམ་གཞག་སེམས་ལ་རག་ལས་པ་དེ་ལྟར་དུ་གསུངས་ཏེ། དཀོན་མཆོག་སྤྲིན་གྱི་མདོ་ལས། དགེ་བའམ་འོན་ཏེ་མི་དགེ་བའི། །ལས་ཀྱི་སེམས་ནི་བསགས་པ་ཡིན། །ཞེས་དང་། ཆོས་ཡང་དག་པར་བསྡུད་པའི་མདོ་ལས། ཆོས་ཐམས་ཅད་ཀྱང་སེམས་ལ་རག་ལས་པ་ཡིན་ནོ། །ཞེས་དང་། སློབ་དཔོན་ནག་པོ་པས། དགྲ་ནག་གི་འགྲེལ་པར་རྒྱུད་ཀྱི་ལུང་དྲང་པ་ལས། མཆོག་གསུམ་ཡོན་ཏན་རིག་པར་འགྱུར། །བདུད་རྩི་ཡིད་འོང་འཁོར་བས་དགའ། །འབྲས་བུ་ངེས་པར་ལེགས་པར་ཐོབ། །དེ་ཕྱིར་དམ་པའི་ཞལ་ནས་ནི། །གསུང་བའི་བྱ་བ་སྡིག་ཀྱང་བྱ། །དམ་པའི་ཞལ་ནས་མ་གསུང་པའི། །དགེ་བའང་མཁས་པས་སྤང་བར་བྱ། །ཞེས་གསུང་པ་དང་། སེམས་ཀྱི་སྒྲིབ་སྦྱོང་ལས། དགེ་སློང་རང་བཞིན་ཕ་རྒན་ལ། །མྱུར་ལྡོང་ཞེས་ནི་བསྐུལ་གྱུར་ན། །ཕུལ་བས་དེ་ནི་ཤི་གྱུར་ཀྱང་། །མཚམས་མེད་སྦྱོར་བ་མ་ཡིན་ནོ། །བསམ་པ་བཟང་པོས་འཆིལ་ལྷམ་གཉིས། །ཐུབ་པའི་དབུ་ལ་བཞག་པ་དང་། །དེ་ནི་གཞན་གྱི་བསལ་བྱས་པ། །གཉིས་ཀས་རྒྱལ་སྲིད་ཐོབ་པར་འགྱུར། །དེ་ཕྱིར་བསམ་པའི་རྩ་བ་ལ། །བསོད་ནམས་སྡིག་པ་རྣམ་པར་གནས། །ཞེས་དང་། དབྱིག་གཉེན་གྱིས་ཀྱང་ལས་གྲུབ་པར། ལུས་ངག་གི་ལས་རྣམ་པར་རིག་བྱེད་དང་། རིག་བྱེད་མ་ཡིན་པ་གཟུགས་ཅན་ནི། དགེ་བ་དང་མི་དགེ་བ་མཚན་ཉིད་པ་མ་ཡིན་ཏེ། ལུས་བོར་ནས་ཚེ་ཕྱི་མ་ལ་འབྲས་བུ་ཡིད་དུ་འོང་བ་དང་། མི་འོང་བ་འགྲུབ་པ་དེ་དགེ་བ་དང་མི་དགེ་བ་ཡིན་པར་འཆད་པའི་ཕྱིར་རོ། །ལས་ནི་སེམས་དཔའི་ཁྱད་པར་རོ། །ཞེས་སོགས་གསུང་པས་སོ། །གཉིས་པ་ལ་གསུམ་སྟེ། བསླབ་བྱའི་གཙོ་བོ་ཡིན་པའི་ལོག་རྟོག་བརྗོད། དེ་ཉིད་རིགས་པས་རྣམ་པར་བརྟགས་ནས་དགག བསླབ་བྱའི་གཙོ་བོ་ཡིན་པའི་སྒྲུབ་བྱེད་འགོད་པའོ། །དང་པོ་ནི། བྱང་ཆུབ་སེམས་ཀྱི་བསླབ་པ་ལ། །ཞེས་སོགས་ཚིགས་བཅད་གསུམ་སྟེ། བྱང་ཆུབ་སེམས་ཀྱི་བསླབ་པ་ལ་བདག་གཞན་མཉམ་པ་དང་། བརྗེ་བ་བསྒོམ་པའི་ཚུལ་གཉིས་སུ་གསུངས་ཏེ། སྤྱོད་འཇུག་ལས། བདག་དང་གཞན་དུ་མཉམ་པ་ནི། །དང་པོ་ཉིད་དུ་འབད་དེ་བསྒོམ། །བདེ་དང་སྡུག་བསྔལ་མཉམ་པས་ན། །ཐམས་ཅད་བདག་བཞིན་བསྲུང་བར་བྱ། །ཞེས་དང་། གང་ཕྱིར་བདག་དང་གཞན་གཉིས་ཀ །མྱུར་དུ་སྐྱོབ་པར་འདོད་པ་དེས། །བདག་དང་གཞན་དུ་བརྗེ་བྱ་བ། །གསང་བའི་དམ་པ་སྤྱད་པར་བྱ། །ཞེས་གསུངས་སོ། །དེ་ལ་འབྲི་ཁུང་པ་ཁ་ཅིག དགོངས་གཅིག་ཏུ་རྡོ་རྗེའི་གསུང་། རང་གཞན་བརྗེས་པས་ཉེས་པར་འགྱུར་བའི་སྐབས་ཡོད་བྱ་བ་བཞུགས། དེས་ན་རང་གཞན་བརྗེ་བ་བླ་མ་དམ་པའི་དགོངས་པ་མ་ཡིན་ཏེ། རྗེ་རིན་པོ་ཆེ་རྟག་པར་ཞབས་སྙུང་ངམ། མི་བདེ་བ་ཅི་ལགས། ཞེས་འཇིག་རྟེན་མགོན་པོས་ཞུས་པས། ཁོ་བོ་སྔོན་དད་པ་ནི་ཆེ། ཤེས་རབ་ནི་ཆུང་བས། རྟག་པར་གཞན་གྱི་སྡུག་བསྔལ་བདག་ལ་སྨིན་པར་གྱུར་ཅིག ཅེས་སྨོན་ལམ་བཏབ་པ་དེ་མཐའ་བཙན་པས་ད་ལྟ་རྟག་པར་ཞབས་སྙུང་བ་དེས་ལན། ཞེས་གསུངས། འོན་ཀྱང་བདག་ཅག་ལས་རྒྱུད་ཚོད་ཅུང་ཟད་མཐོ་བས་བཟོད་དམ་སྙམ་ན། འཕགས་པ་ཤ་རིའི་བུ། ས་དྲུག་པ་བ་གཅིག་ཡིན་པ་ལ་དུས་ལ་མ་བབ་པར། མིག་སྦྱིན་པར་བཏང་བས་ཉན་ཐོས་ཀྱི་སར་ལྟུང་བའི་རྐྱེན་དུ་གྱུར་གྱི། དེས་ན་ས་བརྒྱད་པ་ཡན་ཆད་མ་གཏོགས་པ་དེ་མན་ཆད་བདག་གཞན་བརྗེས་ན་ཉེས་པར་འགྱུར་བས་ན། བདག་གཞན་བརྗེ་བའི་བྱང་ཆུབ་ཀྱི་སེམས་བསྒོམ་དུ་མི་རུང་ཞེས་སུ་སྨྲའོ། །དེའི་རྒྱུ་མཚན་དྲིས་པས་འདི་སྐད་ལོ། །བདག་གི་བདེ་བ་གཞན་ལ་བྱིན་ནས་ནི། གཞན་གྱི་སྡུག་བསྔལ་བདག་གིས་བླང་པར་གྱུར་ན། སྨོན་ལམ་མཐའ་ནི་བཙན་པའི་ཕྱིར། བདག་ནི་དུས་རྟག་ཏུ་སྡུག་བསྔལ་དང་བཅས་པར་འགྱུར། རྒྱུ་མཚན་དེས་ན་བདག་གཞན་བརྗེ་བ་འདི་འདྲའི་བྱང་ཆུབ་ཀྱི་སེམས་བསྒོམ་པའི་གང་ཟག་དེ་དག་ཐབས་ལ་མི་མཁས་པས་ནོར་བ་ཆེན་པོའི་ཆོས་ལུགས་ཡིན་ནོ་ལོ། ཞེས་པ་མ་རང་པའི་ཚིག་ཡིན་ནོ། །གཉིས་པ་ལ་གཉིས་ཏེ། བསྒྲུབ་བྱ་ལ་བརྟགས་ནས་དགག་པ། སྒྲུབ་བྱེད་ལ་བརྟགས་ནས་དགག་པའོ། །དང་པོ་ནི། དེ་དོན་འདི་ལྟར། ཞེས་སོགས་རྐང་པ་དགུ་སྟེ། བདག་གཞན་བརྗེ་བའི་བྱང་ཆུབ་ཀྱི་སེམས་བསྒོམ་དུ་མི་རུང་ཟེར་བ་དེའི་དོན་འདི་ལྟར་བསམ་པར་བྱ་སྟེ། བདག་གཞན་བརྗེ་བའི་བྱང་ཆུབ་ཀྱི་སེམས་དེ་དགེ་བ་ཡིན་ནམ། སྡིག་པ་ཡིན་བརྟག གལ་ཏེ་དེ་དགེ་བ་ཡིན་ཟེར་ན་ནི། དེ་བསྒོམ་པ་ལ་སྡུག་བསྔལ་འབྱུང་བ་འགལ་བར་ཐལ། དེ་འདྲའི་སེམས་དེ་དགེ་བ་ཡིན་པའི་ཕྱིར། སྡིག་པ་ཡིན་ཟེར་ན། དེ་བསྒོམ་པ་དུག་གསུམ་གྱིས་བསྐྱེད་པའི་ལས་སུ་ཐལ་བར་འགྱུར་ཏེ། སེམས་དེ་སྡིག་པ་ཡིན་པའི་ཕྱིར་ནའོ། །དེ་ལ་མ་ཁྱབ་ན་སེམས་དེ་བསྒོམ་པ་ལ་སྡུག་བསྔལ་ག་ལ་འབྱུང་སྟེ་མི་འབྱུང་བར་ཐལ། དེ་ལྟར་བརྗེས་ན་བསྒོམ་པ་དུག་གསུམ་གྱིས་བསྐྱེད་པའི་ལས་མ་ཡིན་པས་སོ། །གཉིས་པ་ནི། བྱང་ཆུབ་སེམས་དཔའི་ཞེས་སོགས་རྐང་པ་བཅུ་གསུམ་སྟེ། ཁྱོད་ཀྱི་སྨོན་ལམ་མཐའ་བཙན་པའི་གཏན་ཚིགས་མི་འགྲུབ་སྟེ། བྱང་ཆུབ་སེམས་དཔའི་བློ་སྦྱོང་བའི་སྨོན་ལམ་འགའ་ཞིག་མཐའ་མི་བཙན་པའི་ཕྱིར། གལ་ཏེ་བཙན་ན། དེད་དཔོན་འཛའ་བོའི་བུ་དུས་རྒྱུན་དུ་ཀླད་ནད་ཆེན་པོ་དང་བཅས་པར་འགྱུར་ཏེ། དེས་སེམས་ཅན་ཐམས་ཅད་ཀྱི་ཀླད་ནད་བདག་ལ་སྨིན་པར་སྨོན་ལམ་བཏབ་པ་གང་ཞིག སྨོན་ལམ་དེ་མཐའ་བཙན་པའི་ཕྱིར། རྟགས་ཕྱི་མ་ཁས་བླངས། འདོད་མི་ནུས་ཏེ། དཔེ་དེ་ལྟར་བཏབ་པས་ཀླད་ནད་ལས་གྲོལ་ཏེ། ལྷར་སྐྱེས་ནས་མཐར་སངས་རྒྱས་པར་མདོ་ལས་གསུང་པའི་ཕྱིར། ཇི་ལྟར་གསུང་ན། མདོ་དྲིན་ལན་བསབ་པ་ལས། སྔོན་ཝཱ་ར་ན་སིར། དེད་དཔོན་འཛའ་བོ་ཞེས་པའི་བུ་བྱུང་ངོ་ཅོག་ཤི་ནས། ཕྱིས་གཅིག་སྐྱེས་པ་ལ། འཛའ་བོའི་བུ་མོར་མིང་བཏགས་ཏེ། ཕ་རྒྱ་མཚོར་ནོར་བུ་ལེན་དུ་ཕྱིན་པས་ཤི་ནས། ཆེས་སྐྱེས་པ་ན། ཕའི་ལས་གང་ཡིན་དྲིས་པ་ལས། དྲང་པོར་སྨྲས་ན། རྒྱ་མཚོར་ཤིར་དོགས་ནས་འབྲུ་ཚོང་པ་ཡིན་ཞེས་སྨྲས་པས་ཀརྴ་པ་ནི་བཞི་རྙེད། དེ་བཞིན་དུ་སྤོས་འཚོང་པས་བརྒྱད། གོས་ཀྱིས་བཅུ་དྲུག་དང་། གསེར་དངུལ་ཚོང་པས་སོ་གཉིས་བརྙེད་པ་ཐམས་ཅད་མ་ལ་ཕུལ། དེ་ནས་ཚོང་པ་དེའི་རིགས་ཅན་རྣམས་ཀྱིས། ཁྱོད་ཀྱི་ཕ་རྒྱ་མཚོར་ནོར་བུ་ལེན་པའི་རིགས་ཅན་ཡིན་ནོ་ཞེས་སྨྲས་པས། དྲིལ་བསྒྲགས་ཏེ། ཚོང་པ་ལྔ་བརྒྱ་དང་ལྷན་ཅིག་ཆས་པ་ལ། མས་མ་བཟོད་པར་སྒོ་ལ་འཕྲེད་ལ་བཅད་དེ་ཉལ་བས་མའི་མགོ་ལ་རྡོག་པས་སྣུན་ཏེ་སོང་ངོ་། །དེ་ནས་རྒྱ་མཚོར་ཞུགས་པས་གྲུ་བོ་ཆེ་ཆུ་སྲིན་ཉ་མིད་ཀྱིས་བཅོམ་ནས་ཞིག འཛའ་བོའི་བུ་མོས་གྲུ་ཤིང་ཚལ་ལ་འཇུས་ནས་མཐར་ཕྱིན་པས། གྲོང་ཁྱེར་མྱོས་བྱེད་དུ་ལྷའི་བུ་མོ་བཞི་དང་། རྟ་སྤྱོད་དུ་བརྒྱད། དགའ་བྱེད་དུ་བཅུ་དྲུག ཚངས་པའི་བླ་མར་སོ་གཉིས་དང་འཕྲད་དེ། ལོ་གྲངས་དུ་མར་དགའ་བདེ་མྱོང་། ཡང་ལྷོ་ཕྱོགས་སུ་སོང་བ་དང་། ལྕགས་ཀྱི་ཁང་པ་ཆེན་པོ་ཞིག་མཐོང་ཏེ། འགྲོ་འདོད་པར་གྱུར་ནས་ནང་དུ་ཕྱིན་པ་དང་། སྒོ་རང་འགྲིག་ཏུ་སོང་ངོ་། །ནང་ན་ནམ་ཞིག་ལྕགས་ཀྱི་འཁོར་ལོ་མེ་འབར་བ་མགོ་ལ་འཁོར་བ་ཞིག་མཐོང་ནས་དྲིས་པས། མའི་མགོ་ལ་རྡོག་པ་རྣུན་པའི་རྣམ་སྨིན་ནོ་ཟེར་བ་དང་། རང་གི་དེ་དྲན་ཏེ། ང་ཡང་ལས་ཀྱི་འདིར་ཁྲིད་དོ་སྙམ་པ་དང་། ནམ་མཁའ་ལས་གང་ལ་བཅིང་པ་དེ་དག་འཆིངས་ཤིག བཅིང་པ་དེ་དག་གྲོལ་ཅིག་ཞེས་པའི་སྒྲ་ཐོས་པས། འཁོར་ལོ་དེ་རང་མགོ་ལ་འཁོར་བར་གྱུར་ཏོ། །འདིར་གཞན་ཡང་ཡོད་མེད་དྲིས་པས། གང་མའི་མགོ་ལ་རྡོག་པས་བསྣུན་པ་ཐམས་ཅད་འདིར་འོང་ངོ་ཞེས་ཟེར་བ་དང་། གཞན་གཅེས་འཛིན་གྱི་སྙིང་རྗེ་ཚད་མེད་སྐྱེས་ཏེ། འདི་ལྟ་བུའི་མྱོང་ངེས་ཀྱི་ལས་བསགས་པ་ཐམས་ཅད་བདག་ལ་སྨིན་པར་གྱུར་ཅིག གཞན་སུ་ཡང་འདིར་འོང་བར་མ་གྱུར་ཅིག ཅེས་བརྗོད་མ་ཐག་སྙིང་རྗེའི་སྟོབས་ཀྱིས་འཛའ་བོའི་བུ་མོའི་མགོ་ལ་འཁོར་བའི་འཁོར་ལོ་དེ་ཤིང་རྟ་ལ་བདུན་སྲིད་ཙམ་དུ་འཕགས་ནས་ཚེའི་དུས་བྱས་ཏེ། དགའ་ལྡན་དུ་སྐྱེས་སོ། །ཞེས་གསུངས་སོ། །ཁ་ཅིག་འཛའ་བོའི་བུ་མོའི་བུ་ཟེར་བ་ནི་མདོ་དང་མི་མཐུན་པས་མི་འཐད་དོ། །དེར་མ་ཟད་དུས་གསུམ་གྱི་རྫོགས་པའི་སངས་རྒྱས་ཐམས་ཅད་ཀྱང་། དུས་རྒྱུན་དུ་སྡུག་བསྔལ་ཐོབ་པར་འགྱུར་བ་དང་། དེ་ལྟར་བརྗེས་པའི་ཡུལ་གྱི་སེམས་ཅན་དེ་དག་ཀུན་ལ་སྡུག་བསྔལ་འབྱུང་བ་སྲིད་པར་མི་འགྱུར་བར་ཐལ། དེ་དག་སངས་རྒྱས་བྱང་སེམས་ཀྱི་བདེ་བ་ལ་ལོངས་སྤྱོད་པའི་ཕྱིར་ཏེ། དུས་གསུམ་སངས་རྒྱས་ཐམས་ཅད་ཀྱི་སྔོན་སློབ་པའི་གནས་སྐབས་སུ་བདག་གཞན་བརྗེ་བའི་སེམས་བསྒོམ་པ་ནི་གང་ཞིག དེ་ལྟར་བསྒོམ་པའི་སྨོན་ལམ་མཐའ་བཙན་པའི་ཕྱིར་རོ། །བདག་གཞན་བརྗེ་བའི་བྱང་སེམས་བསྒོམ་དུ་མི་རུང་བར་འདོད་པ་ལ། ལུང་རིགས་ཀྱི་གནོད་བྱེད་བརྗོད་ཟིན་པ་དེས་ན། བརྗེ་བའི་བྱང་སེམས་བསྒོམ་པ་ནོར་པ་ཆེན་པོའི་ཆོས་ལུགས་ཡིན་ཟེར་བ། འདི་འདྲའི་གསང་ཚིག་ནི་བདུད་ཀྱི་བྱིན་རླབས་ཡིན་པ་བླུན་པོ་ཕལ་ཆེར་གྱིས་མི་ཤེས་སོ་སྟེ་ཤེས་ནས་སྤང་བར་བྱའོ། །ཐབས་ཕྱིན་ཅི་ལོག་ཏུ་སྟོན་པ་ཐབས་ལ་བསླུ་བའི་བདུད་ཡོད་ཅེས་རྒྱལ་བས་གསུང་པའང་དྲན་པར་བྱ་སྟེ། མདོ་སྡེ་རྒྱན་ལས། ཐབས་དང་སྐྱབས་དང་དག་པ་དང་། །ཐེག་ཆེན་ངེས་པར་འབྱུང་བ་ལ། །སེམས་ཅན་རྣམས་ནི་རབ་བསླུ་བའི། །བདུད་འཇོམས་ཁྱོད་ལ་ཕྱག་འཚལ་ལོ། །ཞེས་གསུངས་པ་ལྟར་རོ། །གསུམ་པ་བསླབ་བྱའི་གཙོ་བོ་ཡིན་པའི་སྒྲུབ་བྱེད་འགོད་པ་ནི། ཡིད་ཆེས་པའི་ལུང་གིས་བསྒྲུབས། བསྒོམ་པའི་ཕན་ཡོན་གྱིས་བསྒྲུབས། མ་བསྒོམ་པའི་ཉེས་དམིགས་ཀྱིས་བསྒྲུབས། དེས་གྲུབ་པའི་དོན་བསྟན་པའོ། །དང་པོ་ལ་གསུམ་སྟེ། ཀླུ་སྒྲུབ་ཀྱིས་ལུང་གིས་བསྒྲུབས། ཞི་བ་ལྷའི་ལུང་གིས་བསྒྲུབས། མདོ་དང་བསྟན་བཅོས་གཞན་གྱིས་ལུང་གིས་བསྒྲུབས་པའོ། །དང་པོ་ནི། བདག་གཞན་བརྗེ་བ། ཞེས་སོགས་བཅུ་བདུན་ཏེ། བརྗེ་བའི་བྱང་སེམས་བསྒོམ་པ་འཐད་པ་ཡིན་ཏེ། བདག་གཞན་བརྗེ་བའི་བྱང་སེམས་བསྒོམ་པ་ནི། རྫོགས་པའི་སངས་རྒྱས་ཀྱི་ཐེག་པ་ཆེན་པོའི་བསྟན་པའི་སྙིང་པོ་ཡིན་པར་གསུང་པའི་ཕྱིར། སུས་གསུང་ན། འཕགས་པ་ཀླུ་སྒྲུབ་གཞན་སྡུག་བསྔལ་ལས་སྐྱོབ་པར་མཛད་པ་ཉིད་ཀྱིས་རྒྱལ་པོ་ལ་གཏམ་བྱ་བ་རིན་པོ་ཆེའི་ཕྲེང་བར་འདི་སྐད་དུ་གསུངས་ཏེ། བདག་ལ་སེམས་ཅན་དེ་དག་གི་སྡིག་པ་དང་འབྲས་བུ་སྡུག་བསྔལ་སྨིན་ཅིང་། བདག་གི་དུས་གསུམ་དུ་བསགས་ཤིང་སྒོ་གསུམ་དང་འབྲེལ་བའི་དགེ་བ་དང་། འབྲས་བུ་བདེ་བ་མ་ལུས་པ་སེམས་ཅན་དེ་དང་དེར་སྨིན་པར་ཤོག དུས་ཇི་སྲིད་འཁོར་བ་ལས་སེམས་ཅན་འགའ་ཞིག་ཀྱང་། བླ་ན་མེད་པའི་བྱང་ཆུབ་གང་དུ་མ་གྲོལ་བ་དེ་སྲིད་དུ། སེམས་ཅན་དེ་བྱང་ཆུབ་ཀྱི་བདེ་བ་མཆོག་ལ་འགོད་པ་དེའི་ཕྱིར་བདག་གི་བླ་ན་མེད་པ་ཡི་བྱང་ཆུབ་ཐོབ་ཀྱང་སྲིད་པར་གནས་པར་གྱུར་ཅིག་ཅེས་དེ་སྐད་བརྗོད་པ་ལས་བྱུང་བའི་བསོད་ནམས་འདི། རྒྱལ་གལ་ཏེ་དེ་ནི་གཟུགས་ཅན་དུ་གྱུར་པ་ཡིན་ན། ཆུ་བོ་གངྒཱའི་བྱེ་མའི་རྡུལ་གྱི་གྲངས་རྙེད་ཀྱི་ནི་འཇིག་རྟེན་གྱི་ཁམས་སུ་བཤོང་བར་མི་འགྱུར་རོ། །འདི་ཀླུ་སྒྲུབ་ཀྱི་རང་བཟོ་ཡིན་ནམ་སྙམ་ན་མ་ཡིན་ཏེ། དེ་ལྟ་བུའི་བསོད་ནམས་ཀྱི་ཚད་གཞལ་དུ་མེད་པ་འདི་ནི། བཅོམ་ལྡན་འདས་ཀྱིས་གསུངས་ཏེ། དཔལ་སྦྱིན་གྱིས་ཞུས་པའི་མདོ་ལས། བྱང་ཆུབ་སེམས་ཀྱི་བསོད་ནམས་གང་། །གལ་ཏེ་དེ་ལ་གཟུགས་མཆིས་ན། །ནམ་མཁའི་ཁམས་ནི་ཀུན་བསྐང་ནས། །དེ་ནི་དེ་ལས་ལྷག་པར་འགྱུར། །ཞེས་གསུང་པས་སོ། །དེ་ལྟར་གསུངས་པ་དྲང་དོན་ཡིན་ནོ་སྙམ་ན། ངེས་དོན་ཡིན་པའི་གཏན་ཚིགས་ཀྱང་ནི་དོན་འདི་ལ་སྣང་སྟེ། རིན་ཆེན་ཕྲེང་བར། ཕྱོགས་རྣམས་ཀུན་ཏུ་ནམ་མཁའ་དང་། །ས་དང་ཆུ་དང་མེ་དང་རླུང་། །ཇི་ལྟར་མཐའ་ཡས་དེ་བཞིན་དུ། །སྡུག་བསྔལ་སེམས་ཅན་མཐའ་ཡས་འདོད། །སེམས་ཅན་མཐའ་ཡས་དེ་དག་ནི། །བྱང་ཆུབ་སེམས་དཔའ་སྙིང་རྗེ་བས། །སྡུག་བསྔལ་དག་ལས་དྲང་བྱས་ཏེ། །སངས་རྒྱས་ཉིད་ལ་འགོད་པར་ངེས། །དེ་ལྟར་བརྟན་པར་གནས་དེ་ནི། །མི་ཉལ་བ་འམ་ཉལ་ཡང་རུང་། །ཡང་དག་བླངས་པ་ནས་བཟུང་སྟེ། །ཟག་མེད་གྱུར་ཀྱང་སེམས་ཅན་རྣམས། །མཐའ་ཡས་ཕྱིར་ན་སེམས་ཅན་བཞིན། །བསོད་ནམས་མཐའ་ཡས་རྟག་སོགས་འགྱུར། །མཐའ་ཡས་དེས་ན་སངས་རྒྱས་ཉིད། །མཐའ་ཡས་ཐོབ་མི་དཀའ་ཞེས་བྱ། །ཞེས་པ་དེ་ལ་སོགས་པ་ལེགས་པར་གསུངས་པའི་ཕྱིར་རོ། །གཉིས་པ་ནི། སྤྱོད་འཇུག་ལས་ཀྱང་ཞེས་སོགས་རྐང་པ་དྲུག་སྟེ། ཨཱ་ཙརྻ་ནཱ་ག་ཛུ་ན་་་་་སློབ་དཔོན་ཀླུ་སྒྲུབ་ཀྱིས་གསུང་པར་མ་ཟད། ཨཱ་ཙརྻ་ཤཱནྟི་དེ་ཝ་་་་་སློབ་དཔོན་ཞི་བ་ལྷས་སྤྱོད་པ་ལ་འཇུག་པ་ལས་ཀྱང་འདི་སྐད་དུ། བདག་གི་བདེ་བ་དང་གཞན་གྱི་སྡུག་བསྔལ་དག ཡང་དག་པར་བརྗེ་བ་མ་བྱས་ན། འབྲས་བུ་སངས་རྒྱས་ཉིད་དུ་མི་འགྲུབ་ཅིང་། འཁོར་བ་ན་ཡང་སྡུག་བསྔལ་མེད་པའི་བདེ་བའི་སྐབས་མེད་ཅེས་དེ་སྐད་གསུངས་པ་དང་། གཞན་ཡང་། འགྲོ་བའི་སྡུག་བསྔལ་གང་སྤྱིའང་རུང་། །དེ་ཀུན་བདག་ལ་སྨིན་གྱུར་ཅིག །བྱང་ཆུབ་སེམས་དཔའི་དགེ་བ་ཡིས། །འགྲོ་བ་བདེ་ལ་སྤྱོད་པར་ཤོག །ཅེས་གསུང་པ་ལེགས་པར་གཟུང་ལ་བདག་གཞན་བརྗེ་བའི་བྱང་ཆུབ་ཀྱི་སེམས་བསྒོམ་པ་ལ་འབད་པར་བྱའོ། །གསུམ་པ་ནི། མདོ་དང་བསྟན་བཅོས་ཞེས་སོགས་རྐང་པ་གཉིས་ཏེ། སྤྱོད་འཇུག་སོགས་ལས་གསུང་པར་མ་ཟད། ཐེག་པ་ཆེན་པོའི་མདོ་དང་བསྟན་བཅོས་གཞན་དུ་མ་ལས་ཀྱང་། དམ་པའི་ཆོས་ཀྱི་སྙིང་པོར་བདག་གཞན་བརྗེ་བའི་བྱང་སེམས་བསྒོམ་པ་འདི་གསུངས་པ་ཡིན་ཏེ། གསང་ཆེན་ཐབས་ལ་མཁས་པའི་མདོ་ལས། གཞན་ཡང་། བྱང་ཆུབ་སེམས་དཔའ་སེམས་དཔའ་ཆེན་པོའི་ཐབས་ལ་མཁས་པ་ནི། ཞེས་པ་ནས། འདི་ལྟར་སེམས་ཅན་དེ་དག་གི་སྡུག་བསྔལ་གྱི་ཚོར་བ་གང་ཡིན་པ་དེ་དག་ཐམས་ཅད་བདག་གི་ལུས་ལ་འབབ་པར་གྱུར་ཅིག སེམས་ཅན་དེ་དག་བདེ་བར་གྱུར་ཅིག་ཅེས་པ་དང་། རྡོ་རྗེ་རྩེ་མོ་ལས། འཁོར་བ་མཐར་ཐུག་བར་དུ་ནི།་་་་་སེམས་ཅན་སངས་རྒྱས་མ་ཐོབ་བར། །ཞེས་པའང་སྣང་། །བདག་འཚང་རྒྱ་བར་མ་གྱུར་ཅིག །དེ་ཀུན་བདག་ལ་སྨིན་གྱུར་ཅིག །བྱང་ཆུབ་སེམས་དཔའི་དགེ་བ་ཡིས། །འགྲོ་བ་བདེ་ལ་སྤྱོད་པར་ཤོག །ཅེས་དང་། མདོ་སྡེ་སེམས་དཔའ་མཆོག་ལས། སེམས་ཅན་དམྱལ་རྣམས་གཤིན་རྗེའི་འཇིག་རྟེན་དང་། དུད་འགྲོ་ལྷ་དང་མི་ཡི་སྡུག་བསྔལ་དང་། །འགྲོ་བའི་སྡུག་བསྔལ་ཕུང་པོ་མཐའ་ཡས་པ། །བདག་ལ་བབ་གྱུར་འགྲོ་བ་བདེ་བར་ཤོག །ཅེས་དང་། བ་ཚའི་ཆུ་རླུང་ཞེས་བྱ་བའི་མདོ་ལས། སེམས་ཅན་ཕན་པའི་དབང་དུ་བྱས་པ་ངས་ནི་བསྒྲུབ་པ་སྟེ། །སྐུ་འདི་སེམས་ཅན་དོན་ཉིད་ཁོ་ནར་བསྐྱེད་པ་ལ། །བདག་གི་ཡིད་ཀྱིས་ཀྱང་ནི་སེམས་ཅན་དག་ལ་གནོད་བྱེད་ན། །དེ་ནི་ང་ལ་ཇི་ལྟར་འདྲེན་ཏེ་བལྟོས་པར་ཡིན། །ཞེས་དང་། གང་ཞིག་དེ་ལ་འཚེ་ན་དེས་ནི་ང་ལ་རྩེས་པ་ཡིན། །སེམས་ཅན་རྣམས་ལ་མཆོག་ཏུ་ཕན་དེ་ང་ལ་མཆོད་མཆོག་ཡིན། །སེམས་ཅན་རྣམས་ལ་གནོད་པའི་མཆོག་ནི་ང་ལ་གནོད་མཆོག་ཡིན། །ང་དང་སེམས་ཅན་དག་ནི་བདེ་དང་སྡུག་བསྔལ་མཚུངས་འདོད་པས། །གང་ཞིག་སེམས་ཅན་གནོད་བྱེད་དེ་ནི་ང་ལ་ཇི་ལྟར་སྨོས། །སེམས་ཅན་སེམས་ཅན་ང་ཡིས་སྐྱོབ་པ་སྙམ་དང་དགེ་བ་བྱས། །སེམས་ཅན་དག་ལ་བརྟེན་ནས་དོན་བསྒྲུབ་ཕ་རོལ་ཕྱིན་པའང་ཐོབ། །ཅེས་དང་། བྱང་ཆུབ་སེམས་འགྲེལ་ལས། བསམ་གཏན་བདེ་བ་དོར་ནས་ཀྱང་། །མནར་མེད་པར་ཡང་འཇུག་པར་བྱེད། །འདི་ནི་ངོ་འཚར་བསྔགས་འོས་སོ། །འདི་ནི་དམ་པའི་ཚུལ་ལུགས་མཆོག །ཅེས་དང་། སློབ་དཔོན་བྷཱུ་རི་པས། སེམས་ཅན་ཀུན་གྱི་སྡུག་བསྔལ་བདག་ལ་སྨིན། །བདག་གི་དགེ་བས་དེ་ཀུན་བདེ་ཐོབ་ཤོག །ཅེས་དང་། རྗེ་བཙུན་རིན་པོ་ཆེ་གྲགས་པའི་ཞལ་ནས་ཀྱང་། །ཁམས་གསུམ་གྱི་སྡུག་བསྔལ་བདག་ལ་སྨིན། །བདག་གི་བསོད་ནམས་སེམས་ཅན་ཁྱེར། །ཞེས་གསུངས་པས་སོ། །གཉིས་པ་ནི། དེས་ན་བདག་གཞན། ཞེས་སོགས་ཚིགས་བཅད་གཅིག་སྟེ། བརྗེ་བའི་བྱང་སེམས་ཆོས་ཀྱི་སྙིང་པོར་གསུང་པ་དེས་ན། བདག་གཞན་བརྗེ་བའི་བྱང་ཆུབ་ཀྱི་སེམས་བསྒོམ་ཚུལ་ལེགས་པར་ཤེས་པའི་སྐྱེས་བུ་དེ་ནི་མྱུར་དུ་མངོན་པར་རྫོགས་པར་འཚང་རྒྱ་བ་དང་། སངས་མ་རྒྱས་པ་དེ་ཡི་བར་དུ་འཇིག་རྟེན་གྱི་དགེ་ལེགས་ཕུན་སུམ་ཚོགས་པ་ཐམས་ཅད་འབྱུང་བའི་ཕན་ཡོན་ལྡན་པར་གསུངས་ཏེ། མདོ་ལས། བྱང་ཆུབ་ཀྱི་སེམས་དེ་ནི་དབུལ་བ་ཐམས་ཅད་ཡང་དག་པར་གཅོད་པར་བྱེད་པས་རྣམ་ཐོས་ཀྱི་བུ་ལྟ་བུའོ། །དོན་ཐམས་ཅད་ཡང་དག་པར་བསྒྲུབས་པས་ཡིད་བཞིན་གྱི་ནོར་བུའི་རྒྱལ་པོ་ལྟ་བུའོ། །བསམ་པ་ཐམས་ཅད་ཡོངས་སུ་རྫོགས་པར་བྱེད་པས་བུམ་པ་བཟང་པོ་ལྟ་བུའོ། །ཉོན་མོངས་པའི་དགྲ་ཐམས་ཅད་ཕམ་པར་བྱེད་པས་མདུང་ཐུང་ལྟ་བུའོ། །ཚུལ་བཞིན་མིན་པ་ཡིད་ལ་བྱེད་པ་ཐམས་ཅད་འགེམས་པས་གོ་ཆ་ལྟ་བུའོ། །ཉོན་མོངས་པའི་མགོ་ལྟུང་བར་བྱེད་པས་རལ་གྲི་ལྟ་བུའོ། །འཚེ་བ་ཐམས་ཅད་ལས་སྐྱོབ་པར་བྱེད་པས་མཚོན་ཆ་ལྟ་བུའོ། །ཞེས་དང་། སྤྱོད་འཇུག་ལས། མང་དུ་བཤད་ལྟ་ཅི་ཞིག་དགོས། །བྱིས་པ་རང་གི་དོན་བྱེད་དང་། །ཐུབ་པ་གཞན་གྱི་དོན་མཛད་པ། །འདི་གཉིས་ཀྱི་ནི་ཁྱད་པར་བལྟོས། །ཞེས་གསུངས་པའི་ཕྱིར་རོ། །གསུམ་པ་ནི། བྱང་ཆུབ་སེམས་ཀྱི། ཞེས་སོགས་རྐང་པ་བཅོ་བརྒྱད་དེ། བདག་གཞན་བརྗེ་བའི་བྱང་ཆུབ་སེམས་ཀྱི་གནད་འཆུགས་ན་དེ་ལས་ཆོས་གཞན་སྟོང་ཉིད་བསྒོམ་པ་དང་། དགེ་བ་སངས་རྒྱས་སུ་བསྔོ་བ་རྣམས་ཀྱིས་ནི་འཚང་མི་རྒྱ་སྟེ། ཐབས་མཁས་བྱང་ཆུབ་སེམས་དང་བྲལ་བའི་སྟོང་ཉིད་ཉན་ཐོས་རྣམས་ཀྱིས་བསྒོམས་ཀྱང་། དེ་ཡི་འབྲས་བུ་དམན་པའི་འགོག་པ་ཙམ་ཐོབ་པའི་ཕྱིར་དང་། སོ་སོ་ཐར་པའི་མདོ་ལས། སོ་སོ་ཐར་པ་སྟོན་པ་ཡི། །བསོད་ནམས་གྲུབ་པ་གང་ཡོད་པ། །དེ་ཡིས་འཇིག་རྟེན་མ་ལུས་དང་། །ཐུབ་དབང་གོ་འཕང་ཐོབ་པར་ཤོག །ཅེས་གསུང་པ་བཞིན་དུ། བསྔོ་བ་ཉན་ཐོས་རྣམས་བྱེད་ཀྱང་འབྲས་བུ་རྫོགས་པའི་བྱང་ཆུབ་བསྒྲུབ་པར་མི་ནུས་པའི་ཕྱིར་རོ། །སྟོང་ཉིད་ཉན་ཐོས་རྣམས་བསྒོམ་པའི་སྒྲུབ་བྱེད་ཡོད་དེ། འདུལ་བ་ལུང་གི་ཀ་ཏ་ཡ་ན་ལ་གདམ་པའི་གདམས་ངག་དང་། ལ་སོགས་པ་མདོ་སྡེ་ལས་བརྒྱ་དང་། གང་པོའི་རྟོགས་བརྗོད་རྣམས་སུ། ཉན་ཐོས་ཀྱི་དགྲ་བཅོམ་པ་ཐོབ་པའི་ཚེ། སྟོང་པ་ཉིད་དང་སྐྱེ་བ་མེད་པ་དང་ནམ་མཁའ་དང་ལག་མཐིལ་དུ་མཉམ་པ་དང་། གསེར་དང་བོང་བ་མཉམ་པ་ལ་སོགས་འཁོར་འདས་ཀྱི་ཆོས་ཀུན་མཉམ་པ་ཉིད་དུ་རྟོགས་པའང་གསུངས་པའི་ཕྱིར་རོ། །འོ་ན་ཆོས་ཀུན་མཉམ་ཉིད་དུ་རྟོགས་པ་རྫོགས་པའི་སངས་རྒྱས་ཀྱི་ཐུན་མོང་མིན་པའི་ལམ་མ་ཡིན་ནམ་སྙམ་ན། འདི་ལ་གང་ཟག་གི་བདག་དང་། གཟུང་བ་ཆོས་ཀྱི་བདག་དང་། འཛིན་པ་ཆོས་ཀྱི་བདག་གིས་སྟོང་པའི་མཉམ་པ་ཉིད་གསུམ་ལས། དང་པོ་གཉིས་ཉན་ཐོས་དང་། རང་སངས་རྒྱས་ཀྱིས་རིམ་པ་བཞིན་རྟོགས་པའི་དབང་དུ་བྱས་པ་མངོན་རྟོགས་རྒྱན་ལས་བཤད་དེ། གཟུང་དོན་རྟོག་པ་སྤོངས་ཕྱིར་དང་། །ཞེས་སོགས་གསུངས་པའི་ཕྱིར། རྒྱན་ལས་གསུངས་པའི་ཆོས་ཀྱི་བདག་འཛིན་ནི། འཁོར་འདས་ལ་བླང་དོར་གྱི་མཚན་མར་འཛིན་པ་དང་། ཕུང་པོ་སྟོང་པ་ཉིད་དུ་འཛིན་པ་དང་། དུས་གསུམ་གྱི་ཆོས་ལ་དེར་འཛིན་པ་དང་། བྱང་ཕྱོགས་སོ་བདུན་ལ་ཐར་ལམ་དུ་འཛིན་པ་དང་། རྫོགས་པའི་སངས་རྒྱས་ལ་སྐྱབས་གནས་སུ་འཛིན་པ་སོགས་བླང་དོར་ཐ་དད་དུ་འཛིན་པའི་ཆགས་པ་ཕྲ་མོ་ཡིན་ཏེ། དེ་ཉིད་ལས། གཟུགས་སོགས་ཕུང་པོ་སྟོང་ཉིད་དང་། །དུས་གསུམ་རྟོགས་པའི་ཆོས་རྣམས་དང་། །སྦྱིན་སོགས་བྱང་ཆུབ་ཕྱོགས་རྣམས་ལ། །སྤྱོད་པའི་དུས་དེ་མི་མཐུན་རྟོགས། །རྒྱལ་ལ་སོགས་ལ་ཆགས་པ་སྨྲ། །ཞེས་གསུངས་པའི་ཕྱིར། མཚན་འཛིན་དེ་དག་ནི། ཉན་རང་གི་ལམ་དུ་ཅུང་ཟད་ཙམ་ཡང་སྤོང་བར་མི་ནུས་ཏེ། ཉན་རང་གི་རིགས་ཅན་དེ་དག་ནི། འཁོར་བ་ལ་སྤངས་བྱ་དང་། མྱང་འདས་ལ་བླང་བྱར་བྱས་ནས་ལམ་བསྒྲུབ་པའི་ཕྱིར་རོ། །སོ་སོ་ཐར་པའི་མདོ་བཞིན་དུ་བསྔོ་བ་ཉན་ཐོས་རྣམས་ཀྱང་བྱེད་པའི་སྒྲུབ་བྱེད་ཡོད་དེ། འདུལ་བ་ལུང་གི་ཐམས་ཅད་སྒྲོལ་གྱི་སྐྱེས་རབས་ལས། བདག་གིས་བྲམ་ཟེ་འདོད་པ་ལ། །དགའ་བས་ཤིང་རྟ་འདི་བཏང་པས། །དངོས་པོ་ཐམས་ཅད་བཏང་ནས་ནི། །རྫོགས་པའི་བྱང་ཆུབ་ཐོབ་པར་ཤོག །ཅེས་པ་དང་། དཔལ་གྱི་སྡེའི་རྟོགས་བརྗོད་ལས། བྲམ་ཟེ་དམ་པ་གཟུགས་བཟང་བ་དང་། །སྡུག་པའི་ཕྱུག་མ་འདི་ལོང་ཤིག །སྦྱིན་པ་འདི་ཡིས་མྱུར་དུ་ནི། །བྱང་ཆུབ་དམ་པ་ཐོབ་པར་འགྱུར། །ཞེས་དེ་དག་ལ་སོགས་པའི་དགེ་བ་སངས་རྒྱས་སུ་བསྔོ་བའང་མང་དུ་གསུངས་པའི་ཕྱིར་རོ། །དེ་ལྟར་གསུང་པ་འོན་ཀྱང་བདག་གཞན་བརྗེ་བའི་བྱང་སེམས་སོགས་ཐབས་ལ་མཁས་པ་ཡི་ཁྱད་པར་འགའ་ཞིག་ལ་མ་གསུངས་པས། སྟོང་རྐྱང་བསྒོམ་པ་སོགས་ཀྱིས་རྫོགས་པའི་སངས་རྒྱས་བསྒྲུབ་པར་མི་ནུས་ཏེ། མདོ་བསྡུད་པ་ལས། ཐབས་མེད་ཤེས་རབ་བྲལ་བས་ཉན་ཐོས་ཉིད་དུ་ལྟུང་། །ཞེས་དང་། རིན་ཆེན་ཕྲེང་བ་ལས། ཉན་ཐོས་ཐེག་པ་དེ་ལས་ནི། །བྱང་ཆུབ་སེམས་དཔའི་སྨོན་ལམ་དང་། །སྤྱོད་པ་ཡོངས་བསྔོ་མ་བཤད་དེས། །བྱང་ཆུབ་སེམས་དཔར་ག་ལ་འགྱུར། །ཞེས་གསུངས་པའི་ཕྱིར་རོ།། ༈ །།བསྔོ་བ་ཉན་ཐོས་རྣམ་ཀྱང་བྱེད། །ཅེས་པ་ལ།་་་་་སྐབས་འདིར་མ་ཧཱ་་་་་་ཆེན་པོ་པཎྜི་ཏ་་་་་་མཁས་པ་ཤཱཀྱ་མཆོག་ལྡན་པའི་ཞལ་སྔ་ནས། ཉན་ཐོས་རྣམས་ཀྱི་རྫོགས་བྱང་དུ། །བསྔོ་བ་བྱེད་ན་འཕགས་པ་ཡིས། །ཉན་ཐོས་ཐེག་པ་དེ་ལས་ནི། །སྤྱོད་པ་ཡོངས་བསྔོ་མ་བཤད་དེ། །ཞེས་གསུང་པ་དེ་གང་ལ་དགོངས། ཐམས་ཅད་སྒྲོལ་གྱི་སྐྱེས་རབས་ལས། །བསྔོ་བ་བཤད་དེ་ཉན་ཐོས་ཀྱི། །བསྔོ་བ་ཡིན་པར་བཞེད་དམ་ཅི། །ཞེས་དྲི་བ་མཛད་པའི་ལན་ནི། ཀུན་མཁྱེན་པུཎྱེ་སིདྷེ་་་་་བསོད་ནམས་སེང་གེའི་ཞལ་སྔ་ནས། དྲི་བ་པོའི་བསམ་པ་བླང་པ་དང་། གསུང་རབ་སྤྱིའི་དགོངས་པ་བླང་སྟེ་དཔྱད་པ། དེ་བདག་ཉིད་ཆེན་པོའི་བཞེད་པར་བསྒྲུབས་པ་དང་། དེ་ལན་རྣམ་དག་ཏུ་འགྱུར་པའི་ཚུལ་དང་། བཞི་ལས། དང་པོ་ནི། འདིར། སོ་སོ་ཐར་པའི་མདོ་བཞིན་དུ། །བསྔོ་བ་ཉན་ཐོས་རྣམས་ཀྱང་བྱེད། །ཅེས་དང་། ཐམས་ཅད་སྒྲོལ་གྱི་སྐྱེས་རབས་ལས། །བདག་གིས་བྲམ་ཟེ་འདོད་པ་ལ། །དགའ་བས་ཤིང་རྟ་འདི་བཏང་བས། །དངོས་པོ་ཐམས་ཅད་བཏང་ནས་ནི། །རྫོགས་པའི་བྱང་ཆུབ་ཐོབ་པར་ཤོག །ཅེས་གསུང་པ་དེ་ཉན་ཐོས་ཀྱི་སྡེ་སྣོད་ནས་བཤད་པའི་བསྔོ་བར་གསུངས་པ་དང་། ཀླུ་སྒྲུབ་ཀྱི་རིན་ཆེན་ཕྲེང་བར། ཉན་ཐོས་ཐེག་པ་དེ་ལས་ནི། །བྱང་ཆུབ་སེམས་དཔའི་སྨོན་ལམ་དང་། །སྤྱོད་པ་ཡོངས་བསྔོ་མ་བཤད་དེས། །བྱང་ཆུབ་སེམས་དཔར་ག་ལ་འགྱུར། །ཞེས་གསུངས་པ་དང་། འགལ་ལོ་སྙམ་ནས་དྲི་བར་སྣང་སྟེ། འདི་ནི་བསྟན་བཅོས་འདི་ཉིད་དུ་མ་ཟད། ཉན་ཐོས་ཀྱི་སྡེ་སྣོད་ནས་བྱང་ཆུབ་སེམས་དཔའི་བསྔོ་བ་བཤད་པ་དང་། ཀླུ་སྒྲུབ་ཀྱི་དེ་མ་བཤད་པར་གསུངས་པ་གཉིས་ལ་འགལ་སྤོང་གསུང་རབ་འཆད་པ་པོ་ཐམས་ཅད་ཀྱིས་དགོངས་པ་རྣམ་དཔྱོད་དང་ལྡན་པའི་དྲི་བར་སྣང་ཞིང་། འདི་བཞིན་དྲིས་པ་ལ། ཀླུ་སྒྲུབ་ལ་རྒོལ་ལོ། །ས་པཎ་ལ་རྒོལ་ལོ། །ཞེས་སོགས་སྐྱོན་འདོགས་པ་དག་ནི། བླུན་པོའི་རྣམ་ཐར་སྐྱོང་བ་ཡིན་ནོ། །སོ་ཐར་ཀྱི་སྐབས་སུ། སྔར་རྣམ་དཔྱོད་དང་ལྡན་པའི་དྲི་བ་ཡིན་ཞེས་སྨྲས་པ་དེ་དང་། བྱང་སེམས་ཀྱི་སྐབས་སུ། འདི་དང་གཉིས་ནི་དོགས་པ་སྐྱེས་ནས་དྲི་བ་ཡང་དཀོན་ན། དེའི་ལན་ཚུལ་བཞིན་དུ་སྨྲ་བ་ཡང་དཀོན་པ་ལྟ་སྨོས་པ་ཅི་དགོས། གཉིས་པ་ནི། སྤྱིར་སྡེ་སྣོད་དང་། གྲུབ་འཐས་ཕྱེ་བའི་ཐེག་པ་ཆེ་ཆུང་དང་། ལམ་དང་འབྲས་བུའི་ཕྱེ་བའི་ཐེག་པ་ཆེ་ཆུང་གཉིས་ལས། དང་པོ་ནི། ལང་ཀར་གཤེགས་པར། ཆོས་ལྔ་དང་ནི་རང་བཞིན་གསུམ། །རྣམ་པར་ཤེས་པ་བརྒྱད་ཉིད་དང་། །བདག་མེད་གཉིས་ཀྱི་ནང་དུ་ནི། །ཐེག་ཆེན་མཐའ་དག་འདུས་པར་ཟད། །ཅེས་གསུངས་པའི་བརྗོད་བྱ་འདི་དག་ཁས་མི་ལེན་པའི་རང་སྡེ་རྣམས་ནི་ཉན་ཐོས་པ་ཞེས་བྱ་སྟེ། མཚན་གཞི་ནི། ཉན་ཐོས་རྩ་བའི་སྡེ་པ་བཞིའམ། དེ་ལས་གྱེས་པ་བཅོ་བརྒྱད་དོ། །བརྗོད་བྱ་དེ་དག་ཁས་ལེན་པ་ནི། ཐེག་པ་ཆེན་པོ་པ་སྟེ། མཚན་གཞི་ནི། དབུ་སེམས་རྣམ་པ་གཉིས་སོ། །གཉིས་པ་ནི། བློ་ཆེན་པོ་བདུན་དང་། མི་ལྡན་པའི་ལམ་ཞུགས་རྣམས་ནི་ཐེག་པ་ཆུང་ངུ་པ་སྟེ། མཚན་གཞི་ནི་ཉན་རང་རྣམས་སོ། །དེ་དང་ལྡན་པ་ནི། ཐེག་པ་ཆེན་པོ་པ་སྟེ། མཚན་གཞི་ནི། ཐེག་ཆེན་སློབ་པ་དང་། མི་སློབ་པ་རྣམས་སོ། །དེས་ན་སྡེ་སྣོད་དང་། གྲུབ་མཐས་ཕྱེ་བའི་ཐེག་པ་ཆེ་ཆུང་གཉིས་རེ་རེས་ཀྱང་། རང་གི་སྡེ་སྣོད་དང་། གྲུབ་མཐའ་དེའི་ནང་དུ་ལམ་དང་འབྲས་བུས་ཕྱེ་བའི་ཐེག་པ་གསུམ་གྱི་རྣམ་གཞག་བྱེད་ཅིང་། ཐེག་པ་གསུམ་གྱི་བྱང་ཆུབ་ཀྱང་། རང་རང་གི་གྲུབ་མཐའ་དེ་ཁོ་ན་ལ་གནས་པས་ཐོབ་པར་འདོད་པས་ཉན་ཐོས་ཀྱི་སྡེ་སྣོད་འདུལ་བ་ལུང་ལྟ་བུ་ནས་ཀྱང་། ཐེག་པ་གསུམ་གྱི་གང་ཟག་དང་། ཐེག་པ་གསུམ་གྱི་སེམས་བསྐྱེད་དང་། ཐེག་པ་གསུམ་གྱི་བསྔོ་བ་དང་སྨོན་ལམ། ཐེག་པ་གསུམ་གྱི་ལམ་དང་འབྲས་བུ་རྣམས་བཤད་ཅིང་། དེ་ཉིད་ཐེག་ཆེན་བཀར་མ་འདོད་པའི་ཉན་ཐོས་པ་དག་གིས་ཀྱང་ཁས་ལེན་ནོ། །དེའི་དགོངས་པ་མདོ་ལས་ཀྱང་ཐེག་པ་གསུམ་གྱི་ལམ་བསྒྲོད་ཚུལ་གསུམ་དང་། འབྲས་བུ་འགྲུབ་པའི་དུས་གསུམ་དང་། ཁྱད་པར་དུ་བྱང་ཆུབ་སེམས་དཔའ་ཡིས་དང་པོ་སེམས་བསྐྱེད་པའི་ཚུལ་དང་། གྲངས་མེད་གསུམ་གནས་སྐབས་གང་དུ་རྫོགས་པའི་ཚུལ་དང་། ཕར་ཕྱིན་དྲུག་གནས་སྐབས་གང་དུ་རྫོགས་པའི་ཚུལ་གསལ་བར་གསུང་པས་ཉན་ཐོས་ཀྱི་སྡེ་སྣོད་ལས། ཉན་ཐོས་རང་ལུགས་ཀྱི་ཐེག་པ་ཆེན་པོའི་སེམས་བསྐྱེད་དང་། བསྔོ་བ་དང་། སྨོན་ལམ་སོགས་གསུང་པར་ཤེས་པར་བྱའོ། །འོ་ན་ཀླུ་སྒྲུབ་ཀྱིས་དེ་དག་མ་བཤད་པར་གསུངས་པའི་དགོངས་པ་ཅི་སྙམ་ན། གཞུང་འདི་རིན་ཆེན་ཕྲེང་བར་ཐེག་ཆེན་བཀའ་བསྒྲུབ་ཀྱི་སྐབས་སུ་གསུང་པས། ཉན་ཐོས་པ་དག་ཐེག་པ་ཆེན་པོ་བཀའ་མ་ཡིན་པས། དེ་ལ་མ་བསླབ་ཀྱང་ཉན་ཐོས་ཀྱི་སྡེ་སྣོད་ཉིད་ལ་བསླབ་པས་རྫོགས་པའི་བྱང་ཆུབ་བསྒྲུབ་པར་འདོད་པ་ལ་དེ་ནི་མ་ཡིན་ཏེ། རྫོགས་པའི་བྱང་ཆུབ་བསྒྲུབ་ནུས་ཀྱི་བྱང་ཆུབ་སེམས་དཔའི་སྨོན་ལམ་དང་། སྦྱིན་སོགས་ཕ་རོལ་ཏུ་ཕྱིན་པ་དྲུག་གི་སྤྱོད་པ་དང་། འཁོར་གསུམ་མི་དམིགས་པའི་ཡོངས་སུ་བསྔོ་བ་དང་། ཆོས་ཀྱི་བདག་མེད་རྒྱས་པ་སོགས་ཉན་ཐོས་ཀྱི་སྡེ་སྣོད་ལ་མ་བཤད་པའི་ཕྱིར། ཞེས་པའི་དོན་ཡིན་གྱི་གྲུབ་མཐའ་ཁས་ལེན་གྱི་ཉན་ཐོས་པ་དག ཁོ་རང་གི་གཞུང་ནས་བཤད་པའི་ཐེག་པ་ཆེན་པོའི་ལམ་གྱིས་རྫོགས་པའི་བྱང་ཆུབ་བསྒྲུབ་པར་འདོད་ཀྱང་། དབུ་མ་པས་ནི་དབུ་མའི་གཞུང་ལས་བཤད་པའི་ལྟ་སྤྱོད་ལ་མ་བརྟེན་པར་རྫོགས་པའི་བྱང་ཆུབ་བསྒྲུབ་མི་ནུས་པར་བཞེད་པའི་གནད་ཀྱང་འདི་ཉིད་ཡིན་ནོ། །གསུམ་པ་བདག་ཉིད་ཆེན་པོ་ས་སྐྱ་པཎྜི་ཏའི་བཞེད་པའང་འདི་ཉིད་ཡིན་ཏེ། སོ་སོ་ཐར་པའི་མདོ་དང་། ཐམས་ཅད་སྒྲོལ་གྱི་སྐྱེས་རབས་ལས་གསུང་པའི་བསྔོ་བ་དེ་དག་ཉན་ཐོས་པ་རང་ལ་ཐེག་པ་གསུམ་ཡོད་པའི་ཐེག་ཆེན་གྱི་བསྔོ་བ་ཡིན་པར་འདོད་ཀྱང་། དེས་རྫོགས་པའི་བྱང་ཆུབ་བསྒྲུབ་པར་མི་ནུས་པའི་ཕྱིར་དང་། དེས་ན་ཐབས་མཁས་ཤེས་རབ་ཉིད། །སངས་རྒྱས་རྒྱུ་ཡི་གཙོ་བོ་ཡིན། །ཞེས་གསུངས་པའི་ཐབས་ཤེས་རབ་གཉིས་ཀྱང་ཐེག་ཆེན་གྱི་སྡེ་སྣོད་ཁོ་ནས་བཤད་པར་བཞེད་པའི་ཕྱིར་རོ། །བཞི་པ་ནི། མདོར་ན་ཉན་ཐོས་ཀྱི་སྡེ་སྣོད་ནས་ཉན་ཐོས་རང་ལུགས་ཀྱི་ཐེག་པ་གསུམ་ཀར་གསུང་པས། ཐེག་ཆེན་གྱི་ལམ་བགྲོད་ཚུལ་གྱི་བསམ་པ་སེམས་བསྐྱེད་དང་། སྦྱོར་བ་ཕར་ཕྱིན་དྲུག་དང་། ཡོངས་སུ་བསྔོ་བ་སོགས་གསུང་ཀྱང་། ཐེག་པ་ཆེན་པོའི་སྡེ་སྣོད་ནས་བཤད་པ་ཐབས་མཁས་ཁྱད་པར་ཅན་དང་ལྡན་པའི་སེམས་བསྐྱེད་སོགས་མ་གསུངས་པས། རྫོགས་པའི་བྱང་ཆུབ་བསྒྲུབ་པར་མི་ནུས་ཞེས་པ་སྟེ། འདི་ཐམས་ཅད་ལ་ཡང་ཐེག་པ་ཆེ་ཆུང་གི་དབྱེ་མཚམས་གཉིས་པོ་དེ་སོ་སོར་ཕྱེད་པ་གལ་ཆེའོ། །དེ་ཕྱེ་ནས་ཐམས་ཅད་སྒྲོལ་གྱི་སྐྱེས་རབས་ལས་གསུང་པ་ནི་བསྔོ་བ་སྔར་བཤད་པ་དེ་སོ་སོ་ཐར་པའི་མདོ་ལས། སོ་སོ་ཐར་པ་འདོན་པ་ཡིས། །བསོད་ནམས་གྲུབ་པ་གང་ཡོད་པ། །དེས་ནི་འཇིག་རྟེན་ལ་ལུས་པ། །ཐུབ་དབང་གོ་འཕངས་མྱུར་ཐོབ་ཤོག །ཅེས་གསུང་པ་གཉིས་ཀར་ཡང་ཉན་ཐོས་པའི་ལུགས་ཀྱི་ཐེག་ཆེན་གྱི་བསྔོ་བ་ཡིན་པར་འབད་མེད་དུ་ཤེས་པས། ཉན་ཐོས་བསྔོ་བར་བཞེད་དེ་ཅི། །ཞེས་པའི་དྲི་བ་མི་དགོས་པའམ། དྲིས་པའི་ལན་ཐོགས་མེད་དུ་ཤེས་པར་འགྱུར་རོ། །ཞེས་གསུངས་སོ། །བཞི་པ་ནི། དེ་ཕྱིར་ཐབས་མཁས། ཞེས་སོགས་རྐང་པ་གཉིས་ཏེ། འོ་ན་སངས་རྒྱས་བསྒྲུབ་ནུས་ཀྱི་ལམ་གྱི་གཙོ་བོ་ཇི་ལྟ་བུ་ཞེ་ན། བྱང་ཆུབ་སེམས་ཀྱི་གནད་འཆུགས་ན། ཆོས་གཞན་གྱི་འཚང་མི་རྒྱ་བ་དེའི་ཕྱིར། ཀུན་རྫོབ་བྱང་ཆུབ་སེམས་ཀྱི་ཐབས་མཁས་པ་དང་། སྤྲོས་བྲལ་རྟོགས་པའི་ཤེས་རབ་ཉིད་འབྲས་བུ་སངས་རྒྱས་ཀྱི་རྒྱུ་ཡི་གཙོ་བོ་ཡིན་ཏེ། ལི་ཙ་བྱིས་ཞུས་པའི་མདོ་ལས། བྱང་ཆུབ་སེམས་དཔའ་རྣམ་དག་གི །ཡབ་ནི་ཐབས་ལ་མཁས་པ་སྟེ། །ཡུམ་ནི་ཤེས་རབ་ཕ་རོལ་ཕྱིན། །འདྲེན་པ་རྣམས་ནི་དེ་ལས་སྐྱེས། །ཞེས་གསུངས་པའི་ཕྱིར་རོ། །གསུམ་པ་དེ་དག་དང་འབྲེལ་བའི་ཐབས་ལམ་རྣམ་དག་ཏུ་བསྒྲུབ་པ་ལ་གཉིས་ཏེ། སྤངས་བྱ་མ་དག་པའི་ལྟ་སྤྱོད་ངོས་བཟུང་བ་དང་། དེ་ཤེས་ནས་སྤོང་བར་གདམ་པའོ། །དང་པོ་ལ་བསྟན་བཤད་གཉིས་ལས། དང་པོ་ནི། སངས་རྒྱས་དགོངས་པ། ཞེས་སོགས་ཚིགས་བཅད་གཅིག་སྟེ། རྫོགས་པའི་སངས་རྒྱས་ཀྱིས་གསུངས་པའི་དགོངས་པ་སངས་རྒྱས་ཀྱི་རྒྱུའི་གཙོ་བོ་ཐབས་བྱང་ཆུབ་ཀྱི་སེམས་དང་། སྤྲོས་བྲལ་རྟོགས་པའི་ཤེས་རབ་ཡིན་པ་མི་ཤེས་པར། དམ་པའི་ཆོས་ལྟར་བཅོས་པས། བླུན་པོ་འགའ་ཞིག་ངོ་མཚར་སྐྱེད་ཀྱི། ཆོས་ལྟར་སྤྱོད་པའི་མཁས་པ་རྣམས་ཁྲེལ་བར་འགྱུར་བའི་ཚིག་འདི་འདྲ་ཡོད་ཅེས་མདོར་བསྟན་པའོ། །གཉིས་པ་ལ་བཅུ་གཅིག་ཡོད་པ་ལས། དང་པོ་མ་དག་པའི་སྦྱིན་པ་ནི། ཆང་དང་དུག་དང་ཞེས་སོགས་རྐང་པ་དྲུག་སྟེ། རྫས་མ་དག་པ་ཆང་དང་། དུག་དང་། མཚོན་ཆ་དང་། རང་མི་དབང་པའི་གཞན་གྱི་ལོངས་སྤྱོད་སྟེར་བ་དང་། སེམས་ཅན་གསོད་པའི་སར་ཕྱུགས་མ་སྟེར་བ་དང་། ཡུལ་མ་དག་པ་སྤོང་བ་པའི་རྫས་ཀློག་པ་ལ་དང་། མཁན་སློབ་ལ་སོགས་པ་མཆོག་གི་ནོར་ནི་ཡུལ་མཆོག་མིན་པ་ཁྱིམ་པ་ལྟ་བུ་ལ་སྟེར་བ་དང་། བསམ་པ་མ་དག་པ་བདག་ཉིད་ཀྱི་ལོངས་སྤྱོད་བརྙེད་པ་དང་། བཀུར་བསྟི་དང་། གྲགས་པའི་ཕྱིར་སྟེར་བ་སོགས་ནི་མ་དག་པ་ཡི་སྦྱིན་པ་ཡིན་ཏེ། དེ་སྟེར་བ་མདོ་ལས་བཀག་པས་ནའོ། །ཇི་ལྟར་བཀག་ན། སོགས་ཀྱི་སྒྲས་བསྡུས་པའི་སྦྱིན་པ་རྣམས་དྲང་སྲོང་རྒྱས་པས་ཞུས་པའི་མདོ་དང་། བྱང་ཆུབ་སེམས་དཔའི་སོ་སོ་ཐར་པ་ཆོས་བཞི་བསྒྲུབ་པའི་མདོ་ལས་བཀག་གོ །མདོ་དང་པོ་ལས། གསུམ་བཅུ་རྩ་གཉིས་གསུང་པ། ཐུབ་པ་དགོངས་གསལ་ལས། སྡོམ་གྱི་ཚིགས་སུ་བཅད་པ་ནི། ལོག་ལྟ་མ་དད་ཕན་འདགས་ལན། །མེ་ཆུ་རྒྱགས་སྟེར་འཕགས་ཕྱིར་སྟེར། །དུག་མཚོན་བསད་ཤ་བག་མེད་ཆང་། །བསྡུ་ཕྱིར་བསྟོད་ཕྱིར་རོལ་མོ་མཁན། །སྐར་མཁན་གཞན་ནོར་མཛའ་ལ་སྟེར། །གཞན་གྱི་འབྲུ་སྙོད་བཟོ་བོ་དང་། །ནོར་ཕྱིར་སྨན་པ་བཅོས་ནས་གཏེར། །རྣམ་སྨིན་ཐོབ་སེམས་བྱིན་རྗེས་འགྱོད། །འདི་ཡི་ཕྱིན་མར་བདག་ལ་སྦྱིན། །རྣམ་སྨིན་རང་ཉིད་ལང་འཚོ་རྒས། །ན་དང་འཆི་འཚེ་བསྐུལ་ནས་མཆོད། །ཡུལ་གཞན་གྲགས་ཕྱིར་གོ་བརྟན་ཕྱིར། །བུད་མེད་ཕྱིར་སྟེར་བུ་དེའི་ཕྱིར། །ཕྱི་མ་རྙེད་ཕྱིར་དམན་པ་རྣམས། །བོར་ནས་ཕྱུག་པོ་རྣམས་ལ་སྟེར། །མ་དག་སྦྱིན་པ་སུམ་ཅུ་གཉིས། །རྒྱས་པའི་མདོ་ལས་གསུང་ཕྱིར་སྤངས། །ཞེས་སོགས་སོ། །ཚུལ་ཇི་ལྟར་མ་དག་ཞེ་ན། དང་པོ་དྲུག་དང་བཅུ་གསུམ་པ། །བཅུ་བཞི་པ་དང་བཅོ་ལྔ་པ། །བཅུ་བདུན་པ་དང་བཅོ་བརྒྱད་པ། །ཐ་མ་གཅིག་སྟེ་བཅུ་གཉིས་སོ། །ཞིང་ནི་མ་དག་པ་ཡིན་ནོ། །བདུན་པ་བརྒྱད་པ་དགུ་པ་དང་། །བཅུ་པ་དང་ནི་བཅུ་དྲུག་པ། །ལྔ་ནི་དངོས་པོ་མ་དག་པའོ། །བསམ་པ་མ་དག་ལྟག་བཅོ་ལྔ། །ཞེས་པ་ལྟར་ཤེས་པར་བྱའོ། །ཞེས་གསུང་རབ་དགོངས་གསལ་ལས་གསུངས་པ་དང་། ཐུབ་དགོངས་ཀྱི་དཔེ་ཁ་ཅིག་དང་། ཊཱིཀྐ་ཁ་ཅིག་ཏུ། མདོ་དྲངས་པ་རྣམས་ལ་མི་མཐུན་པའི་དཔྱད་གཞི་ཆེ་བར་སྣང་ངོ་། །མདོ་གཉིས་པ་ལས། ཤཱ་རིའི་བུ་གང་ཡང་བྱང་ཆུབ་སེམས་དཔའ་མཁས་པས་སྨད་པའི་སྦྱིན་པ་འདི་རྣམས་ལས་རབ་ཏུ་ཟློག་པ་ཡིན་ཏེ། འདི་ལྟ་སྟེ། དུས་སུ་ལེན་པའི་སྦྱིན་པ་དང་། ཆང་གི་སྦྱིན་པ་དང་། དུག་གི་སྦྱིན་པ་དང་། གནོད་པའི་སྦྱིན་པ་དང་། འགྱོད་པའི་སྦྱིན་པ་དང་། མཚོན་ཆའི་སྦྱིན་པ་དང་། ཞེས་པ་ནས། འཇིགས་པའི་སྦྱིན་པ་དག་ལས་བཟློག་པར་འགྱུར་རོ། །ཞེས་པའི་བར་གསུངས་སོ། །འོ་ན་མ་དག་པའི་སྦྱིན་པ་ལ་རྣམ་སྨིན་ཇི་ལྟར་འབྱུང་ན། ཚྭ་སྒོ་ཅན་གྱི་ཞིང་ལ་ས་བོན་བཏབ་པས་ལོ་མ་དང་སྡོང་བུ་འབྱུང་ཡང་། མེ་ཏོག་དང་འབྲས་བུ་མི་འབྱུང་བ་བཞིན་དུ། གནས་སྐབས་ཚེ་རིང་བ་དང་། ལོངས་སྤྱོད་ཆེ་བ་སོགས་འབྱུང་ཡང་། མཐར་ཐུག་སངས་རྒྱས་ཀྱི་རྒྱུར་མི་འགྱུར་ཏེ། མདོ་དང་པོ་ལས་དྲང་སྲོང་ཆེན་པོ་དེ་དག་གི་རྣམ་པར་སྨིན་པ་ནི། ཚྭ་སྒོ་ཅན་གྱི་ཞིང་ལ་ས་བོན་ངན་པ་བཏབ་པ་བཞིན། མྱུ་གུ་མི་སྐྱེ་བ་ལྟ་བུ་སྟེ། སྦྱིན་པ་དེའི་རྣམ་པར་སྨིན་པ་ནི། མེད་པ་མིན་མོད་ཀྱི་འོན་ཀྱང་། ཞིང་དང་ས་བོན་གྱི་ཉེས་པས། མེ་ཏོག་དང་འབྲས་བུར་མི་འགྱུར་རོ། །ཞེས་པ་ནས། སྦྱིན་པ་དེའི་རྣམ་པར་དབྱེ་བ་དེ་ཡང་བསམ་པ་དང་། སྦྱོར་བ་ཀུན་ནས་ཉོན་མོངས་པ་ཅན་དུ་གྱུར་པས་འབྲས་བུ་རྣམ་པར་སྨིན་པ་གྲུང་པོར་མི་འགྱུར་རོ། །ཞེས་གསུངས་པའི་ཕྱིར། སྦྱིན་པ་རྣམ་པར་དག་པ་ནི་ཉེ་བ་འཁོར་གྱིས་ཞུས་པའི་མདོ་ལས། བྱང་ཆུབ་སེམས་དཔའ་ཁྱིམ་པ་དང་། རབ་ཏུ་བྱུང་བ་དང་། མི་སྐྱེ་བའི་ཆོས་ལ་བཟོད་པ་ཐོབ་པའི་སྦྱིན་པ་གསུམ་ལས། དང་པོ་ལ་ཆོས་དང་ཟང་ཟིང་གི་སྦྱིན་པ་གཉིས་དང་། གཉིས་པ་སྨྱུག་གུ་དང་། སྣག་ཚ་དང་གླེགས་བམ་དང་། ཆོས་སྦྱིན་པ་བཞི་དང་། གསུམ་པ་ལ་རྒྱལ་སྲིད་ཡོངས་སུ་གཏོང་བ་དང་། ཆུང་མ་དང་བུ་དང་བུ་མོ་ཡོངས་སུ་གཏོང་བ་གཏོང་བ་ཆེན་པོ། མགོ་དང་རྐང་ལག་ལ་སོགས་པ་ཡོངས་སུ་གཏོང་བ་ཤིན་ཏུ་གཏོང་བ་སྟེ་གསུམ་གསུངས་སོ། །གཉིས་པ་མ་དག་པའི་ཚུལ་ཁྲིམས་ནི། ཉན་ཐོས་ཀྱི་ནི། ཞེས་སོགས་ཚིགས་བཅད་གཉིས་ཏེ། ཉན་ཐོས་ཀྱིས་ནི་སོ་ཐར་སྡོམ་པ་རིགས་བདུན་ཇི་སྲིད་འཚོའི་བར་དུ་ལེན་པ་ཡིན་པ་ལ་དེ་ཐེག་པ་ཆེན་པོར་འཆོས་པ་སེམས་ཇི་སྲིད་འཚོའི་བར་དུ་ལེན་དགོས་ཟེར་བ་དང་། དེ་བཞིན་དུ་ཐེག་པ་ཆེན་པོའི་ཚུལ་ཁྲིམས་བསྲུངས་ནས་ཉན་ཐོས་དང་རང་སངས་རྒྱས་ལ་དམིགས་པ་ཐེག་ཆེན་ཉན་ཐོས་སུ་འཆོས་པ་ཞེས་སམ། ཡང་ན་དེ་བཞིན་དུ་ཐེག་ཆེན་གྱི་སྡོམ་པ་སེམས་ལས་སྐྱེ་བ་ལ་ཉན་ཐོས་སུ་འཆོས་པ་རྣམ་པར་རིག་བྱེད་མིན་པའི་གཟུགས་ཡིན་ཟེར་བ་ཚུལ་ཁྲིམས་མ་དག་པ་ཡིན་ཏེ། བསྡུད་པ་ལས། གལ་ཏེ་དགྲ་བཅོམ་རང་རྒྱལ་བྱང་ཆུབ་རེག་འདོད་ན། །ཚུལ་ཁྲིམས་འཆལ་ཞིང་མི་མཁས་དེ་བཞིན་སྤྱོད་པ་ཉམས་ཞེས་གསུངས་པས་སོ། །རང་ཉིད་ཚུལ་ཁྲིམས་གཙང་མར་བསྲུང་ན་ཡང་རང་རྒྱུད་ཀྱི་ཚུལ་ཁྲིམས་ལ་ནི་མཆོག་ཏུ་འཛིན་ཅིང་། གཞན་ཚུལ་ཁྲིམས་མཆོག་ལ་ཕྲག་དོག་དང་། མཉམ་པ་ལ་འགྲན་སེམས་དང་། འཆལ་པ་ལ་ཁྱད་སོད་བྱེད་པ་ནི་མ་དག་པའི་ཚུལ་ཁྲིམས་ཡིན་ཏེ། བསྡུད་པ་ལས། སེམས་ཅན་འདི་དག་ཁྲིམས་ལྡན་འདི་དག་ཁྲིམས་འཆལ་ཞེས། །སྣ་ཚོགས་འདུ་ཤེས་ཞུགས་པ་ཤིན་ཏུ་ཚུལ་ཁྲིམས་འཆལ། །ཞེས་གསུངས་པའི་ཕྱིར་རོ། །གསུམ་པ་མ་དག་པའི་བཟོད་པ་ནི། དཀོན་མཆོག་གསུམ་དང་། ཞེས་སོགས་ཚིགས་བཅད་གཅིག་སྟེ། དཀོན་མཆོག་གསུམ་གྱི་རྟེན་དང་མཁན་པོ་དང་། སློབ་དཔོན་ལ་སོགས་པའི་བླ་མ་ལ་གནོད་པ་བྱེད་ཅིང་སངས་རྒྱས་ཀྱི་བསྟན་པ་འཇིག་པ་དང་། སེམས་ཅན་ཡོངས་ལ་གནོད་པར་བྱེད་པ་ལ། ཕན་སེམས་ཀྱི་ཀུན་ནས་བླངས་ཏེ་ལུས་ངག་གི་སྤྱོད་པ་ཁྲོས་ན། བཟློག་པར་ནུས་བཞིན་དུ་བཟོད་པ་བསྒོམ་ན་མ་དག་པ་ཡིན་ཏེ། སྤྱོད་རྒྱུད་ལས། དཀོན་མཆོག་གསུམ་ལ་གནོད་བྱེད་ལ། །བཟོད་པ་བསྒོམ་པར་མི་བྱ་སྟེ། །བླ་མ་སྨོད་བརྩོན་མ་རུང་དང་། །དམ་ཚིག་ལ་ནི་འདའ་བ་དང་། །དེ་སོགས་བྱེད་པ་ཚར་བཅད་ནས། །འགྲུབ་འགྱུར་ཞེས་ནི་ཀུན་རིགས་གསུང་། །ཞེས་གསུངས་པའི་ཕྱིར་རོ། །བཞི་པ་མ་དག་པའི་བརྩོན་འགྲུས་ནི། ལོག་པའི་ཆོས་ལ། ཞེས་སོགས་ཚིགས་བཅད་གཉིས་ཏེ། ལོག་པའི་ཆོས་མུ་སྟེགས་བྱེད་ཀྱི་ཆོས་ལ་དགའ་བ་དང་། ཐར་པའི་རྒྱུར་མི་འགྲོ་བའི་ཆོས་ལ་ཐོས་བསམ་སྒོམ་གསུམ་ནོར་བ་ལ་བརྩོན་འགྲུས་ཆེན་པོ་བྱེད་པ་ལ་སོགས་པ་མ་དག་པ་ཡི་བརྩོན་འགྲུས་ཡིན་ཏེ། བྱ་བ་ངན་ཞེན་གྱི་ལེ་ལོ་ཡིན་པའི་ཕྱིར་ཏེ། ཇི་སྐད་དུ། ཐོགས་མེད་ཀྱིས་ཆོས་འདི་པ་དག་ལས་གཞན་པའི་མུ་སྟེགས་བྱེད་ཀྱི་བརྩོན་འགྲུས་ནི་ལེ་ལོ་ཉིད་དོ། །ཞེས་དང་། སྤྱོད་འཇུག་ལས། ལེ་ལོ་ངན་ལ་ཞེན་པ་དང་། །ཞེས་གསུངས་པའི་ཕྱིར་རོ། །ལྔ་པ་མ་དག་པའི་བསྒོམ་པ་ནི། མི་མཁས་སྟོང་ཉིད། ཅེས་སོགས་རྐང་པ་བདུན་ཏེ། སྟོང་པ་ཉིད་ཀྱི་ཐབས་ལ་མི་མཁས་པས་སྟོང་པ་ཉིད་དད་པ་ཆེན་པོས་བསྒོམ་པ་ཡིན་ན་ཡང་། མ་དག་པ་ཡི་བསྒོམ་པ་ཡིན་ཏེ། དེ་ལས་ཡང་དག་པའི་དོན་རྟོགས་པའི་ཡེ་ཤེས་མི་སྐྱེ་བས་སོ། །དེ་ལྟར་ཡང་། རིན་ཆེན་ཕྲེང་བར། ཆོས་འདི་ལོག་པར་ཤེས་གྱུར་ན། །མི་མཁས་དེ་ནི་ཚུད་ཀྱང་འཛའ། །འདི་ལྟར་མེད་པར་ལྟ་བ་ཡིས། །མི་གཙང་དེར་ནི་བྱིང་བར་གྱུར། །ཞེས་གསུངས་པས་སོ། །གཞན་ཡང་རྩ་རླུང་ཐིག་ལེའི་གནད་འཆུགས་པ་ཡི་ཐབས་ལམ་སོགས་རྣམ་རྟོག་རགས་པ་འགའ་ཞིག་འཇིལ་བ་སྟེ་ཞི་བ་དང་། སེམས་ལ་ཏིང་ངེ་འཛིན་ཕྲ་མོ་སྐྱེད་པའི་ཐབས་སུ་གྱུར་པ་རྣམས། དད་པ་ཆེན་པོས་བསྒོམ་ན་ཡང་རྟགས་ཆོས་འདྲེའོ། །དྲུག་པ་མ་དག་པའི་ཤེས་རབ་ནི། སངས་རྒྱས་གསུངས་དང་། ཞེས་སོགས་ཚིགས་བཅད་གཅིག་སྟེ། རྫོགས་པའི་སངས་རྒྱས་ཀྱི་གསུངས་དང་མི་མཐུན་པའི་ཆོས་འཆད་པ་དང་། རྩོམ་པ་དང་། རྩོད་པ་ལ་མཁས་པར་གྱུར་ཅིང་འཇིག་རྟེན་གྱི་བྱ་བ་ཐམས་ཅད་ཤེས་པར་གྱུར་ཀྱང་། མ་དག་པ་ཡི་ཤེས་རབ་ཡིན་ཏེ། འོད་ཟེར་བགྱེ་བའི་མདོ་ལས། ཡང་དག་ཆོས་ནི་སྤོང་བྱེད་ཅིང་། །ཆོས་མ་ཡིན་པ་སྤྱོད་པར་བྱེད། །དེ་ལྟ་བས་ན་རྨོངས་པ་ཡི། །སྐྱེས་བུ་དམན་པ་སྤོང་བར་བྱེད། །ཅེས་གསུངས་པའི་ཕྱིར་རོ། །གཞན་དོན་དུ་གྱུར་ན་བྱ་བ་ཐམས་ཅད་ལ་མཁས་པར་བྱ་དགོས་ཏེ། སྤྱོད་འཇུག་ལས། རྒྱལ་སྲས་རྣམས་ཀྱིས་མི་བསླབ་པའི། །དངོས་དེ་གང་ཡང་ཡོད་མ་ཡིན། །ཞེས་གསུངས་པའི་ཕྱིར་རོ། །བདུན་པ་མ་དག་པའི་དད་པ་ནི། བླ་མ་ཞེས་སོགས་ཚིགས་བཅད་གཅིག་སྟེ། སྙིང་རྗེ་མེད་ཅིང་བསྔོ་བ་འབོགས་པ་སོགས་ཀྱི་ཆོ་ག་ལ་མི་མཁས་པའི་བླ་མ་ངན་པ་ལ་དད་པ་དང་ཐར་པའི་ལམ་དུ་མི་འགྱུར་བའི་ཆོས་ངན་པ་ལ་མོས་པ་དང་། སྟོང་རྐྱང་ལ་སོགས་པ་བསྒོམ་ངན་པ་ལ་དགའ་བ་ནི་མ་དག་པ་ཡི་དད་པ་ཡིན་ཏེ། སློབ་དཔོན་ཤཱནྟི་པས། དད་པ་མེད་པ་གཙོ་བོའི་དགྲ། །ལྷག་དང་ཤིན་ཏུ་གོལ་བའི་གནས། །ཞེས་གསུངས་པ་ལྟར་རོ། །བརྒྱད་པ་མ་དག་པའི་སྙིང་རྗེ་ནི། ནད་པ་དགའ་བའི། ཞེས་སོགས་ཚིགས་བཅད་གཉིས་ཏེ། འདིར་མ་དག་པའི་སྙིང་རྗེ་ལ་བཞི་ལས། དང་པོ་ནད་པ་དགའ་བའི་ཁ་ཟས་སྟེར་བ་ནི། ཚད་ནད་ཅན་ལ་སྙིང་རྗེ་ཟེར་ནས་ཆང་ལུད་པ་ལྟ་བུ་སྟེ། འདུལ་བ་ལུང་ལས། དྲན་མོ་སྐྱོང་མས། ཁྱིམ་བདག་ནད་པའི་མགོ་ལ་སྡོང་དུམ་བཞག་པ་ལྟ་བུ་དང་། གཉིས་པ་ནི། ངན་པར་སྤྱོད་པ་ལ་སྙིང་རྗེ་ཟེར་ནས་ཚར་མི་གཅོད་པ་སྟེ། རྡོ་རྗེ་གུར་ལས། སྡུག་ལ་བྱམས་པར་མི་བྱ་ཞིང་། །ཞེས་པ་ལྟ་བུ་དང་། གསུམ་པ་ནི། ཆོས་ཟབ་མོ་མ་ཐོས་པར་སྙིང་རྗེ་ཟེར་ནས་སྨིན་བྱེད་ཀྱི་དབང་བསྐུར་ཐོབ་པ་མེད་པ་གསང་སྔགས་ཟབ་མོའི་ཆོས་སྟོན་པ་ལྟ་བུ་སྟེ། འཁྲུལ་སྤོང་ལས། ཡོངས་སུ་མ་སྨིན་སེམས་ཅན་ལ། །གསང་བ་སྒྲོགས་པ་བདུན་པ་ཡིན། །ཞེས་གསུངས་པ་དང་། བཞི་པ་ནི། བློ་སྦྱང་མ་བྱས་པ་ལ་སྟོང་ཉིད་སྟོན་པ་དང་། ཟབ་པ་དང་རྒྱ་ཆེ་བའི་ཆོས་ཀྱིས་སྣོད་མིན་པ་ལ་དེ་ལྟ་བུའི་ཆོས་འཆད་པ་ལ་སོགས་པ་ལྟ་བུ་སྟེ། བསླབ་བཏུས་ལས། བློ་སྦྱང་མ་བྱས་སེམས་ཅན་ལ། །སྟོང་པ་ཉིད་ནི་སྟོན་པ་དང་། །ཞེས་པ་ལྟ་བུ་སྟེ། སྤྱིར་སྣོད་མ་ཡིན་པ་ནི། རྣམ་བཤད་རིགས་པ་ལས། ང་རྒྱལ་དང་ནི་མ་དད་དང་། །དོན་དུ་གཉེར་བ་མེད་ཉིད་དང་། །ཕྱི་རོལ་རྣམ་གཡེང་ཡིད་འདྲད་དང་། །སྐྱོ་བ་ཉན་པའི་དྲི་མ་ཡིན། །ཞེས་གསུངས་པ་ལྟར་རོ། །གོང་དུ་བཤད་པ་དེ་དག་ཡུལ་ཆེ་གེ་མོ་ལ་སྙིང་རྗེའི་དབང་གིས་བྱེད་ན་ཡང་མ་དག་པ་ཡི་སྙིང་རྗེ་ཡིན་ཏེ། ཡུལ་དེ་ལ་འཕྲལ་ལ་ཕན་པ་ལྟར་དུ་སྣང་ན་ཡང་ཕྱི་ནས་སྡུག་བསྔལ་གྱི་གནོད་པ་ཆེར་འབྱུང་བར་འགྱུར་བ་ཡིན་པའི་ཕྱིར་རོ། །དགུ་པ་མ་དག་པའི་བྱམས་པ་ནི། སྡུག་པ་ཅན་ལ། ཞེས་སོགས་རྐང་པ་དྲུག་སྟེ། འདིར་བྱམས་པ་ལ་བཞི་ལས། དང་པོ་ནི། བསྟན་པ་དང་སེམས་ཅན་ལ་གནོད་པའི་སྡུག་པ་ཅན་ལ་ལུས་ངག་གི་བྱམས་པ་ལྟ་བུ་སྟེ། རྩ་ལྟུང་བཅུ་བཞི་པ་ལས། སྡུག་ལ་རྟག་ཏུ་བྱམས་ལྡན་པ། །བྱེད་པ་དེ་ནི་བཅུ་པར་འདོད། །ཞེས་པ་ལྟ་བུ། གཉིས་པ་ནི། བུ་དང་སློབ་མ་སྤྱོད་པ་ཕྱིན་ཅི་ལོག་བྱེད་པ་ཐབས་ཀྱིས་མི་འཆོས་པ་ལྟ་བུ་སྟེ། རྡོ་རྗེ་གུར་ལས། རྟག་ཏུ་སློབ་མ་བསྡུ་བྱ་ཞིང་། །ཞེས་དང་། འདུལ་བ་ལས། མཁན་པོས། མཁན་བུ་ལ་བུའི་འདུ་ཤེས་བསྐྱེད་པར་གསུངས་པ་དང་། གསུམ་པ་ནི། བཀའ་གདམ་པ་ལ་ལ། བསྲུང་བའི་འཁོར་ལོ་བསྒོམ་ན་བདུད་ལ་གནོད་ཟེར་ནས་མི་བསྒོམ་པ་ནི། བརྟག་གཉིས་ལས། རྡོ་རྗེ་དེ་ཉིད་ཀྱིས་ནི་རྭ་བ་དང་། །གུར་བཅིང་བ་ཡང་རྣམ་པར་བསྒོམ་པ་ཉིད། །ཅེས་དང་། ཞིང་ནི་ཕན་ཚུན་བསྡུད་པའི་ཚིག་གོ །བཞི་པ་ནི། ཁྲོ་བོའི་བཟླས་པ་མཱ་ར་ཡ་སོགས་གཞན་ལ་གནོད་པས་འགོག་པ་ལྟ་བུ་སྟེ། རྡོ་རྗེ་རྣམ་འཇོམས་ལས། རྡོ་རྗེ་ཁྲོ་བོ་ལས་བྱུང་བ། །ཞེས་དང་། གདོན་ཐམས་ཅད་ཀླག་པར་བྱེད་པ། ཞེས་པ་ལྟ་བུ་སྟེ། ལུང་དོན་དེ་དག་ལ་སོགས་པ་འགོག་པ་ནི། རྒྱུད་སྡེ་ཀུན་དང་འགལ་བས་ན་མ་དག་པ་ཡི་བྱམས་པ་ཡིན་ཏེ། རྒྱུད་སྡེ་ལས། ཁྲོ་བོ་བཅུའི་བསྒོམ་བཟླས་གསུང་པ་དང་། སངས་རྒྱས་བདུད་འདུལ་བ་ཐམས་ཅད་ལ་བྱམས་པ་མེད་པར་ཐལ་བའི་ཕྱིར་རོ། །བཅུ་པ་མ་དག་པའི་ཐབས་ལམ་ནི། མདོ་རྒྱུད། ཞེས་སོགས་ཚིགས་བཅད་གཉིས་ཏེ། ཐབས་ལམ་ཟབ་མོ་སྟོན་པའི་མདོ་རྒྱུད་ཀུན་ལས་མ་གསུང་ཞིང་། དངོས་པོ་སྟོབས་ཞུགས་ཀྱི་རིགས་པས་བསྒྲུབ་པར་མི་ནུས་པ། ལྟོ་བའི་ནང་དུ་མེ་མཐེ་བོང་ཙམ་བསྒོམ་པས་ལུས་ལ་དྲོད་དང་བདེ་བ་སྐྱེ་བ་དང་མི་རྟོག་པ་ལྟར་སྣང་སྐྱེ་བ་སོགས་ནི། མ་དག་པ་ཡི་ཐབས་ལམ་ཡིན་ཏེ། ནད་གདོན་ཅུང་ཟད་སེལ་བ་དག་གི་སྒོ་ནས་བླུན་པོ་རྣམས་དགའ་བ་བསྐྱེད་ན་ཡང་། ཐབས་ལམ་དེ་ལྟ་བུ་ནི་ཕྱི་རོལ་མུ་སྟེགས་བྱེད་ལའང་ཡོད་པའི་ཕྱིར་རོ། །བཅུ་གཅིག་པ་མ་དག་པའི་སྨོན་ལམ་ནི། བདག་ལྟའི་རྩ་བ། ཞེས་སོགས་རྐང་པ་དྲུག་སྟེ། འཁོར་བའི་རྒྱུ་བདག་ཏུ་ལྟ་བའི་རྩ་བ་ངར་འཛིན་མ་ཆོད་ཅིང་། འཁོར་འདས་གཉིས་ཀྱི་བདེ་བ་ལ་སྨོན་པ་ཅན་གྱིས་སྒོ་གསུམ་གྱི་དགེ་བ་ལ་ནི་ངོ་མཚར་དུ་བལྟ་བ་སྟེ། དམིགས་པའི་སྒོ་ནས་དགེ་བ་སངས་རྒྱས་ཉིད་དུ་བསྔོ་ན་ཡང་མ་དག་པ་ཡི་སྨོན་ལམ་ཡིན་ཏེ། ཆོས་ཀུན་སྤྲོས་བྲལ་དུ་མ་ཤེས་པའི་བསྔོ་བ་ཡིན་པས་སོ། །གཉིས་པ་དེ་ཤེས་ནས་སྤོང་བར་གདམ་པ་ནི། དེ་ལ་སོགས་པ་ཞེས་སོགས་ཚིགས་བཅད་གཅིག་སྟེ། གོང་དུ་བཤད་པའི་བཅུ་གཅིག་པོ་དེ་དག་ལ་སོགས་པའི་ནོར་བའི་ཆོས་མཐའ་ཡས་པ་ཐེག་པ་ཆེན་པོ་ཕ་རོལ་ཏུ་ཕྱིན་པ་དང་རྡོ་རྗེ་ཐེག་པའི་སངས་རྒྱས་ཀྱི་གསུང་གི་གནད་འཆུགས་པ་ཡིན་པས། ཐེག་པ་ཆེན་པོའི་དགེ་བ་བྱེད་པར་སྣང་ན་ཡང་མ་དག་པ་རུ་ཤེས་པར་བྱས་ནས་སྤོང་བ་བར་གྱིས་ཏེ། ཐུབ་པ་དགོངས་གསལ་ལས། དགེ་བའི་རྩ་བ་འགའ་ཞིག་མཐོ་རིས་ལྷ་དང་མིའི་ཕུན་སུམ་ཚོགས་པར་འགྲོ། འགའ་ཞིག་ཉན་ཐོས་དང་རང་སངས་རྒྱས་ཀྱི་རྒྱུར་འགྲོ་བས་དེ་བཟློག་པའི་དོན་དུ་ཐབས་ཀྱིས་མྱ་ངན་ལས་འདས་པའི་མཐའ་མནན། ཤེས་རབ་ཀྱིས་འཁོར་བའི་མཐའ་མནན། བརྩོན་འགྲུས་ཀྱི་སྟོབས་ཀྱིས་དེ་གཉིས་མྱུར་དུ་མཐར་ཕྱིན་པར་བྱས་ནས་སྦྱིན་པས་མཚོན་པའི་དགེ་བ་ཅུང་ཟད་བྱས་པ་ཐམས་ཅད་མྱུར་དུ་མངོན་པར་རྫོགས་པར་འཚང་རྒྱ་བའི་རྒྱུར་འགྱུར་བ་ལ་བསླབས་ཏེ། མདོ་ལས། གང་ཟག་རྒྱལ་བ་རྣམས་འདྲེན་ལ། །བྱེད་པ་ཆུང་ངུའང་བྱེད་འགྱུར་བ། །དེ་དག་མཐོ་རིས་སྣ་ཚོགས་པར། །བསྒྲོད་ནས་འཆི་མེད་གནས་ཐོབ་བོ། །ཞེས་གསུངས་སོ། །གསུམ་པ་བསྟན་པ་རྣམ་པར་དག་པས་མཇུག་བསྡུ་བ་ནི། མདོར་ན་ཞེས་སོགས་ཚིགས་བཅད་གཅིག་སྟེ། དེ་ལྟར་མ་དག་པའི་ལྟ་སྤྱོད་རྣམས་བཀག་ནས། བསྟན་པ་རྣམ་པར་དག་པ་ལ་བསླབ་ཚུལ་མདོར་ན་རྫོགས་པའི་སངས་རྒྱས་ཀྱི་གསུང་རབ་དང་མཐུན་པའི་ཐོས་པ་དང་། བསམ་པ་དང་། བསྒོམ་པ་གསུམ། བསམ་པ་རྣམ་པར་དག་པས་བསྒྲུབ་པར་བྱེད་ན། སངས་རྒྱས་ཀྱི་བསྟན་པ་ཡིན་པར་བཤད་པར་བྱའོ། །དེ་ལྟར་བྱས་པའི་ཚུལ་ནི། མདོ་ལས། ཚུལ་གནས་ཐོས་དང་བསམ་ལྡན་པ། །བསྒོམ་པ་ལ་ནི་རབ་ཏུ་སྦྱོར། །ཞེས་གསུང་པ་ལྟར་གཞི་ཚུལ་ཁྲིམས་རྣམ་པར་དག་ལ་གནས་ནས་ཐོས་བསམ་གྱི་སྒྲོ་འདོགས་ལེགས་པར་བཅད་པའི་དོན་རྩེ་གཅིག་ཏུ་བསྒོམ་པ་ལས་ཐར་པ་དང་ཐམས་ཅད་མཁྱེན་པའི་གོ་འཕང་ཐོབ་པར་འགྱུར་བ་ནི། སངས་རྒྱས་ཀྱི་བསྟན་པའི་དངོས་གཞི་ཡིན་ཞིང་ཐོས་བསམ་སྒོམ་གསུམ་དེ་སངས་རྒྱས་ཀྱི་གསུང་རབ་དང་མཐུན་པ་ཇི་ལྟར་བསྒྲུབ་པའི་ཚུལ་གོང་སོ་ཐར་གྱི་སྐབས་སུ་བཤད་པ་ལྟར་འདིར་ཡང་སྦྱར་རུང་བ་གསུངས་སོ། །བྱང་ཆུབ་སེམས་དཔའི་སྡོམ་པའི་སྐབས་ཏེ་གཉིས་པའི་རྣམ་པར་བཤད་པའོ།། །།